**This fleeting world**

**لیکوال : ډېوډ کریسټین**

**ژباړن : محمد ادریس احساس**

**لړلیک**

**سرلیکونه مخ ګڼه**

**۱.**د ژباړن سرېزه ................................................................................... الف

۲.د لیکوال سرېزه ...................................................................................۱

۳.له انساني تار یخه وړاندې .......................................................................۳

۴.د لومړنیو انسانانو د دورې پیل .................................................................۱۴

۵.د لومړنیو انسانانو څېړنیز بهیر .................................................................۱۵

۶.کومه ځانګړنه ده چې انسان یې متمایز کړ...................................................۱۹

۷.د لومړنیو انسانانو د ژوند تګلاره .............................................................۲۱

۸.ګاونډېتوب اړېکې او کورنۍ اړېکې ..........................................................۲۳

۹.د ژوند استندرد.....................................................................................۲۵

۱۰.لنډ مګر ښېرازه ژوند ..........................................................................۲۵

۱۱.د دې دورې ستر اوښتونونه ................................................................... **۲۶**

۱۲.فني لاسته راوړنې او بدلونونه ...............................................................۲۷

۱۳.له افریقا نه مهاجرت ...........................................................................۲۸

۱۴.د ژوند پر چاپیریال د انسان اغېزې ........................................................۳۰

۱۵.د عظیم الجثه حیواناتو له منځه تلنه ........................................................۳۰

۱۶.بزګري د اورکښت په سبک .................................................................۳۱

۱۷.د لومړنیو فني وسایلو ډېرښت ...............................................................۳۲

۱۸.شتمن خواړه پلټونکي ..........................................................................۳۲

۱۹.په تاریخ کې د لومړنیو انسانانو دوره ......................................................۳۵

۲۰.بزګري دوره ....................................................................................۳۶

۲۱.د بزګرۍ پیل ....................................................................................۳۸

۲۲.د بزګرۍ دورې د پیدایښت لومړنۍ نښانې ................................................۳۹

۲۳.لومړنۍ هوسا انسانان .........................................................................۴۱

۲۴.کرنه په پراخه کچه ............................................................................۴۲

۲۵.د بدلون ریښې ..................................................................................۴۴

۲۶.په بزګرو ټولنو کې ځانګړې او عمومي تګلارې .......................................۴۵

۲۷.پر کلیوالي سیستم ولاړې ټولنې ............................................................۴۶

۲۸.انساني او ټولنیزې اړېکې ...................................................................۴۶

۲۹.د وسایلو د پرمختګ چټکوالی ..............................................................۴۷

۳۰.د ثانوي تولیداتو انقلاب ......................................................................۴۸

۳۱.د اوبو لګونې اغېزې .........................................................................۴۹

۳۲.ټولیزې ناروغۍ ...............................................................................۵۰

۳۳.د قدرت سلسلې ................................................................................۵۱

۳۴.له غیرو کروندګرو ټولنوسره اړېکې .....................................................۵۲

۳۵.د ښارونو له پیدایښته وړاندې بزګري ټولنې .............................................۵۳

۳۶.کلیوالي نړۍ ...................................................................................۵۳

۳۷.د طبقاتو پیل ...................................................................................۵۴

۳۸.لومړنۍ ټولنیزې نا انډولتیاوې .............................................................۵۵

۳۹.رهبري او مشرتوب .........................................................................۵۶

۴۰.لومړني ښارونه او دولتونه ..................................................................۵۷

۴۱.آسیا ، اروپا ، افریقا او امریکا ..............................................................۵۹

۴۲.په بزګرۍ ولاړ تمدنونه ......................................................................۶۰

۴۳.شهنشاهي دولتونه ..............................................................................۶۱

۴۴.بزګري ښارونه او امپراتورۍ ...............................................................۶۳

۴۵.اروشیا او افریقا ................................................................................۶۴

۴۶.د امریکا لویه وچه .............................................................................۶۶

۴۷.نورو برخو ته پراختیا .........................................................................۶۷

۴۸.د مډرن انقلاب په بهیر کې بزګري ټولنې .................................................۶۸

۴۹.نړیواله شبکه او اغیزې یې ...................................................................۷۱

۵۰.بزګري پیر د نړۍ په تاریخ لیکنه کې ......................................................۷۳

۵۱.اوسنۍ نړۍ ......................................................................................۷۴

۵۲.د نوي عصر بنسټېزې ځانګړتیاوې .........................................................۷۵

۵۳.تولید او د جمعیت ډېروالی ....................................................................۷۶

۵۴.شپاړسمې پیړۍ لس ستر ښارونه ............................................................۷۷

۵۵.د ښارونو پراختیا ................................................................................۷۸

۵۶.د قدرت پراختیا ...................................................................................۷۹

۵۷.د شتمنو او بیوزلو تر منځ د اختلافاتو لړۍ ............................................۸۰

۵۸.د ښځو په برخه کې د شرایطو ښه والی ................................................۸۱

۵۹.د ژوند تګلارې بدلیدل .....................................................................۸۲

۶۰.د مډرن انقلاب ستاینه ......................................................................۸۲

۶۱.په بزګري پیر کې د بدلونونو ټولګه ..................................................۸۳

۶۲.د ټولنو تجارتي کیدل ...................................................................۸۳

۶۳.د نړیوالې شبکې را منځته کیدل .....................................................۸۴

۶۴.په نړیواله شبکه کې د لودیځې اروپا مرکزیت ...................................۸۵

۶۵.صنعتي انقلاب .........................................................................۸۶

۶۷.د صنعتي انقلاب درې مرحلې ......................................................۸۷

۶۸.اقتصادي وده ...........................................................................۸۸

۶۹.دموکراتیک انقلابونه .................................................................۸۹

۷۰.کلتوري بدلونونه ......................................................................۹۰

۷۱.شلمه پیړۍ .............................................................................۹۱

۷۲.نړیواله بلوا ............................................................................۹۴

۷۳.د نظامي تسلیحاتو بیا جوړونه .....................................................۹۶

۷۴.د مصرف په بازار پورې تړل کیدل .............................................۹۸

۷۵.ناورینونه او پرمختګونه ...........................................................۹۹

۷۶.معاصره دوره .......................................................................۱۰۱

۷۷.موشک او روبل ....................................................................۱۰۳

۷۸.په چین کې له نوې اوضاع سره جوړجاړۍ....................................۱۰۵

۷۹.د کوکاکولا فرهنګ او منفي غبرګون ............................................۱۰۷

۸۰.د ډېوې سوزېدل ....................................................................۱۰۸

۸۱.د نړۍ په تاریخ کې مډرن پیر ................................................۱۱۰

۸۲.د تاریخي دورو وېش ...........................................................۱۱۱

۸۳.د تاریخي وېش ستونزې ،نظري ستونزې...................................۱۱۳

۸۴.سازماني ستونزې ...............................................................۱۱۴

۸۵.اخلاقي ستونزې .................................................................۱۱۵

۸۶.فني ستونزې ......................................................................۱۱۵

۸۷.د تاریخ د وېش ډولونه ..........................................................۱۱۶

۸۸.د تاریخ عمومي وېش په دې اثر کې .........................................۱۱۹

**د ژباړن سریزه**

کله چې لومړی ځل زما یوه ملګري دغه اثر د مطالعې لپاره ماته را وسپاره ، هغه وخت یوازې ما دا اثر د زده کړې او مالوماتو د پیدا کولو په موخه مطالعه کړ ، مګر کله چې د تاریخ په برخه کې د دې اثر ژورو ته ورننوتم ، ډېر داسې څه په کې لیکلی شوی وو،چې ما تر دې دمه په خپله ژبه کې د تاریخ په برخه کې داسې علمي مسایل د تاریخي پېښو په اړوند نه وو مطالعه کړي ، که څه هم د دې کتاب ژباړه ماته د راتلونکي لپاره یوه هیله وه ، چې د ژوند په یوه مرحله کې به دا کار کوم ،خو کله چې مې تاریخي مطالعې پیل کړي د زده کړې پر مهال او بیا چې کله ما خپله په لوړو زده کړو او د ښوونکو د روزنې په مرکزونو کې د ژبې او بشري تحول پر تاریخي مسایلو رڼا اچوله نو هله پوه شوم چې د دې اثر ژباړه په پښتو ژبه کې یوه اړتیا ده ، په دې اثر کې ډیر اصطلاحات د یو شمېر پېښو په اړوند استعمال شوی وو ، ډېر کله به د یوې کلیمې یا اصطلاح لپاره په پښتو ژبه کې ما ورته انډول نشو پیدا کولی ،مګر بیا مې هم تر خپله وسه د ژباړې په برخه کې د امانت ساتني دود پرینښود ، د دې اثر ژباړهچې د this fleeting world یا (دا روانه نړۍ ) همدارنګه ( نړۍ په تلو کې) یا هم کیدای شي ورته ووایو ( دا فاني نړۍ ) خو ما ورته همدا لومړۍ نوم یانې ( دا روانه نړۍ) نوم غوره وګاڼه ځکه په دې اثر کې هغه څه بیان شوي، چې د نړۍ د تېر او راتلونکي په اړوند وضاحت ورکوي ، په هر ډول خو د دې اثر نوم (دا روانه نړۍ) تر عنوان لاندې د ښاغلي ډېوډ کریستین لخوا لیکل شوی ،نوموړی د ستر تاریخ تر نامه لاندې، د هغې پروژې سرپرستې په غاړه لري چې غواړي د نړۍ او بشریت د عمومي تاریخ د طرحې لپاره یو ټول منلی تصویر وړاندې کړي ، یاده پروژه په ۲۰۱۰ میلادي کال کې د بیل ګیټس په مالي ملاتړ پيل شوه او تر اوسه د تاریخ د عمومي تصویر د طرحې لړۍ د ستر تاریخ د طرحې په پار روانه ده .

په دغه اثر کې د کایناتو ، کهکشانونو او هستۍ له پیدایښته نیولې بیا د بشري تاریخ پیل او دا چې بشر په دې خاورینه نړۍ کې د پرمختګ او تکامل لپاره د ژوند د یو ستر کاروان په غېږه کې څومره لوړې او ژورې تجربه کړي په بېل ډول علمي انداز او قالب کې ورته توضیحات ورکول شوي ،په دې اثر کې د کایناتو او هستۍ د پیدایښت څرنګوالی اوتاریخ او بیا د بشري تاریخ بېلابېل پړاوونه لومړني انسانان او د هغوی د ژوند او تکامل څرنګوالی ،همدارنګه د بشري تاریخ بزګري پېر او معاصره دوره د ژورو علمي دلایلو پر مټ روښانه شوي ،همدارنګه دا اثر ښیي چې د بشر د عمومي تاریخ جهت او لوری باید په کوم انداز کې طرحه شي ؛ څو د تاریخ په زده کړه او لیکنه کې تاریخي لاره روښانه شي همدارنګه انسانانو ته د دې نړۍ په غېږه کې د هغوی مسولیتونه په اوس او راتلونکي کې په ګوته کوي ؛ مګر هغه څه چې دلته ما (ژباړن) ته د یادونې وړ دي هغه دا چې د دې اثر ژباړه په پښتو ژبه د پښتو ژبې حضور د نړۍ په علمې ډګر کې د یو ارزښت په توګه د پام وړ ده ،د اوسنیو معیارونو پر اساس د تاریخي او علمي اثارو ژباړه په پښتو ژبه د دې تضمین کوي چې پښتو ژبه د هېواد د یوې مطرحې او ملي ژبې په توګه چې میلیونونه ویونکي لري د علم په ډګر کې د پاتې کیدا یوازینۍ لار وبولو، او هم هغه ډله د فکر اونظر خاوندان چې غواړې د نړۍ او هستۍ د پیدایښت تاریخ تر علمي شعاع لاندې مطالعه کړي څو د نړۍ د اوښتونونو او تحولاتو په هکله د اوسنیو معیارونو پر مټ د مطالعې ځواک پیاوړۍ کړي او د ځمکې پر مخ د شته ناورینونو له لمنې د وتلو لاره ومومي په خپلو حدودو کې پر دې مسایلو رڼا اچول شوي ،هغه څه چې په دې اثر کې د اثر محتوا را جوړوي د لیکوال په فکر او اند پورې تړاوو لري چې په بشپړې امانتدارۍ سره د کتاب ټول مطالب را ژباړل شوي او د ژباړې ټول اصول په پام کې نیول شوی له فکري اړخه لیکوال په دغه اثر کې د تاریخ لیکنې د اصولو له مخې د علمي منطق پر ژبه غږیږي تر ډېره بریده لیکوال کوښښ کړی چې له سېمه یېزې او جغرافیوي امتیاز ورکوونې څخه په خپلو څېړنو کې ځان وژغوري د ژباړې په برخه کې د درنو لوستونکو د رغنده وړاندیزونو په هیله .

محمد ادریس احساس

**سرېزه**

وایي چې دا جمله له هنري فوردڅخه را پاتې ده، نوموړی وایي :

(تاریخ د پرله پسې پېښو یوه مجموعه ده )د تاریخ په هکله دا ډول لیدلوری ډېر ګټور نه دی ثابت شوی ،همداسې ده چې ډېر کله محصلین او زده کوونکي نه پوهیږې چې ولي تاریخ باید زده کړي او ښوونکی هم نه پوهیږې چې ولي تاریخ نورو ته تدریس کړي .د تاریخ مطالعه ،زده کړه او تدریس هغه مهال ګټوره ثابتیږي چې پر مټ یې وکولی شو جالبې پېښې او مسایل ، ژور بحثونه او زده کړیېز مسایل د دې نړي په هکله زده کړو ، او همدارنګه د پېښو ټول سیستماتیک بهیر ته تر اوسني مهاله ښه توضیح ورکول شي ،د دې تاریخ ټول جزییات هغه مهال ډېر په زړه پورې کیږي او معنا پیدا کوې چې مونږ د یو ستر داستان په داسې یو راتلونکي وپوهوي چې هغه داستان او حکایت د ملتونو ، هېوادونو او ډلو له مسیره اود ژوند له محدودي پورته وي .

مګر کوم ډول مخ ښودنې او په څه ډول ټولنو کې د اهمیت وړ دي ؟ تاریخ لیکوال ډېر کله بېلابېل مقیاسونه او پرتلنې د تاریخی روایتونو په بیان کې په کار وړي .لومړی ډله کوښښ کوي دهغو پيښو په توضیح او شننه لاس پورې کړي چې یوې ځانګړې ټولنې او یا پېښې ته منسوب وي لکه (لومړی نړیوال جنګ ) او یا (د ازتګ د امپراتوری رامنځته کېدل په امریکا کې ) دوېمه ډله بیا په یو لوړ مقیاس سره د یوې دورې یا یوې سېمې تاریخي پېښې بیانوي لکه پخوانۍ روم یا هم د امریکې متحده ایالات .دا ډول تګلاري تر دې دمه تر ټولو آشنا او نژدې منل شوی تګلارې د تاریخې روایاتونو د بیان لپاره ښودل شوي دي ، لکه څنګه چې باب بین(bob bain) او (لورن مک آرتور) په سم ډول دې موضوع ته اشاره کړي د امریکا د متحده ایالاتو او ان د غربي نړۍ په هکله د یو داستان لیکل کوم ستونزمن کار نه دی .

مګر دریمه تګلاره هم د تاریخ د لیکنې په هکله شتون لري چې نن ورځ د (نړۍ تاریخ) په نامه پېژندل کیږي ،د نړیوال تاریخ لیکوالو هڅه داده چې د نړې د بېلابېلو سېمو او تاریخي دورو تر منځ د تړاوو لیکه په ګوته کړي، تر څو د دې اړېکو د جزییاتو په څرګندونې سره د نړۍ د تاریخ په هکله عمومي درک او پوهې ته لاره هواره شي .د نړۍ په هکله دا ډول روایت ډېرستونزمن او ستر کار دی ،د نړۍ د عمومي تاریخ لیکل ډېرو زیاتو مالوماتو او اطلاعاتو ته اړتیا لري .هغه کار چې په ځلونو ځله د ټولې نړۍ د ټولنو له روایاتو نه هم او له ټولو تاریخی دورو نه هم ستونزمن کار دی.

په اوسني مهال کې ډېری تاریخ پوهان د تاریخي روایتونو په منسجم والي او یوالي کې هم شک لري ،په داسې حال کې چې دا نظم او انسجام یو واقعیت دی .په اوسنې پېر کې دنړیوال کېدو یا ګلوبلایزیشن له پېښې سره سم د نړۍ ټولیز او بشپړ تاریخ ته زیاته اړتیا احساسیږي .

دغه کتاب (دا روانه نړۍ)یو کوښښ دی د انسان د موجز تاریخ په هکله تر څو مونږ د حقایقو ، علمي لاسته راوړنو او تاریخي متونو له ګرد او توپان نه د تاریخ اصلي مسیراو جریان پیدا کړو .په ناپيژانده خاوره او اراضي کې د لارې موندولو لپاره د دې اړتیا پیدا کیږې څو مونږ له نقشې او قطب نما څخه ګټه واخلو .

(دا روانه نړۍ) کتاب په حقیقت کې د اړتیا هغه وسیلهده چې د لار موندنې لپاره مونږ ته د یوې نقشې دنده تر سره کوي تر څو د نړۍ له تاریخي جغرافیي څخه دتیریدو آسانه لاره پیدا کړو .حاضر کتاب مونږ ته هغه چوکاټ ترسیموي چې د ستر تاریخ د تصویر لپاره د وړو او کوچنیو پېښو څخه د جزییاتو لاسته رواړنه شونې کړي .کیدای شي داسې ووایو چې د دې کتاب مطالب د هغه سترې جغرافیي پر سر د الوتني حیثیت لري چې تر دې وړاندې مو دا جغرافیه په پښو پلې وهلې وه .کیدای شي د الوتنې پرمهال له اسمانه تاسو ټول جزییات ونه وینئ، مګر د عمومي تاریخ په هکله مو یوه منظره په ذهن کې ځای پیدا کوي ،بېلابېلي موضوع ګانې هم په دې کتاب کې کیدای شي په سر کې تاسوته ګونګي ،مبهمې او ناڅرګندې په پام کې راشي ،مګر په وروستي تحلیل کې به تاسو په ډيرې آسانۍ سره د موضوعاتو ترمنځ اړېکه ومومئ.

په دغه لنډه څېړنه کې یوازې د انساني ژورو پرمختګونو په هکله یوه عمومي طرحه لوستونکو ته ترسیم شوي .کیدای شي دا طرحه د نورو تاریخ لیکونکو لخوا هم په بېلابېلو تګلارو ترسیم شوی وي ،په هر حال له تاریخه زمونږه اخیستنه په وروستیو پنځوسو کلونوکې لاهم د تکوین په حال کې ده ،او ورسره سم ګډ لید لوری او د رایې اجماع هم د رامنځته کېدو په حال کې ده . د کتاب د دریو اصلي برخو موخه د نظرونو د وړاندې کولو یو نچوړ او خلاصه ده ،که څه هم چې دا خلص والی له خپل ځان سره ښې ګڼې او بدګڼې لري .کیدای شي تر ټول مهم خوند د کتاب د ټولو مطالبو لوستنه په یوه یا دوه جلسو کې وي بې له دې چې د کتاب لومړني مطالب مو له ذهنه وتلي وي .

‌ډیویډ کریسټین ( می ۲۰۰۷م)

**یادښت**

**له انساني تاریخه وړاندې:**

د بشري تاریخ ترشا یو بل لوی او ستر نا څرګند تاریخ پروت دی چې د ځمکې د کرې پيدایښت او د ټولې نړۍ د پیدایښت تاریخ دی ، لکه څنګه چې مونږ د یوې پېښې د بشپړ پوهاوې لپاره په یوه ځانګړې دوره اوپېر کې دېته اړ یو څو د هماغې دورې په ټول تاریخ ځان و پوهوو،نو د بشري تاریخ د پېژندنې لپاره هم مونږ باید د نړۍ او د ټولې هستۍ په تاریخ پوه شو،په دغه لنډه سرېزه کې به د دې سترې نړۍ تاریخ ته یو ځغلنده کتنه وکړو .

دشلمې پېړۍ تر دوېمې نیمایي پورې ډېری شمېر ستور پېژندونکي د کایناتو له عمومي جوړښت او دټولې هستۍ له تاریخه خبرنه وو. عمومي باور هم دا وو چې نړۍ له همدې جوړښت سره له پیله شتون درلود ،مګر ځينې ځانګړې شواهد وموندل شول چې دافرضیه یې تر پوښتنې لاندې راوسته .په (۱۹۲۰) میلادي کال کې مشهورامریکایي ستور پېژندونکي(آدوین هابل) ځينې شواهد وړاندې کړل او دا یې وښودله چې له ځمکې څخه په لیرې واټن کې ستورې نور هم له ځمکې څخه فاصله اخلي، دا شواهد د دې ښودنه کوي چې نړۍ لا اوس هم د لویېدو او پراختیا په حال کې ده ، که چېرې نړۍ او د کایناتو نظام د پراختیا په حال کې وي په ناچارۍ سره باید دا ومنو چې په پخوانیو دورو کې نړۍ ډېره کوچني وه دومره کوچنی چې مونږ آن د هغه په هکله سوچ هم نشو کولی، نوځکه دیو استدلالي منطق له مخې ویلی شو چې نړۍ په ډېرو پخوانیو زمانو کې یوه کوچنی او ناڅیزه ذره وه آن دیو اتوم په اندازه .

د شلمې پېړۍ په منځنیو دورو کې د علمي شواهدو او دلایلو ډېروالی د دې سبب شو څو ډېری شمېر ستور پېژندونکي د دې واقعیت منلو ته اړ کړي ، په تازه تاریخې لیدلوري کې تاریخ له انسانه نه پیلیږي بلکه بشري تاریخ د ټولې هستۍ په اوږده تاریخي سفر کې یوه لنډه تاریخي دوره ده او بس.د شلمي پېړۍ له منځنیو کلونو راپه دېخوا پوهان د بشپړ تاریخ په پېژندلو بریالي شول،چې اوس بشپړ تاریخ د بېلابېلو علمي شواهدو پر مټ د ترسیمېدو په حال کې دی ، دکتاب دا فصل په ډېره لنډه توګه او د یوویشتمې پېړۍ د علمې دلایلو پر بنسټ د دې بشپړتاریخ په توضیح کولو لاس پورې کوي .

نړۍ تقریبآ ۱۳/۷میلیارده کاله وړاندې چې د ستر انفجار پر پدېدې سره د دې لړی پیل شهرت لري را پیلیږي . چې د تاریخ پیل یې ګڼې .مونږ له ټولو هغو پېښو او واقعاتو نه چې له ستر انفجاره یې پخوا شتون درلود ان د فضا ،وخت او خلا په هکله بې خبره یو او هیڅ مالومات مو په لاس کې نشته تر اوسه هم له ستره انفجاره پخوا پر پېښو او حوادثو له هر ډول اند او تیوری څخه محروم یو او نه هم پدې هکله نظر څرګندولی شو.مونږ یوازې د مډرن علم په اصلي شواهدو چې ورځ تربلې یې د مالوماتو اندازه هم لوړیږي اتکاء کوو، او یوازې له ستر انفجاره په را وروسته پېښو د بیان حق لرو ځکه چې تر دې دمه د علمي شواهدو نشتون مونږ د نظر له څرګندولو محروموي .

نړۍ د پیدایښت پروخت یوازې یوه کوچنی ذره وه، دومره کوچنی ذره چې د یو اتوم په اندازه ، همدې کوچنۍ ذرې په دننه کې دومره لازمه انرژي درلوده چې د کایناتو ستر نظام ځینې جوړ شي ،نړۍ په پیل کې ډېره ګرمه (میلیاردونوته د حرارت درجه رسیده)چې د ټولو ضروري موادو درلودونکي هم وه لکه انرژي ، کوچنۍ ذرې ،فضا او زمان.مګر کله چې ستر انفجار را منځته شو په خارق العاده سرعت سره چې د نور له سرعت سره مساوي آټکل شوی، حجم یې ډېر ستر شو د فزیک د قوانینو له مخي څومره چې سرعت زیاتیږي حجم ډېروالي مومي . دنړۍ دحجم ستروالی د حرارت د راټیټېدو سبب وګرځید،لکه څنګه چې بخار د حرارت په راټیټېدو سره خپله بڼه بدلوي او په اوبو بدلیږي همدا ډول نړۍ هم د حرارت په را کمېدو سره خپله بڼه بدله کړه ، په لومړنۍ ثانیه کې بېلابېلې قوې را څرګندې شوې چې له هغې ډلې کولی شو د جاذبې د قوې یادونه وکړو (هغه قوه چې مواد د یو بل خواته را کش کاږي )او هم د الکترومقناطیس قوه (چې مشابه بارونه یوبل دفع کوي او متضاد بارونه یوبل جذبوي ) په نړۍ کې را څرګند شول ،همدارنګه (کوارک) چې د مادې د رامنځته کېدو لومړنۍ واحد دی رامنځته شو ،نړۍ په داسې ډول د التهاب او انفجار په حال کې شوه، چې یو شمېر ذرې لا رامنځته شوې نه وي چې په انرژۍ به بدلې شوې .

د لومړنۍ لحظې په وروستیو کې دنړۍ د پراختیا سرعت یو څه راکم شو او یو ډېر شمېر اوسنۍ ذرې لکه پروتون او الکترون (د هرې مادې د اتوم اصلي برخې)او حتا لومړنۍ څلور ډوله انرژي رامنځته شوه .د نړۍ دهاغه ورځې د حرارت درجه څو ځله د ننې لمر د مرکز له حرارت څخه لوړه وه ،او هرڅه د غلیظو بارلرونکو ذرو او انرژۍ په قالب کې وو ،چې په پلازما سره شهرت لري،وروستی مرحله له (۳۸۰) زروکالو څخه وروسته رامنځته شوې .کله چې په تدریجې ډول د حرارت درجه مخ په ټیټېدو شوه بلآخره د ذراتو مثبت پروتونونه د دې جوګه شول چې په خپلو مدارونوکې منفي الکترونونونه جذب کړي ، په دې ډول لومړني اتومونه را منځته شول.لومړني اتومونه د برقي چارج له مخې خنثا وو،په پایله کې د الکترومقناطیس موجونو له دې اتومونو سره ټکر نه کاوه چې بیا همدې اتومي امواجو په مختلفو جهتونو کې خپرېدل پیل کړل.دا آزاده شوې انرژي د هستۍ په دې مرحله کې هم کولی شو د نجومي څپو په قالب کې د (سي بې آر)د شالید له مخې پیدا کړو .د سي بې آر څپي د پخوانیو تلویزیوني صفحو پر مخ یو ډول اوبلنو ځګونو په څیر موندلی شو ،د امواجو د پیدایښت او شتون ثبوت په خپله د ستر انفجار له اصلي لاملونو څخه ګڼل کیږي .

موادو په دې مرحله کې ډېر ساده جوړښت درلود او په غالب ګومان چې له ازاد شوو او متحرکو هایدروجن او هلیوم له اتومونو څخه جوړ وو.د هایدروجن اتوم یو پروتون او یو الکترون لري همدارنګه د هلیوم اتوم دوه پروتونه او دوه الکترونه لري ،نړۍ د لومړیو څو میلیونو کلونو په اوږدو کې یوازې د سترو وریځو یوه مجموعه وه چې د هایدرجن او هلیوم څخه دا وریځې جوړې وې لا تر دې دمه هم په نړۍ او د کایناتو په نظام کې ستوري نه وو رامنځته شوي د انرژۍ د زېرمه کېدو ستره نمونه یوازې د نړۍ روښنایي وه اوبس.

د ستورو راښکاره کېدنه د هستۍ د پیدایښت او داستان عجیب اوښتون او بدلون وو،چې د هستۍ د پیچلتیا او تکاملي بهیر په اوږدوکې د سترو بدلونونو لامل وشمېرل شو ،د نړۍ د پیچلتیا لومړنۍ لاسته راوړنه د ستورو پیداکېدنه وه چې د جاذبې قوې د پیدایښت مبدا ګڼل کیږي،د جاذبې قوه یا د موادو کشش د یو بل خواته هغه تیوري ده چې په اولسمه میلادې پېړۍ کې( ایزاک نیوتن) وړاندې کړه ،هغه ځواک او قوه چې مونږ ته یې د دې ځواک را بښلی څو په خپله خاورینه ځمکه ودریږو او خپل توازن له لاسه ورنکړو،چې بیا وروسته آلبرت انشتین دا وښودله چې ماده او انرژي مشابه منبع او بنسټ لري چې په اصطلاح د یوې سکې دوه مخونه دي . په پایله کې ثابته شوه چې انرژې هم د جاذبې قوه لري ،دې فرضیې دا وښودله چې د مادې او انرژۍ ذراتو د ستورو د پیدایښت پروخت په پرله پسې ډول د جاذبې قوه پر یوبل باندې اعمالوله ،چې په پایله کې همدې قوې د هایدروجن او هلیوم وریځې د یو بل خواته کش کړې، دا چاره د دې سبب شوه څو په میلیونونو،میلیونونو لومړنۍ ورېځې را څرګندې شي.لومړنیو ورېځو د جاذبې قوې تر فشار لاندې د پرله پسې انقباض او تراکم په وجه په ګرمېدو پیل وکړ ،د ورېځو د اتومونو سرعت ډېروالی وموند، کله چې سره ټکر شول په پایله کې لس میلیونه سانتي ګیرد د حرارت درجه یې رامنځته کړه بلآخره د هایدروجن د اتومونو ترکیب یې د دغو ورېځو په مرکز کې ممکن کړ.د دې اتومونو له ترکیب یا فیوژن سره سم د ستورو یوه کوچنۍ برخه په انرژۍ تبدیله شوه دا په واقعیت کې هغه ترکیب دی چې د هایدروجني بمونو په دننه کې رامنځته کیږي ،تر لاسه شوې انرژي له دغه ستر هایدروجني انفجاره وروسته د ورېځو په مرکز کې پر جاذبې قوې باندې برلاسي پیدا کړه ،آزاده شوې انرژي په ډېر چټک ډول په فضا کې سړو او خالي ځایونو ته لاره پیدا کړه او هم د دې ورېځو د مرکز په خوا اوشا کې خپره شوه .دا د ستورو د زېږد هغه لومړنۍ لحظه وه چې شل میلیونه کاله له ستر انفجاره وروسته را منځته شوه، ډېری شمېر دا ستوري به، لکه زمونږ شمسي نظام د میلیاردونو کلونو لپاره د ځلېدو بهیر ته دوام ورکړي.

د جاذبې قوې د آرامه اوهمیشنې کشش تر سیوري لاندې بېلابېلې کهکشاني مجموعې لکه د (راه شیري) یا د ستورو سپینه لیکه ،هغه کهکشاني مجموعه ده ، چې میلیونونه ستوري په کې دي، را منځته شوه . وروسته بیا هغه کهکشاني ډلې چې سره نژدې واقع شوې وې په بېلابېلو ګروپونو کې د کهکشاني ډلو په نامه د یوبل په خوا او شا کې په څرخیدو شول ،که څه هم چې په هره کهکشاني ډلګۍ کې کوچنی ډلګۍ سره نژدې کیږي ،مګر په ټولیز ډول د جاذبې عمومي قوه د دې ځواک نلري چې د ستورو عمومې مجموعې سره نژدې کړې ،نوځکه کهکشاني مجموعې له یو بله د لیرې کېدو په حال کې شوې او په دې ډول د کایناتو نړۍ پراختیا ومونده.

په تازه شرایطو کې ستورو دننه په خپل منځ کې د تازه عناصرو په تولید په بېلو او پیچلو بڼوسره لاس پورې کړ،د فشار ډېروالي د عظیمو ستورو په مرکز ډېر زیات حرارت هم له ځانه سره درلوده، چې دهایدورجن له هایدروجن سره د ترکیبي غبرګون چټګوالی د دې سبب وګرځید څو دهیلوم دتولید سطحه لوړه شي .

په ستورو کې د هایدروجن د ترکیبي سرعت ډېروالی بلآخره میلونونه کاله وروسته دهایدروجن زیرمې په ستورو کې مخ په کمېدو کړې، په وروستی مرحله کې دا ډول خلا او را پرزېدنه دننه په ستورو کې د ډېر زیات حرارت د تولید سبب وګرځیده ، د حرارت ډېروالی دا ځل د هلیوم د اتومونو د ترکیب لپاره شرایط سره سم کړل، او همدارنګه د یوشمېر نورو ترکیبي عناصرو لکه کاربن د راپیدا کېدوسبب هم وګرځید ، د دغه انفجارونو او چاودونو له امله او هم دحرارت د ډېروالي په وجه له کاربن پرته یو شمېر نور درانه عناصر لکه اکسیجن ،نایتروجن تر اوسپنې پورې چې (۲۶)پروتونه په هسته کې لري د را پیدا کېدو لپاره لاره هواره شوه ، دستورو په مرکز کې له اوسپنې پرته دنورو درنو عناصرو د تولید لپاره ‌ډېر زیات حرارت ته اړتیا وه ، چې دا چاره د ستورو د حرارتي محدودې نه بهر وه ،مګر د عظیمو ستورو له چاودنې سره سم چې په بشپړې نابودۍ یا (سوپر نوا)سره شهرت لري د نورو باقي عناصرو د زېږد لپاره ښه مکان او زمان برابر شو ان د نورو کیمیاوي عناصرو تر یورانیم پورې چې په هسته کې ۹۲پروتونه لري .

نو پدې اساس زموږ د وجود ډېری عناصر چې زموږ د بدن په جوړښت کې رول لري د سترو ستورو د مرګ پر بټې را څرګند شول ،د سوپر نوا له انفجاره وروسته ډېر شمېراوسنې کیمیاوي عناصر چې پرته له هغې زموږ او د ځمکې د کره هستې ناشونې بریښې را منځته شول .

تر ټولو لومړنۍ (سوپر نوا) تقریبآ یو میلیارد کاله له (بیګ بنګ) نه وروسته پیښ شو ،د میلیاردونو کلونو په اوږدو کې د چاودونو دا لړۍ روانه وه چې د ستورو ترمنځ په خالي فضا کې د ډېر شمېر کیمیاوي عناصرو د پیدایښت سبب وګرځید .

که څه هم چې هایدروجن او هیلیوم عناصر تر ټولو عناصرو په زیاته سلنه موندل کیږي ،چې همدا تازه کیمیاوي مواد په خپله د تازه او پیچلو ترکیبونو د پیدایښت سبب ګرځیدلي ، په پاېلهکې د نوو اجرامو د زېږد او په وروستې حد کې د انسان دپیدایښت سبب وګرځید.

سیارې د دغو عالي موادو لومړنۍ تولیدې مجموعې دي،دا تازه کیمیاوي ترکیبونه د ستورو تر منځ په خالي فضا کې د بېلابېلو کهکشانونو او په ځانګړې توګه د راه شیرې کهکشان په خلا کې ځای پرځای شول ،د نوو ستورو دزېږد پر مهال برسېره پر هایدروجن او هیلیوم ، یو شمېر نورې ورېځې چې په ترکیب کې یې کاربن ،اکسیجن،نایتروجن ، طلا او نقره ، یورانیم لنډه دا چې د دورانې جدول ټول عناصر په کې موجود وو.زمونږ او ستاسو لمر هم نژدې ۴/۵میلیارده کاله وړاندې له همدې کیمیاوې موادو او ورېځو څخه را جوړ شو ،د لمرینو ورېځو د مجموعو تراکم او انقباض په مرکز کې د جاذبې د قوې تر فشار لاندې د دې سبب وګرځید څو د هایدروجن اتومونه له یوبل سره ترکیب شي او په دې ډول یې دهیلیوم اتوم جوړ کړ، چې دا عمل په خپله د لمر د جوړښت سبب شو. د لمرینو ورېځو یوه ستره مجموعه بیرته د لمر له خوا جذب شوه مګر یو شمېر ورېځو د ځوان لمر په چاپېریال کې څرخیدل پیل کړل ، موجودې ذرې او اتومونه چې د لمر په بېلابېلو مدارونو کې د څرخېدو په حال کې وو ، له یوبل سره ټکر او جذبېدل د دې سبب شول څو یو شمېر کوچنۍ ګلولې لکه د وارو غونډاسکې را منځته کړي ، اوس مهال یو شمېر لکۍ لرونکې (دنباله دار) ستورې د همدغو غونډاسکو پاتې شونې مجموعې دي ،کله چې دا واورین غونډاسکې له یو بل سره ټکر کوي په یو بل کې جذبیږي او ددې سبب ګرځي چې ستر آسماني ستوري ،آسماني تیږي ،شهابونه او کوچنۍ سیارې را منځته کړي .په تدریج سره کله چې د دوی حجم په مختلفو مدارونو کې زیاتیږي له یو بل سره مخلوط او یوځای کیږي د هغه بهیر په ترڅ کې چې د زیاتیدنې په نامه شهرت لري سره یوځای کیږي او ددې سبب ګرځي څود سیارو مجموعې را منځته کړي . د لمر حرارت د دې سبب شو چې سپکې ورېځې او ګازي ډوله عناصر سره لیرې کړي ،همدا دلیل دی چې جامدې سیارې لکه عطارد ، زهره ، ځمکه ،او مریخ لمر ته په نږدې مدارونو کې واقع شوې او تر څنګ یې ګاز لرونکي سیارې لکه مشتري ،زحل ، اورانوس ، او نپتون له لمر نه لېرې واقع شوي .

د ځمکې کره په سرکې ډېره ګرمه وه په همدې دلیل د تیږو او شهابونو تر قوې برید لاندې واقع وه ،د لمر د انبساط په پایله کې مرکزې فشار ډېر زیات شو او د دې ترڅنګه د رادیو اکتیو تشعشعاتو په ډېر چټک ډول د حرارت سطحه دومره لوړه کړه چې هر څه په یو بل معرض کې چې هغه د تفکیک مننې په نامه پېژندلکیږی ،په مذاب حالت کې واقع شول .په دې ډول چورلیدو کې درانه عناصر لکه اوسپنه او نیکل د ځمکې مرکز ته جذب شول تر هغې چې د ځمکې مرکزي هسته یې را جوړه کړه .

د ځمکې د مرکز د اوسپنیز کېدو اصلي لامل د ځمکې په شاو خوا کې مقناطیسي ډګر دی چې تر اوسه یې مونږ له خطرناکو کهکشاني امواجو څخه په امن کې ساتلي یو .کم وزنه کیمیاوي مواد ،نرمې لایې او نیمه مذابه موادو د ځمکې بدنه را جوړه کړه همدارنګه ډېر سپک مواد د ځمکې په سطحه کې پاتي شول .

نازک دیوالونه لکه د چرګې د هګۍ پوستکی ځمکه یې احاطه کړه ،چې د ځمکې د سطحې د ډېر ژر سړېدو وروسته د ځمکې سطحه را جوړه شوه ، دغه لایه چې د ځمکې سطحه یې پوښلې د پوستې یا بهرني پوټکي په نامه یادیږې، چې پلنوالی یې یوازې څو کیلومتره دی ،ګازونه چې تر ټولو سپک کیمیاوي عناصر ګڼل کیږي د اورغورځوونکو غرونو اود ځمکې د سوریانو له لارې د ځمکې سطحې ته را ووتل او په دې ډول یې د ځمکې لومړنی اتوموسفیرجوړ کړ.

دځمکې دکرې لومړنې پنځه سوه میلیونه کلونه تاریخ د هیدین(hadeen)یا جهنمې تاریخ په نامه شهرت لري ، په دغه مرحله کې د ځمکې کره ډېره ګرمه وه ، چې د اسماني شهابونو تر سخت بمبار اوفشار لاندې وه، د اکسیجن نه موجودیت په ځمکه کې د هیڅ ډول ژوندې موجود د زېږد زمینه نه وه مساعده کړي،دځمکې له تدریجي سړېدو سره سم د اوبو بخار چې په ورېځو کې متراکم وو د ځمکې پر شاوخوا په ګرځیدو پیل کوي،څو دا وریځې په ورېدو پیل کوي او د لومړي ځل لپاره په ځمکه کې د اوبو ستر سمندورنه را څرګندیږي .

په صراحت سره کولی شو چې ووایو د پیچلو موجوداتو زېږد ـیاني حیات ـد لومړي ځل لپاره په اوبو کې پیل شوی،ځکه اوبه په مایع حالت کې د اوچتو شرایطو په درلودو سره دکیمیاوي غبرګونونود ترسراوې ظرفیت لري ،مګر په دوو نورو حالتونو لکه ګاز اوجامد حالت کې د اتوم د ترکیب لپاره هیڅ چانس نه لیدل کيږي ،په ګاز حالت کې د اتوم د ډېر سرعت په وجه او په جامد حالت کې د اتوم د عدم حرکت په وجه د اتوم د ټکر او جذب لپاره هیڅ چانس نشته .مګر کله چې اوبه په جامد حالت کې وي لازم شرایط او آسانتیاوې د دې شته چې کیمیاوي مواد چې دیوبل د جذب ظرفیت لري اتومونه یې یو بل جذب کړي ،داسې ښکاري چې د وخت او زماني په ځانګړې شرایطو کې او د بحرونو په تل کې ځینې اورغورځوونکې تحولات او یو شمېر کیمیاوي مواد چې کله په ګاونډېتوب کې واقع شوی ځینې استثنایي او بېلابېل ډوله کیمیاوي ترکیبونه یې رامنځته کړي .

د علمي لاسته راوړنو له مخې تقریبآ۳/۵میلیارده کاله وړاندې ،یو میلیارد کاله وروسته له هغې چې ځمکه پیدا شوې او احتمال لري پخوا تر هغې ،ځینې دا ډول استثنایي ترکیبونه د دې سبب شوې وې چې یو شمېر ژوندې موجودات یې را پیدا کړي وي ،بیولوژیستانو دا ډول یو سلولې موجودات د(پروکریوت)په نامه یاد کړي،هغه یو سلولې ژوندي موجودات چې اوس هم د ځمکې پرمخ د ژوندیو موجوداتو ډېره سلنه را جوړوي ،لومړني یو سلولي موجودات ډېر کوچني او په سترګو د لیدو وړ نه وو،هغوی ځینې مشخصې ځانګړنې درلودې چې هغه ځانګړنې یوازې د ژوندیو موجوداتو پورې اړه لري ، د محیط او چاپېریال د انرژۍ جذب د کیمیاوي غبرګونونو (میتابولیسم)په وسیله او کاپي یا د نسل تولید د یو ډېر ستر او پیچلي مالیکولي ځواک نه په ګټې اخیستنې سره یا (دی ان ای)دی اوکسی رایبو نیوکلیک اسید( DNA) پروکرویوتونه د نسل د تولید لپاره په ځانګړې توګه په دوو مشابه برخو ووېشل ، چې هغې ته کلون(clone)هم ویل کیږي،مګر دنسل په دې ډول تولید کې ځینې تیروتنې هم رامنځته شوي چې په پایله کې په استثنایي ډول په لږ توپېر سره د یوشمېر نورو موجوداتو د پیدایښت سبب ګرځیدلي ،د دې متفاوتو موجوداتو پیدایښت په ناڅآپي ډول ځینې ځانګړتیاوې درلودې چې دوی په همدې وجه له محیط نه د ډېرې انرژۍ د جذبولو ظرفیت درلود،دا ډول ځانګړی ځواک اوظرفیت د دې امکان رامنځته کړ چې دا ډله موجودات ډېر ژوند وکړي اود پرمختللي نسل د تولید سبب وګرځي ،دا خبره د یادونې وړ ده چې پرمختللي جنتیکې بدلونونه راتلونکي نسل ته هم انتقال مومي ،ځکه دا هغه تګلاره ده چې په ژوندیو موجوداتو کې په تدریج سره بدلون را منځته کوي اوهغوی ته د دې ځواک بښي څو له نوي چاپېریال سره توافق وکړي، چې د کړنې او عمل تداوم دا شونې کړه څو په نړۍ کې په میلیونونو ډوله ژوندي موجودات رامنځته شي .

پورتنۍ تګلاره هماغه ټاکنه ده چې د(طبیعي ټاکنه یا انتخاب طبیعي )په نامه یادیږي چې د چارلز داروین (Charles Darwin)لخوا وړاندې شوه ،طبیعي ټاکنه هغه تګلاره ده چې د اوسنیو مختلف ډوله موجوداتو د پیدایښت لامل ثبوتوي

ـــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ

: د یوشمېر خلکو په ذهن کې د حیات د تکامل مفهوم او د دې تکامل میکانیزم په سم ډول ندی مفهوم شوی، د حیات یا ژوند د تکامل مفهوم عبارت دی له، د ژوندیو موجوداتو بدلون یو بل نوي موجود ته اوهغه هم د میلیونونو کلونو په اوږدو کې ، د طبیعي تکامل تفکر له داروین نه منشا نه ده اخیستي بلکه سلګونه کلونه تر ده وړاندې پوهانو په دې هکله نظرڅرګند کړي وو، له هغې ډلې یو هم د داروین نیکه وو ، مګر هغه څه چې ډېرمبهم او ګونګ وو هغه د دې بدلون ځرنګوالی وو چې چارلز داروین د دې معما په راسپړنه بریالی شو ، دا پروسه چې د طبیعې ټاکنې په نامه یادیږې په ډېرې سادګی سره نوموړي معما حل کړه .

د ځمکې سطحه د یوې نازکې لایې په وسیله چې په بیوسفیر سره شهرت لري پوښل شوي، تر اوسه ځمکه هغه یوازینۍ سیاره پېژندلشوې ده چې ژوند او حیات په کې شتون لري ، کیدای شي انسان د خپلو څېړنو په پای کې د ژوند د نورو ډولونو په هکله د کایناتو په نورو سیارو کې هم مالومات تر لاسه کړي .

د پروکرویوت تر ټولو لومړني لاسته راغلي فوسیلونو تاریخي لرغونتوب نژدې ۳/۵میلیارده کلونو ته رسیږي ،د دغو موجوداتو یو شمېر د(طبیعې انتخاب) له مخې په دې بریالي شول چې د فوتوسنتیز عملیه کشف کړي، فوتوسنتیز د لمر د انرژۍ ذخیره ده چې نن ورځ ټول نباتات په نړۍ کې د فوتوسنتیز عملیه اجرا کوي . زموږ مالومات د فوتوسنتیز د لرغونتوب په اړه د هغو ډېرو پخوانیو فوسیلي مجموعو له مخې دي چې د استروماتولیت(stromatolites)په نامه یادیږي ، چې د مرجاني مجموعو پاتې شونو ته ورته والی لري ،دا مجموعي په خپل ذات کې د هغو یو سلولي موجوداتو بېلګه را په ګوته کوي چې د فوتوسنتیز د عملیې د تر سره کولو توان یې درلود.د فوتوسنتیز پدېدې یوه بله ښېګړه هم له ځانه سره درلوده چې هغه د کیمیاوي تعاملاتو په پایله کې د اکسیجن تولید وو چې په دې ډول یې د لمر له انرژۍ نه ګټه اخیستنه ډېره ممکنه کړې وه ، د هغو موجوداتو ډېروالی د ځمکې پرمخ چې د فوټوسنتیز د عملیي د ترسراوې ځواک یې درلود په تدریج سره د ځمکې پرمخ د اکسیجن سطحه هم لوړه کړه ،یو ډېر شمېر موجودات د اکسیجن د فوق العاده کیمیاوي فعالیت په وجه له ډېرو مرګونو ستونزو سره مخ شوي ، د دې پدېدې د تجسم لپاره کولی شو د اور یادونه وکړو چې د اکسیجن مخربه اغېزه پر نورو عناصرو بلل کیږي ،په حقیقت کې د سره رنګې پردې یا لایې پیداکېدنه په طبیعت کې د اوسپنې او ازاد آکسیجن (زنګ)تدریجي او دایمې ترکیب دی د اکسیجن جوړونې بهیر یې د ځمک پېژندونکو لپاره د پېژندنې وړ ګرځولی.

مګر د دې ترڅنګ یو زیات شمېر نورو موجوداتو له تازه جغرافیایي شرایطو سره جوړجاړی او توافق وکړ ، او یو شمېر موجوداتو ان د مستقیمې انرژۍ په توګه په میتابولیزم کې له اکسیجنه ګټه اخیستنه پیل کړه ،دابهیر بیا وروسته د لومړنیو یوکرویوتونو په پیدایښت سره نژدې دوه میلیارده کاله وړاندې پای ته رسیدلی ،د یوکرویوتونو پیدایښت د پیچلي حیات د پیدایښت لومړی څپرکۍ ګڼل کیږي .یوکرویوتونه هم په سرکي یو سلولي ژوندي موجودات وو مګرپه دې توپېر چې یو څه ستر وو او همدارنګه مرکزي هسته یې له(ډې ان اې) څخه جوړه وه او یوه محافظتي پرده یې پرشاوخوا درلوده جوړښت یې همداسې وو.

یوه ډله د یوکریوت ژوندیو موجوداتو د (ډې ان اې) په راکړې ورکړې لاس پورې کړ چې په پایله کې داسې یو بل نسل رامنځته شو چې مور او پلار سره یې یو څه په جوړښت کې بدلون لیدل کېده .دا مرحله د نسل د تولید

هغه ډول ته منسوبیږي چې په جنسي تولید سره شهرت لري ، د جنسي تولید سره ګډېدل د هغو ځانګړتیاوو او خصوصیاتو د بدلون سبب ګرځي چې په نوي نسل کې له مور او پلار سره توپېر لري ، هسې بدلون چې نور له مور او پلاره پکې کاپې کېدنه ډېره نه لیدله کیږي ،دې نوې بدلون د طبیعي انتخاب سرعت او قدرت څوبرابره زیات کړ ،په ژوندیو موجوداتو کې د بدلون اصلي لامل او په ډېرو ډولونو یې ویشنه نژدې یو میلیارد کاله وړاندې د پخوانیو موجوداتو په پرتله کولی شو په همدې جنسي تولید کې ومومو .

د څوسلولي موجوداتو پیدایښت نژدې شپږ میلیونه کاله وړاندې د ځمکې پر مخ له ډېرو سترو اوښتونونو څخه ګڼل کیږي ، د سترو فوسیلونو موندنه او بې له پرمختللو وسایل و یې په ستروګو لیدنه د ایدیاکارن(adiacaran)او کمبرین (combrian)دورو ته ورګرځي ،له دې تاریخه وروسته که څه هم ډېر شمېر ژوندي موجودات اوس هم یوسلولي ډول کې شته ؛ مګر د څو سلولي ژوندیو موجوداتو د تکامل او پرمختګ څرک هم ترې لګولی شو.د هر څو سلولي موجود شتون د میلیاردونو یوکریوت سلولي موجوداتو د ترکیب نتیجه ده د یو ګډ او پیچلي ژوند په پایله کې ،د څوسلولي موجوداتو پیدایښت د پیچلې تکاملي بهیر یوه بله پرده له مخې پورته کوي .

ټول څو سلولي موجودات په سرکې په دریابونو کې اوسېدل ، مګر نژدې ۵۰۰میلیونه کاله وړاندې په ډېر احتمال سره یو شمېر نباتاتو او حشرو د وچې خوا ته مخه کړه ، ژوند له اوبو نه بهر دوی ته ډېر ګران وو ،ځکه دې موجوداتو د میتابولیزم او دنسل د تولید لپاره د اوبو چاپېریال ته اړتیا درلوده ، لومړنیو ژوندیو موجوداتو چې کله په وچه کې ژوند پیل کړ لکه د اوسنیو په وچه کې مېشتو موجوداتو په څېر یې د میتابولیزم د ساتنې او حفاظت لپاره یوې ځانګړي او اساسي پوستکې یا پردې ته اړتیا درلوده ،مګر د دې ترڅنګ یې د خپلو بچیانو دساتنې او حفاظت لپاره یو بشپړ میکانیزم ته اړتیا درلوده ، لکه د نسل ډېروالی د هګۍ اچونې له لارې ،چې له هغه مهاله تردې دمه په میلیونونو ډوله ژوندي موجودات او ذوحیاتین ،لکه دایناسور ، تي لرونکي حیوانات په نړۍ کې پیدا شوي او وده یې کړې چې یوشمېر لا تراوسه هم شته او یو شمېر یې په نړۍ کې د ژوند له پاڼې نه محوه شوي .

مونږ یو شمېر هغو پېښو او پدېدوته هم لاس رسۍ موندلی چې د یوشمېر حیواناتو د له منځه تلو سبب په یو ځانګړې دوره او د ځانګړو اوښتونونو په پایله کې په ډېر چټک ډول د موجوداتو د انقراض پېښه رامنځته کړي ،په میلیونونو ،میلیونونو ژوندي موجودات د اسماني کاڼو د را پریوتو په وجه د ځمکې پرمخ له ناڅاپي انقراض سره مخ شوي ،دا سترې تیږي او کمرونه چې میلیاردونه کاله وړاندې د ځمکې د کرې پر شاوخوا کې پاتې وو کله یې چې له ځمکې سره ټکر کړي د اتومي بمب په توګه یې هر څه له نابودی سره مخ کړي ، هغه ګرد ،غبار او ورېځې چې د تیږو د ټکر پرمهال د ځمکې په سطحه کې رامنځته شوي کلونه او اوږدې میاشتې د لمر د رڼا د رسېدو پر وړاندې یې د ځمکې سطحې ته خنډ پیداکړي او ان د دې سبب ګرځیدلي چې د ځمکې په سطحه کې سترې سونامي رامنځته شي ، داسې ښکاري چې ۶۵ میلیونه کاله وړاندې د دایناسورانو د له منځته تلو اصلي لامل هم د همدې ډول یوې آسماني تیږي ټکر له ځمکې سره وي ، په ډېر احتمال سره چې لومړني تي لرونکي موجودات هم د ځمکې پرمخ کوچني ژوي لکه (موږکان ) وي ،چې د شیرو (shrew)په نامه شهرت لري ،ممکن چې د دوی کوچنی وجود او د شپې لخوا د ژوند تګلاره یې په هغه مرګونې مرحله ۶۵میلیونه کاله وړاندې کې د بقا او پاتې کیدا لامل وي .

د دایناسورانو له منځه تلل په ډېر احتمال سره چې د تې لرونکو ژوو د ودې او تکامل سبب ګرځیدلی وي، ځکه له سترو حیواناتو نه خالي نړۍ د دوی د ودې لپاره ښه لاره هواره کړې وه ، چې په ډېر لنډ وخت کې په مختلفو اندازو سترو او کوچنيو ډولونو سره د نړۍ په ګوټ ،ګوټ کې را ښکاره شول ، د پرایمیتونو یوه ډله (primates)د لیمور تي لرونکوه یوه ډله (lemur)د ایپ بیوزګانې لکه (ګیبون ، اورانګوتان ، ګوریل او شمپانزې) او انسان ـپه ونو کې ژوند کولو ته مخه کړه ،په واقعیت کې دا ډول ژوند یو شمېر تطابقي بدلونونو ته د بدن په جوړښت کې اړتیا درلوده ، لکه د لاس په جوړښت کې بدلون د څانګو د نیول لپاره ، د سترګې تکامل د واټن او ژوروالي د تشخیص لپاره ، او هم د سترمغز شتون له لوړ ځواک سره د لیدنیزو اطلاعاتو د تحلیل او تجزیې لپاره د دې ډول تطابقي اوښتونونو مهم لاملونه ګڼل کیږي .

بلآخره شل میلیونه کاله وړاندې د (پرایمیتونو) یوه ډله د،ايپ، په نامه په دې بریالی شوه چې د ډېرو ساعتونو لپاره هره ورځ پر ځمکه ژوند وکړي، نژدې اوه میلیونه کاله وړاندې د افریقا په یوه برخه کې د دوی یوه ډله په دوو پښو ودریده ،دغه موجودات وروسته بیا د هامنین (haminin)په نامه د یونسل لومړنۍ ډله را جوړه کړه چې په نني انسان سره دا لړي ختمه شوه .

کیدای شي ووایو چې تر ټولو مشهور لاسته راغلي اسکلیټونه د هامنین موجوداتو د لوسي (lucy) په نامه پېژندلشوي وي،چې د \*استرالوپتسین\* (australopithecines) ډلې ته منسوبیږي چې نژدې درې میلیونه کاله وړاندې یې د افریقا په نني ایتوپي کې ژوند درلود ، د لوسي د سر د جمجمې هډوکی د ملاپرتیر یا شمزي باندې واقع کېدليې پر دوو پښو باندې د ودریدو اصلي لامل دی ،لوسي له ننیو انسانانو څخه کوچنی جسم درلود او جمجمه یې هم د شامپنزې په اندازه وه ، که چېرې اوس مهال مونږ له هغو ډلو سره مخ شوی وای نو هرومرو به مو د شامپنزې ګومان ورباندې کړي وو ، همدارنګه (مري لیکي ) د لرغون پېژندنې مخکښ عالم د انساني لرغون پيژندنې په برخه کې د هامنین دورې د سنګیړونو او تیګو د څېړنې پر مهال د دوو \*استرالوپتسین\*موجوداتو د پل ځای وموند چې د اورغورځونې له یوې پېښې نه د تیښتې پرمهال ښکاریدل .

د هامنین د دورې یوه بله څانګه چې تقریبآ دوه میلیونه کاله وړاندې په افریقا کې ښکاره شوي د (هوموهیبلس) په نامه ونومول شوه .

د هوموهیبلس له اصلي ځانګړنو او مشخصاتو څخه له تیږو نه د ابتدایي وسایل و جوړونه ده ،له نیم میلیونه کاله تېریدو وروسته د (هامنین)یوه بله ډله د (هوموارکتوس)یا هومو ارګاستر په نامه را څرګنده شوه ،(لرغون پېژندونکي لا تر اوسه د دې دوو ډلو په یوه کتار کې درولو باندې نه دې بریالي شوي )دا ډله سره د دې چې اندامونه او مغزي سیستم یې نني انسان ته ورته وو، له تیږو نه د ابتدایي وسایل و په جوړونې سربېره نظر خپلو پخوانیو همځیلو ډلو ته له افریقا نه د چین تر سرحدونو پورې په مهاجرت هم لاس پورې کړی .

مګر د دې ټولو ترڅنګ د ننې انسان یا (هوموسي پي ان ـhomo sapiens) ډله د لومړي ځل لپاره (۲۵۰) زره کاله وړاندې د افریقا په ختیځو سېمو کې را څرګند شول .

د انسان اصلي تاریخ د هوموپي سي ان په راښکاره کېدو سره سم را پیلیږي ،لکه څنګه چې په راتلونکو برخو کې به ولولو چې د انسان پیدایښت د نویو او تازه ناورینونو او پیچلتیاوو پیل دی د ځمکې پرمخ ،چې بنسټیز لامل یې هم د انساني تاریخ توپېر دی د نورو ژوندیو موجوداتو له تاریخ سره .

**د لومړنیو انسانانو د دورې پیل**

**(لومړني پلټونکي،ښکاریان او راټولوونکي)**

د لومړنیو انسانانو د هستۍ او ژوند پیل هغه پېر دی ، چې انسان د خوراکي توکو او د ژوند د نورو اړتیاوو لپاره د طبیعي بوټو او د حیواناتو په ښکار پسې لالهانده پلټونکی ژوند لري ، نه داسې چې د طبیعي بوټو په کرکېله او د حیواناتو په پالنه لګیا وي ،لومړنۍ دوره د بشریت په تاریخ کې تر ټولو ستره او اوږده تاریخي دوره ده ، ځکه دا هغه دوره ده چې د بشریت د پاېښت او هستۍ بنسټېزه تومنه په کې تویه شوې ده .

لومړنیو انسانانو د خوراکي توکو ،اوسېدن ځایونو او هم د ژوند اړېنو وسایل و د موندولو لپاره هڅې په خپل ماحول او چاپېریال کې تر سره کړې ، بې له دې چې په خپل چاپېریال او ماحول کې کوم ډول بدلون را منځته کړي د انساني ژوند د دې دود تر ټولو ستر توپېر د نورو مشابه موجوداتو په پرتله په دې کې دی ،چې انسان کولی شي ټولنیزې اړېکې ټينګې کړي او هم د ژوند د هوساینې لپاره د وسایل و په پیدا کونه لاس پورې کړي (له خپل چاپېریال او محیط سره یو ډول توپېري او متفاوت غبرګون کوي )یوازې انسان دی ،چې کولی شي د ژبې په وسیله له خپلو همځېلو سره اړېکې ټینګي کړي ، ځکه د ژبې په وسیله انسان کولی شي مالومات راټول او نورو انسانانو ته یي ولېږدوي ، د همدې ډول اړېکو ،پوهې بیان او بیا وینې(خبرو) په وسیله یې د مالوماتو د سترې کچې په درلودلو سره، د دې قدرت او ځواک پیدا کړ ، څو د نوي چاپېریال له غوښتنو سره جوړ جاړی وکړي ، د مالوماتو ډېر‍والی له یوې خوا ،د وینا او ټولنیزو اړېکو د درلودلو استعداد له بلې خوا انسان ته د دې ځواک ور وباښه څو د مالوماتو او لاسته راوړنو یو په زړه پورې کلتور په ځان کې پیاوړی کړي چې تر دې دمه یې د انسانیت په تاریخ کې ساری نه درلود ، ژبه هغه وسیله ده چې انسان په دې بریالی کوي څو د وخت او مکان له غوښتنو سره ځان عیار کړي ،چې همدا ځانګړتیا د بشري تاریخ واقعي تومنه ګڼل کیږي .

د اوسنیو مالوماتو له مخې لومړنیو انسانانو تل کوچیاني او کډوال ژوند درلود، دلومړنیو انسانانو د ژوند بهیر تقریبآ دوه سوه او پنځوس زره کاله مخکې چې د انسان د نیکونو (هوموسي،پي ان) دوره بلل شوي شروع کیږي ، که څه هم دنړۍ په ځینو برخو کې یو شمېر د همدغه ډول ژوند دود پالونکي انسانان ژوند کوي مګر د تاریخي شواهدو له مخې دغه بهیر لس زره کاله مخکې پای ته رسیدلی دی ، له دې پېر وروسته د بشري ژوند په تاریخ کې بزګري یا کرنېز ژوند مرحله پیلیږي چې د دې بهیر له پیل سره سم د لومړنیو انسانانو د ژوند تګلاره محدودیږي او په پایله کې دا دوره د بشریت په تاریخ کې انزوا ته را ښکل کیږي .

**دلومړنیو انسانانو څېړنیز بهیر**

تاریخ لیکونکي تر دې وروستیو پورې د سمو او کره تحقیقي تګلارو د نشتون په وجه په دې بریالی نشول چې د لیک له پیدایښته پخوا جریانونه (د لومړنیو انسانانو)او اوسني تاریخ تر منځ د څېړنې اساسي بریدونه وټاکي .

د لومړنیو انسانانو په هکله د دې غوټې د پرانیستو چل یوازې او یوازې د لرغون پېژندونکو ،انسان پيژندونکو (انټروپولوژۍ)او له تاریخه مخکې لیکوالو د قلم پر څوکو ځلیده چې تر اوسه یې کوم څرک نه دی لګیدلی،مګر اوس د یو شمېر دلایلو پر مټ دغو څېړونکو د لومړنیو انسانانو د ژوند د ترسیم او تصویر لپاره چې د لیک او نورو مدارکو او اسنادو نشتون یې ستر لامل ګڼل شوی ، له درې ډوله مالوماتي تګلارو نه کار واخیست .

**لومړی تګلاره:**له فزیکي پاتې شوو بقایاوو نه ګټه اخیستنه ،لکه د انسانانو او حیواناتو تر لاسه شوی هډوکي ، طبیعي مدارک او ډبرین وسایل چې د هغه دورې له جفرافیایي موقعیت سېمې د اوبو او هوا له څرنګوالي څخه یاده کولی شو ، له لومړنیو انسانانو نه پاتې شونې بقایاوې ډېرې کمې او محدودې دي ، له هغو انسانانو نه تر ټولو ځانګړي او مشخص هډوکي چې تر اوسه پېژندلشوي (۱۶۰)زره کاله لرغونتوب لري ، جالبه خبره دا ده چې فوسیل پېژندونکو له همدغو کمو بقایاوو څخه ډېره زیاته او په ستره کچه مالومات تر لاسه کړي ، د مثال په توګه د هغوی د غاښونو دقیق کیفیت او شمېر چې دا څېړنه په خپل وار سره د بشریت د تېر تاریخ د خوراکي رژیم او د ژوند د ډول په هکله څرګندونې کوي ، همدارنګه د ښځینه او نارینه هډوکو تر منځ توپېر د هغوی بدنې توپېر په ګوته کوي او هم تر یوه حده د دغې دورې د ښځینه او نارینه ډلو د ورځنې ژوند پټ رازونه را برسېره کوي ، لرغونو پېژندونکو د طبیعي فوسیل شوو بوټو په هغه څېړنه کې چې د دریابونو او یخچالونو په سینه کې پراته وو په زړه پورې اطلاعات تر لاسه کړل ، چې له هغې ډلې دوی د زرونو کلونو پخوا د اوبو او هوا وضیعیت په هکله خپل قضاوت ثابت کړی، تر دې چې په (۱۹۵۰)میلادي کال کې د څېړنې د یوې نوې تګلارې په موندلو سره څېړونکي په دې بریالي شول څو د انساني تاریخ مهالني واټنونه او دورې سره بېل ې کړي .

د لرغون پېژندونکو د لاسته رواړنو او اکتشافاتو په پایله کې دوی په دې بریالي شوي چې د لومړنیو انسانانو د باورونو او کلتور په هکله ښکاره مالومات تر لاسه کړي ، د هغه وخت ټولنې د هنرې آثارو له ډلې څخه د سمڅو پر دیوالونو دنقاشۍ بېل ګې دي چې ډير جالب مالومات تاریخ څېړونکو ته په لاس ورکوي ، که څه هم د دې لاسته رواړنو بشپړ تفسیر له امکانه لیري خبره وه .

**دوېمه تګلاره :** د لیک له پیدایښته، پخوا دورې د څېړنې لپاره تاریخ څېړونکي د اوسنیو بدوي ټولنو په وجود کې چې د انساني ژوند د لومړنۍ دورې ځینې ځانګړتیاوې یې ساتلي څېړنې هم له امکانه لیرې نه بولي ، که څه هم دغه تګلاره ډېره ځېرنه غواړي ، ځکه چې دغو ټولنو د لومړنیو انسانانو د ژوند دود ته نوې او مډرنه بڼه ورکړي، چې یو شمېر مستقیم اوغیري مستقیم ورته والي ترڅنګه د دوی د ژوند په دود کې بدلونونه هم شته ، مګر په هر حال د همدې ټولنو د ژوند دود څېړنه د لرغونو انسانانو د ژوندانه د ډول په هکله پراخه مالومات څېړونکو ته په لاس ورکړي ، چې د لرغون پېژندونکو د نورو اسنادو او مدارکو تر څنګ دې ډول ټولنو د ژوند ډول او دود څېړنه هم له اهمیته خالي نه ده .

**دریمه تګلاره:** په دې وروستیو کې د علم او ټکنالوژۍ په پرمختګ سره د ژنتیک علم د پخوانیو او اوسنیو انسانانو د څېړنې او شننې لپاره نوي مېتودونه او تګلارې څېړونکوته په لاس ورکړې ،په اوسنیو انسانانو کې ژنتیکي توپېرونو ته په پام سره او د ژنتیکي میکانیزم د څېړنې له مخې د انسان د عمر دقیق تاریخ ،د لېږد او مهاجرت تاریخ د لومړنیو بشري ټولنو دخپرېدو لاملونه په ښه توګه تاریخ څېړونکو ته په ګوته کوي ، د انساني تاریخ د دې مالوماتي بستو په یو منظم او ځانګړي چوکاټ کې یو شمېر ستونزې هم تاریخ څېړونکو ته را زیږولي ، د لرغون پېژندونکو نوي لاسته راوړنې ښېي چې فوسیل پيژندنه او ژنتیکي تفکر د تاریخ څېړنې په هکله نوی لیدلوری رامنځته کړی چې له پخوانیو تګلارو سره بشپړ توپېر لري .

د پخوانیو تاریخ څېړونکو د تجربو ،زده کړې او څېړنې ډول د نوي تاریخ، څېړنې او لاسته راوړنې ډېرې ستونزمنې کړې ، که څه هم چې فوسیلي مدارکو د لرغوني دورې او لومړني انسان د جزییاتو او اړېکو په هکله مشخصې لارې نه دې په ګوته کړي ،مګر بیا هم دغو شواهدو د انساني ژوند د عمومي تصویر لپاره لارې ممکني کړي د تېر تاریخ د عمومي شرحې او ټولیز ترسیم لپاره ټول اطلاعات د نني انسان هڅې دي چې په بېلابېلو لارو یې هڅه کړې څو یې د بشریت د تاریخ د څېړڼې لپاره او بیا په ځانګړې ډول د لومړنیو انسانانو د ژوند پېر د ښودنې لپاره لارې هوارې کړي .

**د انساني تاریخ پیل**

د مډرن انسان د پیدایښت تاریخ لا تراوسه د څېړنې او سپړنې په حال کې دی ، چې په دې هکله دوه ډوله نظريې د تآمل وړ دي .

۱.د نړۍ په ګوټ ،ګوټ کې د انسان پیدایښت او زېږېدنه :

(څو منطقوي نظریه):

دا نظریه د یو کم شمېر تاریخ څېړونکو لخوا لکه (وال پوف) لخوا منل شوي دوی په دې عقیده دي چې د انسانانو لومړنۍ ډلې د نړۍ په بېلابېلو برخو لکه آسیا،اروپا او افریقا کې په تدریجې ډول او د ځانګړو خصوصیاتو په درلودلو سره د تکامل مرحلې ته رسېدلي ، دا انسانان د یوې اوږدې مودې په بهیر کې (د زرونو کلونو) په اوږدو کې د چاپېریالي ځانګړو شرایطو په وجه له ژنیتیکي ډول ،ډول ترکیب څخه برخمن شوي ، او همدا سبب دی چې د نړۍ پر مخ بېلابېل انساني نژادونه را منځته شوي ، که څه هم د انساني توکمونو تر منځ د دایمې تماس په وجه چې نسلونه یې د یو ګډ توکم او نژاد په توګه را زیږولي د یو ډول موجود په توګه باقي پاتې دي ، د دې ډول څو سمېیزه نظرېې پلویان په دې باور دي چې د ننې انسان تاریخ د یو میلیون کلونو په اوږدو کې رامنځته شوي د دې نظریې اصلي لامل د ترلاسه شویو او کشف شویو هډوکو د پرتلنې او مقایسې له مخې اثبات ته رسیدلي.

۲-له افریقا نه د وتلو نظریه:

د دې لارې پلویان په دې باور دي چې د نني انسان د پیدایښت اصلي بنسټونه په یوې ځانکړې او د استوګنې په یوې ځانګړې جغرافیې پورې تړاو پیدا کوي ، دا نظریه چې له افریقا نه د وتلو یا مهاجرت په مفهوم سره نومول شوې د ریښتینوالي او ثبوت اصلي سبب یې د نني انسان په ژنیتیکي ورته والي پورې تړاو لري ،که څه هم چې دوی فوسیلي شواهد له خپلې نظریې سره د تطبیق وړ بولي ، د دې اند پیل هغه وخت وشو چې کله د نني انسان په هکله قوي ژنیتیکي شواهد تر لاسه شول هسې ورته والی چې د یو ټکي سره پیل اود یوې لومړنۍ منبع له مخې نژدې (۲۵۰۰۰۰) دوه سوه پنځوس زره کاله پخوا تاریخي پېښې سپړلی شي.

دا نظریه په ټولیز ډول په دې ولاړه ده چې د اوسني پېر ټول انسانان د یو شمېر محدودو لومړنیو انسانانو څخه تقریبآ دوه سوه پنځوس زره کاله پخوا په یوه سېمه (افریقاّ) کې را پیدا شوي منشآ اخلي، پداسې حال کې چې اوس ډېری ژنیتیکي توپېرونه د افریقا په لویه وچه کې لیدل کیږي ، دا څرګندونې د هغه واقعیت پر وړاندې کیږي چې ویل کیږي د افریقا لویه وچه دټولو انسانانو لومړنۍ اصلي استوګنځی اوټاټوبی دی ، د تاریخ څېړونکو په وینا هغه خاوره چې د انساني تکامل کور ګڼل کیږي ، او دنړۍ پرمخ ټولې انساني لېږدونې او مهاجرتونه له همدې لويې وچې نه تر سره شوي ، د دې نظریې د صحت په صورت کې ویلی شو چې (هوموسي پي ان) انسان د (هوموارکتوس، او هوموارګاستر) د انسان ډوله موجوداتو پرمختللی شکل دی ، چې د (هوموسي پي ان) انسان یوه خاصه ډله دنني پېر د انسان لومړنۍ پیل ګنل کیږي ، له افریقا نه د وتلو نظریه هم په خپل وار په دوه ډوله احتمال وېشل کیږي .

د لومړۍ ډلې لرغون پېژندونکو لکه(کلاین) او د هغه د فکر ملګري پدې باور دي که چېرې د مډرن انسان ریښې په افریقا کې له دوه سوه پنځوس زره کاله څخه وړاندې شتون هم ولري ، مګر اوس هم موږ دا وایو چې د نني انسان ځینې اصلي مهارتونه لکه ښکار، او د هنري آثارو راپنځول (۵۰۰۰۰)زره یا (۶۰۰۰۰) زره کاله پخوا په آسیا او اروپا کې رامنځته شوي د دې نظریې پلویان وایي چې انسان هغه وخت کامل او بشپړ شو چې د ژبې سمبولیکه بڼه یې د یو کم شمېر ژنیتیکي اوښتونونو پر بنسټ تر لاسه کړه ، دا نظریه تر ډېره حده په آسیا او اروپا کې هغه ترلاسه شوو اسنادو او مدارکو ته ورګرځي چې لرغونتوب یې پنځوس زره کاله پخوا زماني ته رسیږي .

-دوېمه ډله هغه لرغون پوهان دي چې تازه دې باور ته رسېدلي ، او وایي چې د لومړنۍ نظریې شواهد د هغه لرغونو آثارو پرشاوخوا را څرخي چې په آسیا او اروپا کې موندل شوي ، ځکه دغه ډله لرغون پوهانو یوازې تمرکز په آسیا او اروپا کې د دې لرغونو آثارو په څېړنه وو چې په دې دوه لویو وچو کې موندل شوي ، مګر دا په دې مانا نه وه چې په افریقا کې لرغوني آثار نشته یا نه دې موندل شوي او افریقا دې د لومړنیو انسانانو د تکامل او خپریدا اصلي خاوره او وطن نه وي .

(بروکس او مک بریرتي) هغه دوه لرغون پوهان دي چې د یوې دقیقي ارزونې او څېړنې نه وروسته په افریقا کې دې پاېلې ته ورسېدل چې د ننې انسان ټول ځانګړي خصوصیات چې (۳۰۰۰۰۰) درې سوه زره یا (۲۰۰۰۰۰)دوه سوه زره کاله پخوا وختونو ته رسیږي د افریقا په خاوره کې موندل کیږي ، دغه ادعا د هغه تازه تر لاسه شویو فوسیلونو له مخې طرحه شوې چې د صحت په صورت کې د نني پېر د انسان پیل او شروع درې سوه زره کاله (۳۰۰۰۰۰)مخکې د افریقا خاورې ته منسوبوي .

دا حاضر کتاب هم همدا مبدآ تاریخي اساس ګني او د نني انسان د هستۍ پیل په منځني اټکل سره (۲۵۰۰۰۰)دوه سوه پنځوس زره کال پخوا د افریقا خاوره ګڼي ، د اوسني انسان د هستۍ پیلنۍ مرحلې لا اوس هم څېړنې ته اړتیا لري.

**کومه ځانګړنه ده چې انسان یې متمایز کړ:**

کومې ځانګړتیاوې دي چې مونږ انسانان یې له نورو ژوندیو موجوداتو څخه متمایز کړي یو؟ کوم اساسي ټکی دی چې د انسان تاریخ یې د نورو ژوندیو موجوداتو له تاریخه بېل کړی ؟ تر اوسه دې پوښتنوته بې شمېره ځوابونه ورکول شوي چې تر ټولو نوي او تازه یې دادې ؛ پر دوو پښو په لاره تلل ، له وسایل و نه کار اخیستنه ، منظم او سیستماتیک ښکار، د انسان د مغز پېچلیتیا او ناببره لویدل، مګر بیا هم باید یاده وشي چې د وروستیو کلونو څېړنو او لاسته راوړنو ډېرشمېر نوي او تازه اطلاعات څېړونکوته په لاس ورکړي ، پوهانو د څېړنو په پاېلهکې ښودلې چې په ډېرې کمې پرتلنې سره ،یو شمېر هغه نور موجودات چې په ځینو خصوصیاتو کې انسانانو ته نژدې دي ګډې ځانګړتیاوې لري ، د مثال په توګه (جین ګودال ) د نوې پېر لومړنۍ څېړونکی دی چې د بیزوګانو (شامپنزه)ژوند یې د هغوی په اصلي او طبیعي چاپېریال کې څېړلی، هغه په ډېر وضاحت سره د دې موجوداتو په هکله یوه مشخصه وړاندې کړې او دایي ثابته کړې، چې شامپنزې بیزوګانې کولی شي د یو شمېر وسایل و نه کار واخلي او هم د دې توان لري چې په دې وسایل و سره ښکار ترسره کړي .

په اوسنې وخت کې دا ویلی شو چې د انسان او حیوان تر منځ ځانګړی توپېر او مشخصه د وینا ځواک او له سمبولیکي ژبې نه ګټه اخیستنه ده ، که څه هم یو شمېر حیوانات په ابتدایي او سطحې بڼه د پوهاوي را پوهاوي ځواک لري ، مګر دا یوازې انسان دی چې په سمبولیکه توګه د خبرو کولو ځواک یې په اختیار کې دی ، په ژبنې سیستم کې انسان د یو شمېر مشخصو قراردادي کلیمو او ګرامري ځانګړتیاوو په پام کې نیولو سره د دې ځواک لري چې نامحدوده ،دقیق او روښانه اطلاعات د نورو انسانانو په واک کې ورکړې ،ژبې د لومړي ځل لپاره د انساني ذکاوت او استعدادونو د مبادلې لپاره ښه زمینه د ځای او وخت له دایرې نه بهر د انسان په واک کې ورکړې ، د تېرو یادونو روایت ،د راتلونکي وړاندوینه ، ان د یو شمېر داسې موضوعاتو طرحه کول لکه روح ، خوب ، دیو ، خیال چې په سترګو نه لیدل کیږي د بیان ځواک د انسان په واک کې ورکړی .

دې ناببره اوښتون ،ځېرتیا ،د فکري زېرمي بیان، د انسانی اړېکو پراختیا د زده کړې او زده کړې ورکولو ځواک انسان ته ور وباښه ، او په ډېرې چټکتیا سره انسان د خپلو لاسته راوړنو په ټولوونه لګیا شو ، مخکې تر دې چې دغه لاسته راوړنې یې له یاده ووځې او یا یې هېرې شي ، دا ډول اطلاعات نه یوازې دا چې د انسان له مرګه سره د مرګي کندې ته نه ځي ،بلکې نور هم بشپړیږي او راتلونکو نسلونو ته لېږدول کیږي ، په دې ډول هر نسل تر خپله نسله پخوا د علم او لاسته راوړنو وارث وګرځید، او په دې ډول یې د دې ځواک وموند چې له خپل چاپېریال او د ژوند له شرایطو سره سمون یې له ستونزو پرته وي ، مګر نور ژوندې موجودات او د ژوند د شرایطو خوځښت یې د ژنتیکي وړتیاوو په ساحه کې را ګیر او محاصره دی او یوازې کولی شي د( جن) په بدولون او اوښتون سره د دې ځواک پیدا کړي چې په خپلو تګلارو کې بدلون راولي او د مالوماتو زېرمه وساتي .

مګر انسان د دې ځواک لري چې نوي بدلونونه حفظ او زده کړې بې له دې چې کوم ډول ژنیتیکي بدلون یې په وجود کې را منځته شي .

‌‌ډله یېزه زده کړه د انسان ډېر پیاوړی ځانګړی ځواک دی ، چې فوق العاده بریاوې او بدلونونه په تل پاتې ډول په مهالني او چاپېریالي شرایطو کې تر لاسه کوي .

همدا ډول تطابق د دې سبب ګرځیدلی چې د انسان تاریخ تل پاتې بڼه خپله کړي د انسان په دې تاریخي تګ لوري کې ،طبیعي انتخاب چې د انساني پرمختګ اصلي محرک ګڼل کیږي ، په یو نوي قالب کې خپل ځای پیدا کوي چې هغه بیا کلتوري اوښتون دی.

د دې تاریخي څېړنو وروستی پاېلې دا ښیي ،چې د لومړنیو انسانانو د تاریخي پیل لپاره اسکلیټي او اناټومیکي لاسته راوړنې د دې شواهدو یوه وړه برخه را جوړوي ،اصلي شواهد باید د ژبې په سمبولیکه بڼه او تکتیکي مهارتونو کې وموندل شي .

د (بروکس) او (مک بریرتي) وروستۍ لاسته راوړنې د سمبولیکو خوځښتونو د پیدایښت شاهدي ورکوي لکه ( پر بدن د خالونو او نقاشیو ایستل چې په مختلفو وسایل و او بېلابېلو رنګونو سره کیدل) د ډول ،ډول وسایل و په جوړونه کې اساسي اوښتون شمېرل کیږي ، د هومو ارکتوس له دورې ډبرین لومړني وسایل په تدریجي ډول له منځه تللي،داسې ویل کیږي چې د (هومو هلمای) د زمانې لومړني ډبرین وسایل چې کله تر لاسه شوي ، داسي انګیرل کیږي چې په دې وسایل و کې تحول موندل شوی ، د (هومو هلمای) د دورې فوسیلونه او بقایاوې د (هوموسي پي ان) دورې ته ډېرې نژدې دي ، چې په ډېر احتمال سره ممکن دا ډله د نني انسان د ډلې یوه فرعي برخه وي ،لومړني شواهد چې د کیندنو –تشریحاتو او لاسته راوړنو او اوښتونونو په حوزه کې ننۍ انسان له لومړنیو انسانانوڅخه را بېل وي نژدې (۲۰۰۰۰۰)دوه سوه زره کاله تر (۳۰۰۰۰۰)درې سوه زره کاله پخوا د افریقا په لویه وچه کې را څرګند شوي .

**د لومړنیو انسانانو د ژوند تګلاره**

د لرغون پېژندونکو څېړنې ، کشفیات ، او د څېړنو ټولګې د انساني ژوند د دې دورې په هکله ډېر کم مالومات په لاس ورکوي ، چې دا دوره د(۲۵۰۰۰۰ نه تر ۱۰۰۰۰) کاله پخوا زمانې ته رسیږي ، نو ځکه د دې دورې په هکله زموږ اوسنې ډېری مالومات د اوسنیو بدوي ټولنو له لارې تر لاسه کیدای شي ، په حقیقت کې د دې لیدلوري او پېژندنې د تګلارې سرلارۍ ښاغلی (ریچارد لي) دی چې نوموړي په کال (۱۹۷۰)میلادي کې د جنوبي افریقا د بدوي ټولنو د ژوند دود او دستور په هکله څېړنې تر سره کړې، که څه هم پدې اړه د لرغون پېژندنې کشفیات او څېړنې هم عمومیت لري ، او ډېر اړېن شواهد ګڼل کیږي ، په اوسنیو بدوي ټولنو کې د څېړنو اوهم د لرغونو آثارو د سپړنې او مالوماتو پر اساس زمونږ اوسنۍ باور دا دی ، چې د تولیدې لاسته راوړنو او غذایي کیفیت او ارزښت سطح په هاغه مهال کې ډېره ټېټه وه ، د (۳۰۰۰) کالوري خوراکي موادو برابرول د یو عادي ورځینې ژوند د تېرولو لپاره یو آسانه کار نه وو ، همدا غذایي فقر د هاغه وخت د نفوس په کنټرول کې بنسټیز لامل ګڼل کیږي ، که چېرې داسې تصور کړو چې د هر وګړي لپاره په یوه ځانګړي سېمه کې د خوراکي موادو ، د برابرولو لپاره د یوه کیلو متر مربع په اندازه ځمکې ته اړتیا وه ، نو داسې ویلی شوچې د انساني قبېلو کموالی ، خپرېدنه او په سترو ځمکو او سېمو کې یې مېشتېدنه مونږ ته روښانوي .

نوې څېړنې د دې نظریې شاهدي ورکوي چې دغو قبېلو په خپل چاپېریال او محیط کې د خوراکې موادو د پیدا کېدو او اندازې کچه په لوی لاس د جمیعت او نفوس په کنټرول لاس پورې کاوه ، د جمیعت کنټرول دوی په بېلابېلو لارو لکه تر څو کلونو ماشوم ته شېدې ورکول ، سقط جنین ، د ځینو اضافي ماشومانو وژنه ، د زړو او مریضانو د وژنو له لارې یې د قبېلې نفوس تر کنټرول لاندې ساته.

د لومړنیو انسانانو بنسټېزه اړتیا خپرو او سترو ځمکو ته د خوراکي موادو د محدودیت اوکموالی په وجه وه، چې د نفوس کنټرول په اوسنیو بدوي ټولنو کې هم د ځمکې د محدودیت او کموالي له مخې تر سترګو کیږي ، د خوراکي موادو کموالی هغه اصلي لامل دی چې انسان یې په اجباري ډول دېته اړ ایست څو په کوچنیو انساني ډلو ووېشل شي ، او هم له خپلو نژدې خپلوانو سره اړېکې ټینګې کړي .

په اغلب ګومان چې دا انساني ډلې د خوراکي موادو د پیدا کولو لپاره کډوال ژوند ته اړ ایستل شوي وي ، د پراخو ځمکو د پیدا کولو لپاره یې اوږده واټنونه تر مخه وهل، سفر او کډېدل د دوی د ژوندانه له الزاماتو څخه ګڼل کیږي .

دا خبره هم په ډاډ سره کولی شو چې همدغه قبېلې له خپلو ګاونډیو سره په همشنیو اړېکو کې وې، د همدې اړېکو په وجه یې ډېری وختونه له خپلې قبېلې بهر له نورو ګاونډیو سره د خپلوۍ او کوژدنې اړېکې ټینګولي ( د نړۍ پر مخ ډېری انساني قبېلې د دې شوق لري چې له نورو قبېلو سره د خپلوۍ اړېکې ټینګې کړي) داسې انګېرل کیږي چې د لومړنیو انسانانو ډلې په خاصو وختونو کې سره را ټولیدې څو د ډالیو په راکړې ورکړي سره د پېښو او داستانونو روایتونه یو بل ته وکړي ، د نڅا او خوشالیو په ترسره کولو سره یې په وروستي تحلیل کې خپل ګډ او مشترک مساېل سره حل کړي .

د انساني ډلو داسې راټولیدل او یو ځای کېدلله ډېر لوړ اهمیت څخه برخمن وو ، چې دا دود اوس هم د استرالیا په بدوي ټولنو کې پالل کیږي، د وګړو لېږد را لېږد په بېلابېلو لارو لکه واده کول او یا پناه ورکولو په بڼه تر سره کیږي.

**ګاونډېتوب اړېکې\_کورنۍ اړېکې**

د ګاونډیو قباېلو سره نژدې اړېکې ، د وګړو لېږد را لېږد او تر څنګ یې د خپلوۍ اړېکې دا ټول هغه لاملونه وو چې قبېلې یې سره نژدې کړې او هم یې د دوی ترمنځ متقابلې اړېکې ټینګې کړي، او تر څنګ یې دا اړېکې د دې سبب وګرځیدې ، چې په قباېلو کې ژبنۍ اړېکې را منځته کړي ، کورنۍ اړېکې تر ټولو ژورې او عمده اړېکې وې ، چې د ټولنیزو شبکو په را جوړونه کې یې بنسټېز رول ولوباوه ، ځکه چې دې اړېکو وکولی شول په قباېلو او ټولنو کې سوداګرېزې او تجارتي راکړې ورکړې د افکارو اواندونو ادلون بدلون د ډلو ، قباېلو او کورنیو تر منځ را ټنیګې کړي .

د بدوي ټولنو په څېړنه کې دا جوته شوې چې کورنۍ او د خپلوۍ اړېکو د لومړنیو انسانانو په ټولنیزو اړېکو سترې اغېزې درلودې ، اریک اولف پېژندلشوی لرغون پېژندونکی دی ، نوموړي په (۱۹۸۲)میلادي کال کې په خپل مشهور اثر (اروپا او بې تاریخه خلک) تر سرلیک لاندې ولیکل چې د ټولنیزو اړېکو اصلي موج په کورنیو کې نغښتی دی د کورنۍ ارزښت او اهمیت پېژندلد لومړنیو انسانانو په پېر کې چې (کورنۍ د یوې ټولنې معادل ګڼل کیدله ) د ننې انسان لپاره یو څه ستونزمن کار دی .

د کورنۍ او خپلوۍ اړېکې په هاغه پېر کې د یو انسان لپاره د ټولو شخصي او ټولنیزو اړېکو او قوانېنو منشآ ګڼل کېده ،د هر انسان د ژوند نړۍ د یو کم شمېر اشنا انسانانو سره پېژندلوو، هغه هم د کورنیو اړېکو له مخې ډېرو کمو داسې انسانانو به شتون درلود چې له سلو تنو نه یې له زیاتو انسانانو سره پېژندل.

د انسان ټولنیزه پېژندګلوي د کورنیو اړېکو پربنسټ د لومړنیو انساني ټولنو د اقتصادي حالت په هکله هم مالومات په لاس ورکول ، په ډېر احتمال سره د راکړې ورکړې بهیر د ننیو مناسباتو سره یو څه ورته والی درلود ، مګر د دې راکړې ورکړې نقش په لومړنیو ټولنو کې د تحفې او بخشش بڼه درلوده ، دا ډول تبادلې په لومړنیو ټولنو کې یوازې د تجارتي مالونو د ارزښت لپاره نه تر سره کیدې؛ بلکې د ټولنیز نقش د لوبولو لپاره دا چارې ترسره کیدې، ټول انسان پېژندونکي او څېړندویان په دې عقېده دي چې د لومړنیو ټولنو انساني اړېکې د یو بل په مرسته او متقابلو اړېکو ټینګې وې ، او کورنۍ په دې برخه کې د ټولنیزو اړېکو او د ځواک د وېش د مرکزي مسو‎‎ل حیثیت درلود.

د کورنۍ له نورو دندو څخه یو شمېر هم د عدالت ټینګول ، وګړو ته د مسولیتونو سپارل ، د کورنیو قوانېنو اخلال ګرو ته سزا ورکونه وه ، د مراتبو سلسله په کورني سیستم کې لکه دنن په څېر د دننیو کورنیو قوانېنو پر بنسټ د دودېزو او عنعنوي جوړښتونو له مخې لکه نر او ښځه ، زوړ او ځوان ، تجربه او نورو ځانګړتیاوو د متقابل احترام له مخې طرحه شوې وو.

د اوسنیو بدوي ټولنو څېړنه د دې واقعیت انعکاس ورکوي ، چې که څه هم د نر اوښځې د عمر او جنسیت د غوښتنو له مخې د دوی مسولیتونه په ټولنه کې یو له بله سره بېل وو ،مګر دا توپېر د دې مانا نه ورکوي چې یو جنس دې پر بل مقام او لوړوالی ولري ، په ډېر احتمال سره ویلی شو چې د ماشومانو لویول ، د خوراکي موادو راټول او برابرول ، په ځانګړي ډول په ګرمو سېمو کې د ښځو دنده وه، او په همدې ډول سېمو کې بیا ښکار د نارینه وو دنده وه، که څه هم په دې پېر کې د ښکار د لاسته راوړنې لپاره هیڅ تضمین موجود نه وو،په ټولیز ډول د دې ټولو مسولیتونو سره ،سره داسې کوم سند چې په هغې کې د دې واقعیت انعکاس موجود وي ، چې د نر او ښځې پو پربل لوړوالی وښیي تر اوسه ندی ترلاسه شوی.

ټولنیزې اړېکې په دې پېر کې له هر ډول طبقاتي او ارزښتي توپېر څخه لېرې وې ، د ننۍ ټولنې هغه نمونې چې د اړتیاوو او اړېکو د سماوي او تنظیم په منظور د خپلوي او نا خپلوي په ډول لیدل کیږي لا یې په لومړنیو ټولنو کې اساس او بنسټ نه لیدل کېده.

د هغه پېر قبرونه او هنري آثار چې مونږ ته را پاتې دي ، د لومړنیو انسانانو د معنوي افکارو (عقېده او باور په غیرې انساني قوتونو) ښه سند وړاندې کوي ، چې جزییات یې لا تر اوسه هم زمونږ له سترکو پټ دي د نني تفسیر له مخې لومړنیو بدوي انسانانو ټوله هستي دیوې لویي کورنۍ پر شاوخوا چورلېده ، د خپلوي اړېکې ، اخلاقي اړېکې او ان تر دې چې د حسد او کینې احساس یې په موجوداتو کې که یې لیدل او که یې نه لیدل ؛ مګر د کورني قانون له مخې یې هر څه له امکانه لېرې نه ګڼل ، چې دا ډول تفکر او لیدلوری د نني پېر د انسان له فکره سره بشپړ توپېر لري.

دې انسانانو هیڅ ډول بنسټېز توپېر د انسان او نورو موجوداتو تر منځ که هغه ژوندي وو او که غیرې ژوندي نه لیده ، دوی داسې ګڼله چې ټول موجودات که هغه حیوانات دي که نباتات دي او که نورې طبیعي پدېدې لکه غرونه ، دریابونه ، او نور کولی شي د یوې قبېلې سره کورنۍ او عاطفي اړېکې لکه یو انسان را منځته کړي .

توتمیست لیکي ؛ که څه هم دا عقېده او باور په اوسنې پېر کې مونږ ته د تعجب خبره ده ، مګر دلومړنیو انسانانو لپاره ( د درک او پوهیدني په شروع او هم له نړۍ څخه د عقلي تفکر په پیل کې )انسان ته د دې ځواک ورکړی، چې د نورو موجوداتو تر څنګ او د هغو پېښو په اړوند چې وړاندوېنه یې ناشونی کار وو ، انسان دې ته چمتو کړ چې د طبعیت په غیږ کې د ژوند لاره ومومي .

باور پر دې چې ژوند تل دی د روح تصور حتی په ټولو ځمکنیو او اسماني موجوداتو کې د لومړنیو انسانانود نړۍ لید اصلي محور ګڼل کېده ، که څه هم دا لیدلوری په بېلابېلو ټولنو کې له توپېره خالي نه وو.

**د ژوند استندرد**

په کال (۱۹۷۲)میلادي کې مارشال شالیز انسان پېژندونکي په خپله هغه مقاله کې چې د مروج تصور په نوم یې لیکلې وه ، دا فکر چې ( د لومړنیو انسانانو د ژوند سطحه له اوسنې استندرد څخه ښکته وه) تر پوښتنې لاندې راوست، نوموړې وروسته له هغې چې د اوسنیو بدوي ټولنو د ژوند په هکله څېړنه وکړه ، په دې باوري شو چې د لومړنیو انسانانو د ژوند سطحه په ځانګړې توګه هغه ډله لومړني انسانان چې په ښه جغرافیایي موقیعیت کې یې ژوند درلوده ، سوکاله او ښه ژوند وو.

په انساني تاریخ کې د کډوالۍ ژوند دود د حمل و نقل ستونزې د کورني ژوند د وسایل و په زیاتېدنه کې اصلي موانع را منځته کړي ، د ضرورت وړ وسایل او لوازم د چاپېریال له غوښتنې سره سم له محیطي امکاناتو څخه برابرېدل ،مارشال شالیز د دې منطق له مخې وایي ، د ژوند د وسایل و کمښت د لومړنیو انسانانو په پېر کې اقتصادي فقر او ستونزو له مخې یو ناورین نه وو، بلکې اصلي لامل یې د انسان لاس رسۍ په آسانه توګه په موجود چاپېریال کې د ژوند وسایل و ته ګنې ؛ نوموړی د دې ضرورت نه احساس د انسان په ژوند کې د سوکاله ژوند نښه ګڼې ، د دې سوکالۍ بله نښه د انسان لاس رسۍ ډول ، ډول خوراکي توکو ته هم بولي ، د ده په باور لومړنیو انسانانو له ښه چاپېریال ښې هوا او اوبو څخه پراخه ګټه اخیسته او کله چې به د یو ډول خورا کي موادو د کمښت احساس وشو نو له بل ډول خوراکي موادو څخه به یې ګټه اخیستنه پیل کړه.

**لنډ مګر ښېرازه ژوند**

پیبلو بیولوژي یا بیولوژیکي څېړنې د موجوداتو له فوسیلونو څخه پر دې ټکي ټینګار کوي چې لومړنیو انساني ډلو له لومړنیو بزګرو انساني ډلو څخه دبدني روغتیا په وجه ښه ژوند درلود ،د نفوسو کموالی په لومړنیو انساني قبېلو کې د ساري نارغیو له خپرېدو څخه مخنیوی کاوه ، او همدارنګه کډوال او کوچیاني ژوند له بلې خوا د کثافاتو له زېرمه کېدو او د میکروبونو له خپرېدا څخه هم مخنیوی کاوه .

اوسنې شواهد ښیي چې لومړنیو انسانانو د ژوند د ضرورتونو د بشپړاوې لپاره ډېر کم وخت ضایع کاوه او ډېر وخت به یې استراحت ته ځانګړی کړی وو،په داسې حال کې چې بزګرو ټولنو او اوسنۍ ټولنې د استراحت لپاره ډېر کم وخت لري ، مګر د لومړنیو انساني ټولنو له ستونزو او د ژوند له منفي اغېزو هم باید سترګې پټې نکړو ، متوسط عمر په لومړنیو انساني ټولنوکې له دېرشو کلونو ډېر نه وو، یو ډېر کم شمېر یې د عمر تر شپيتو او اویا کلنۍ پورې رسېدل ، د ماشومانو د مرګ کچه هم لوړه وه ، د شخصي شخړو او جګړو په وجه بدني زخمونه هغه ستر لاملونه وو چې ځوان نسل یې له سترو تلفاتو سره مخ کړي وو.

**د دې دورې ستر اوښتونونه**

په قباېلو کې د نفوسو کموالی ، د انسانانو د شمېر محدودیت د اړېکو نشتون د قبېلو ترمنځ د لېرې واټنونو په وجه ، په دغه انساني پېر کې د انساني ژوند د پرمختګ اصلي او واضح لاملونه د پرمختګ له اوسنې مقیاس او استندرد له مخې پرتلیز تګلوری ښیي.

بدلونونه په دغه پېر کې په پرتلیز ډول لدې دورې څخه پخوا(له دوه میلیونه کاله پخوا څخه تر دوه سوه پنځوس زره کلونو پخوا پورې ) او هم په پرتلیز ډول له نورو هم جثه حیواناتو په پرتله په انساني ژوند کې ډېر چټک وو،د مثال په توګه یو لاسي تبر د آشولین له دورې څخه تر دوه سوه زروکالو پخوا پورې کوم ژور بدلون نه د جوړښت په برخه کې موندلی وو او نه د ګټې اخیستنې په برخه کې ، مګر له دې وروسته بیا همدا تبر په همدې پېر (د لومړنیو انسانانو په پېر کې له ۵۰۰۰۰زروکالو قبل المیلاد څخه تر ۱۰۰۰۰کاله قبل المیلاد پورې ) ډېرزیات بدلون کړی وو ، په واقعیت کې دا ډول بدلون او ښه والی په ناببره ډول په ډبرینو وسایل و کې له (۲۰۰۰۰۰)دوه سوه زره کلونو پخوا څخه د افریقا په لویه وچه کې د انسان په نوع او د کار په ډول کې یو ډول کیفي بدلون دی ، چې په واقعیت کې د نني انسان د ښکاره کېدو نښې ګڼل کیږي .

د دې وسایل و ډېری شمېر کوچني وسایل وو، په ځانګړي توګه له دغه وسایل و څخه کولی شو له لاسي تبر نه یاده وکړو ، چې په اصل کې یوه تیره کوچنی تیږه وه ، چې له لرګین لاسي سره وصل شوې وه ، تر څو یې د ګټې اخیستنې تناوب او د قدرت اغېززیات شي .

لومړنیو انسانانو فني لاسته راوړنو د دې زمینه مساعده کړه چې همیشنۍ کډوال ژوند غوره کړي ، او په دې ډول د نړۍ پر مخ نورو پراخو سېمو ته خواره شول او د ژوند له نوي چاپېریال سره یې بلدتیا ومونده ، په حقیقت کې د ژوند وسایل و ته لاس رسی او نوې لاسته راوړنې هغه مشخص او ځانګړي موارد دي چې انسان یې له نورو موجوداتو څخه په ځانګړي توګه له ایپونو (apes) نه متمایز کړ.

د وروستیو څېړنو له مخې نورو موجوداتو لکه ګیبون ، ګوریل ، اورانګوتان او بیزوګانې پدې ندي بریالی شوي چې د ژوند د اړتیاوو د بسیا کېدنې لپاره په خپلو تګلارو کې د مهاجرت لپاره تازه سېموته کافي بدلون ومومي ، له کومه ځایه چې نورو حیواناتو د ژوند د بسیاېنې لپاره په همیشني مهاجرت لاس نه دی پورې کړی زموږ له نظره حیوانات بې تاریخه دي،مګر لومړني انسانان د پیچلي ،ژور او لوړ نالیکلي تاریخ لرونکي دي .

د کوچنیو او ساده وسایل و جوړول ، اطلاعات او نور تازه مهارتونه په وروستي تحلیل سره انسان په دې بریالی کړ چې ډېرو مهاجرتونو او تازه شرایطو ته لاس رسۍ ومومي .

دمهاجرتونو او کډېدو په پراخېدو سره له زړې سېمې نه تازه سېمې ته تلل په انساني شمېر کې هم ډېروالی را منځته کړ ، په دغه انساني پېر کې د انساني جمعیت شمېر د نړۍ پر مخ ډېری تخمیني بڼه لري ، مګر د ژنیتیکي شواهدو له مخې داسې انګېرل کیږي چې انساني جمعیت تقریبآ (۷۰۰۰۰)اویا زره کاله وړاندې یوازې څو زره انسانانو ته نزول کړی وي.

انساني جمعیت د نړۍ پرمخ د یو معتبر تخمین له مخې چې یو ډل پېژندونکي د (ماسیمو لیوي باچې) په نامه تر سره کړی ،(۳۰۰۰۰)دېرش زره کاله وړاندې څو زره انسانانوته رسېده .

بلآخره لس زره کاله وړاندې ټول شپږ میلیونه انسانانو د نړۍ پر مخ ژوند کاوه، د دې تخمین له مخې چې دېرش زره کاله وړاندې پنځه زره انسانانو دنړۍ پرمخ ژوند درلود ، د نفوسو کلنۍ وده تر لس زره کاله وړاندې پورې په سلو کې له یوې سلنې نه (۰،۵۰٪)څخه کمه محاسبه شوې، د دې لپاره چې د انسانانو دا شمېره دوه برابره شي اته تر نهه زروکالو وخت ته اړتیا وه .

په اوسط ډول یې که چېرې مقایسه کړو د همدې شمېر جمیعیت د دوه برابره کېدو لپاره په بزګري پېر کې (۱۴۰۰)کاله او اوسني عصر کې یوازې (۸۵)کاله وخت ته اړتیا ده .

**فني لاسته راوړنې اوبدلونونه:**

د دې دورې د بدلونونو چټک والی یوازې له دوو متضادو جهتونو نه د پام وړ دی ،که څه هم چې د نفوس ډېروالی چې دا موضوع په خپله د نویو لاسته راوړنو د نویو وسایل و د ډېریدنې په برخه کې د اهمیت وړ ده ، په دغه پېر کې زیاتوالی موندلی ، مګر د نفوس دا ډېروالی د وروستۍ دورې سره په پرتله ډېر بطي شمېرل کیږي ،د دې ډول ډېروالي اصلي سرعت په هکله ویلی شو چې د انساني ټولنو لېرې والی ، او په قبېلو کې د نفوس کموالی، د بدلونونو د دې بطي سرعت په هکله داسې انګېرل کیږي چې د هغې دورې انسانان لا د اوچتوبدلونونو په هکله خبر نه وو ، نړۍ یې د خپلو پخوانیو په څېر بې بدلونه انګېرله او یا یې هم دا بدلونونه ډېر جزیي ګڼل .

مهاجرت د نړۍ پر مخ نورو سېمو ته د دې اړتیا درلوده چې دا ډله انساني لښکرې باید نوي او تازه مهارتونه او فني لاسته راوړنې ولري.

په لومړیو کې دا د بدلونونو او تازه مهارتونو لړۍ هغه وخت را پیل شوه چې لا انسان په افریقا کې ژوند کاوه ، زموږ مالومات ددې دورې د فني بدلونونو په هکله ډېر کم دي ، ځکه د لاس ته راغلو وسایل و کیفیت د هغه دورې د تولیدي شرایطو په هکله سم مالومات په لاس نه ورکوي ، د انسان پېژندنې څېړنې په دې ټینګار کوي چې د نني انسان برعکس(چې په بشپړ ډول یې ژوند په پیچلو فني وسایل و لکه ماشین او کمپیوټر پورې تړلی دی ) دهغې دورې د ضرورت وړ مهارتونه په وسایل و کې نه بلکې په مغزونو کې ځای پر ځای وو، په پایله کې ویلی شو چې دهغې دورې کشف شوي وسایل مونږ د فني مهارتونو له میزانه چې ورځینې جوړونکي یې څوک نشي خبرولی،مګر د بدلونونوبهیر په همدې لاسته راغلو وسایل وکې هم د کتنې وړ دی.

د افریقا د لویې وچې په پراخو ورشوګانو کې د انساني بقایاوو موندنه د دې شاهدي ورکوي چې د دې دورې د انساني ډلو کډوال کېدلد افریقا هرې برخې ته ښکاره دي ، د دې قباېلو ځینې داسې ډلې شته چې نژدې سل زره کاله وړاندې د نویو بحري خوراکي منابعو په موندنه بریالي شوی وو ، لکه کبان ، خرچنګ او نور بحري موجودات ، ځینې داسې ډلې په دې انساني قباېلو کې وو چې د باراني او وچو صحرایي سېمو سره یې توافق کړی وو ، داسې شواهدهم تر لاسه شوي چې د راکړې ورکړې دود په دې انساني قباېلو کې تر سلو کیلومترو پورې هم شتون درلود ،دا ډول اړېکې او ارتباطات په خپله د نویو لاسته راوړنو او پرمختګونو سر منشاګڼل کیږي .

**له افریقا نه مهاجرت:**

مهاجرت له افریقا نه په ډېر احتمال سره چې (۱۰۰۰۰۰)سل زره کاله وړاندې پیل شوي وي ، لومړنۍ انساني ډلې هغه وې چې د لومړي ځل لپاره جنوب لودېځې آسیا ته ورسیدې ، وروسته یې بیا ختېځ، لودېځ او سهېلې ګرمو سېمو ته په اورپا او آسیا کې کډېدل پیل کړل ، او به هوا او جغرافیایي وضیعیت په دې سېمو کې د دوی د پخواني ژوند شرایطو سره چې په افریقا کې اوسېدل ورته والي درلود ،له همدې مخې دوی دېته اړ نه وو ، چې نویو اساسي او فني لاس ته راوړنو ته اړتیا ومومي ، لکه څنګه چې له انسانانو پخوا نورو حیواناتو هم آسیا ته مهاجرتونه کړي وو ، مګر د انسانانو کډېدل (۴۰) تر (۵۰)زره کاله پخوا د استرالیا لویې وچې ته د انساني پرمختګونو او فني لاس ته راوړنو په تاریخ کې د عطف نقطه ګڼل کیږي .

د انساني ډلو د دې مهاجرت تر سره کېدلله اوږدو واټنونو ، سیندونو او دریابونو نه تېرېدل دنویو او فني لاس ته راوړنو شاهدي ورکوي .

همدارنګه په دې سېمو کې د ژوند جغرافیایي شرایط هم د دوی له پخوانیو اوسېدن ځایونو په پرتله توپېر درلود، دوی باید له تازه جغرافیایي شرایطو سره ځان عیار کړي وای، چې دا په خپله د تازه مهارتونو او نویو لاس ته راوړنو په مرسته شونی کار دی ، د یادونې وړ ده چې د دې اوږدو او هدفمنده سفرونو ترسره کېدلد تې لرونکو ژوو په منځ کې یواځې انسان تر سره کړی .

د مډرن انسان پیدا کېدلدېرش زره کاله وړاندې په سړو سېمو کې هم ډېر د تآمل وړ خبره ده ، ژوند کول او د ژوند د ضرورتونو پوره کول په سړو سېمو کې لکه سایبریا کې چې د خوراکي توکو او بوټو کمښت یوه لویه ستونزه وه چې د هغې دورې انسانانو باید د ځانګړو مهارتونو په لاس ته راوړلو سره دې شرایطو ته ځان عیار کړی وای.

فني پرمختګونه د سترو حیواناتو لکه وحشي غوایان، کرګدن ښکار ، د اور نه په ګټې اخیستنې سره د سړو او یخ سره مقاومت ، ګرمې جامې پیدا کول او کلک کورونه جوړول د هغې دورې د انسان لپاره نوې لاس ته راوړنې ګڼل کیږي ، انسان دیارلس زره کاله وړاندې چې (دا تاریخ لا تر اوسه بشپړ او سم ندی)د آلاسکا او سایبریا تر منځ د یخې پله په وسیله چې پر بربنګیا سره شهرت لري او یا هم د اوبو له لارې ځان د امریکا لویې چې ته ورساوه چې د دوه زره کلونو په اوږدو کې انسان په دې بریالی شو څو د امریکا تر جنوبي څنډو پورې د ځمکې پراخې برخې تسخیر کړي .

د هر مهاجرت لپاره دېته اړتیا وه چې انسان له بوټو او نورو حیواناتو نه د ګټې اخیستنې لپاره تازه مهارتونه تر لاسه کړي تر څو د بوټو او حیواناتو سره د مخامخ کېدو پر وخت ورته د ژوند چارې آسانه شي ، د وسایل و او عمومي تګلارو د پیدا کېدو په پروسه کې یو شمېر جزیي او سېمه ییز بدلونونو او پرمختګونو هم تحقق موندلی ،چې دا کړنې د لومړنیو انساني ډلو لپاره ډېرې ګټورې ثابتې شوې ، مګر په اوسط ډول د قباېلو او ټولنو د نفوسو په شمېر کې زیاتون نه وو رامنځته شوی .

د لومړنیو انسانانو په پېر کې فني لاسته راوړنې په کمې لحاظ له ډېرو منابعونه ګټه اخیستل وو نه په کیفي لحاظ (له پخوانیو منابعونه ډېره ګټه اخیستل )چې دا چارې د انسانی تاریخ په دې پېر کې همداسې تر سره شوي.

په دغه دوره کې بشر دنړۍ په ډېرو برخو کې استوګن شوی، مګر بیا یې هم په جلا توګه قباېلي او کوچیاني ژوند درلود.

**د ژوند پرچاپېریال د انسان اغېزې:**

د لومړنیو انسانانو په پېر کې فني بدلونونه او پرمختګونه نه یوازې دا چې د دې امکانات برابر کړل څو انسانان د نړۍ هر ګوټ ته مهاجرتونه تر سره کړي تر څنګ یې په تدریجي ډول دغه لاسته رواړنې د دې سبب هم وګرځيدې چې انسان د ژوند پر جغرافیایي چاپېریال هم خپل اغېز وښندي ، په دې پېښو کې دوه پېښې داسې دي چې انسان په ژور او شدید ډول خپل اغېز د ژوند پر چاپېریال ولري، که څه هم تر اوسه یو یې هم کوم قطعې ثبوت ته نه دی رسېدلی.

**د عظیم الجثه حیواناتو ډله یېزه ورکېدنه:**

**د بزګری هغه ډول چې د اورکښت په نامه یادیږي (fire stick farming)**

**د عظیم الجثه حیواناتو له منځه تلنه:**

د پنځوس زره کلونو په اوږدوکې د نړۍ پرمخ عظیم الجثه حیوانات له بشپړې نابودۍ سره مخ شول ، په ځانګړې توګه د نړۍ پر مخ هغه سېموته چې د انسانانو

مهاجرت هلته ډېر په چټکتیا سره تر سره شوی لکه استرالیا ، سایبریا او امریکا ، په امریکا او استرالیا کې د درانه وزن تي لرونکې ژوي چې سل پونډه ته یې وزن رسېده ، ۷۰ تر ۸۰ په سلو کې یې نسل له منځه تللی. د دغو مهاجرتونو په بهیرکې ورک شوي عظیم الجثه حیوانات لکه سترې کانګو ګانې ، د (wombat)په نامه یو ډول کڅوړه لرونکي ژووې په استرالیا کې ماموت او ګڼ ویښتان لرونکي کرګدن په سایبریا کې او هم یو ډېر شمېر حیوانات لکه آسونه ،اوښ ، د ستر اسلات یا(gaint slath) په نامه ژوې او د تېزو غاښونو لرونکی ببر په امریکا کې .

اروپا نژدې (۴۰)په سلو کې خپل حیوانات له لاسه ورکړي ، په داسې حال کې چې په افریقا کې د انسان او حیوان ګډ ژوند دا رقم څوارلس په سلو کې ښیي ، د لرغون پېژندونکو د شمېرونو له مخې د دې حیواناتو د له منځه تلو لومړنی علایم هغه وخت پیل شول چې کله انسان د دې حیواناتو مېشت ځایونوته قدم کېښود ، د حیواناتو د له منځه تلو فرضیه د انسان لخوا له همدې هم مهالۍ څخه پیلیږي .

د غټو الوتونکو له منځه تلل لکه د موا (moas)په نامه په نیوزلینډ کې په دې وروستیوکې د مهاجرو په وسیلهد دې ادعا ښه ثبوت ګڼل کیږي .

دا پېښې هم په انساني ژوند کې د ښکار د نویو او دقیقو وسایل و په را منځته کېدو سره پیل شوی او هم له بلې خوا د دې الوتونکو د نسل کموالی او هم د انسان له تګلارو او ښکار دود سره د دوی نابلدتیا د دې سبب شوه چې مونږ د سترو حیواناتو د انقراض د یوې بلې دورې شاهدان و اوسو.

**بزګري د اورکښت په سبک (fire stick farming)**

د لومړنیو انسانانو دژوند په پېر کې د چاپېریال په برخه کې بل اساسي او پر مخ تلونکی بدلون هغه تګلاره ګڼل کیږي ، چې استرالیایي لرغون پېژندونکو (رای جونز) هغه د اور کښت په نامه یاد کړی ، که څه هم اصولآ دغه تګلاره بزګري ګڼل کیږي ،مګر کومې پاېلې چې لري د دې سبب ګرځي چې د انسان په چاپېریال کې اساسي بدلون را منځته کړي ، ځکه د دې تګلارې په ترسره کېدو سره د انسان د اړتیا وړ حیوانات او بوټي د انساني ژوند په چاپېریال کې ډېروالی مومي ددې دود له مخې چې په ځمکه کې سوزیدونکي پاتې شونې موادو ته اور ورته کېده په مسلسل ‌ډول د دې سبب ګرځي چې په کرنېزه ځمکه کې نور مثمر بوټي را وټوکیږي، په چټک ډول په طبیعي ځمکه کې د اضافي بوټو له منځه وړل د دې سبب ګرځي چې (ایره) له خاورو سره ترکیب شي او د تازه بوټو په راټوکېدنه کې مرسته وکړي ، او ترڅنګ یې نور حیوانات او حشرې هم له دې بوټو ګټه اخیستلی شي ، له بلې خوا هم هغه ژوي او حیوانات چې نور ژوي او حشرې د هغوی ښکار ګڼل کیږي دې ډول محیط ته ځانونه را رسوي ، دغه قباېل وروسته له دې چې ځمکې ته به یې اور ورته کړ، له څه وخت وروسته (څو ورځې یا څو اونۍ وروسته ) دې ځمکو ته راګرځېدل او له تازه بوټو او حیواناتو نه به یې د خوراکې موادو په توګه ګټه اخیسته .

انساني توکم په منظم ډول دهمیشنیو مهاجرتونو په وجه دنړۍ پر مخ چې هرې سېمې ته رسېدلې د یادې سېمې ځمکوته یې اور ورته کاوه ، د دې تګلارې پایله دا شوه چې د بوټو او حیواناتو په ډؤلونو کې پراخ بدلونونه تر سترګو شي ، د مثال په توګه په آسترالیا کې هوارو ځمکو ته اورچونه چې د انساني توکمونو تر رسېدو پورې یې کوم بدلونونه نه وو موندلي ،اوس پراخ بدلون په یادو ځمکو کې تر سترګو کیږي .

بشریت د خپل ژوند په تاریخ کې تل طبیعت اغېزمن کړي له ښکاره اغېزونه یې یو هم د هغه کم طاقته ونو په بڼه کې بدلون دی چې د اور په وړاندې یې غبرګون ښکاره کړ ، چې اوس یې ډېره کلکه بڼه د کالیپتوس په نامه پېژنو .

**د لومړنیو فني وسایل و ډېرښت او پرمختګ:**

د فني وسایل و پرمختګ له پنځوسو زورکلونو پخوا څخه یو نوی جهت را پیل کړي ، چې اصلي دلیل یې د انساني پرمختګ او مهاجرت لړۍ د نړۍ پرمخ بېلابېلو سېمو ته ګڼل کیږي .

د دې مهاجرتونو په لړ کې د انسان لاس رسۍ تازه تولیدي لوازموته او هم د پېچلو مهارتونو په تر لاسه کولو سره را پیل کیږي ، یو شمېر ډبرین او له تیږو نه جوړ شوی وسایل نور هم پرمخ تللي د مثال په توګه د لاسې اضافه کونه په ډبرین تبر پورې ، انسان په دې پېر کې په دې بریالی کیږي چې له نورو وسایل و نه لکه هډوکي ، عنبر او د الیافي بوټو نه هم ګټه اخیستل پیل کړي .

په اغلب ګومان هغه وسایل چې انسان ترې ګټه اخیستل پیل کړي لکه غشۍ،لیندۍ، نیزه او نور وسایل دېرش زره کاله وړاندې زمانې ته یې تاریخ ورګرځي.

د سړو سېمو یا (توندرا tundra) کې انسان په دې بریالی شو چې له تېرو هډوکو نه د ستنې په توګه ګټه اخیستل پیل کړي ، چې دهغې په وسیلهد حیواناتو له پوستکو نه ځانته جامې جوړې کړي او هم دحیواناتو له غاښونه د خپلو جامو د تزیین او ښآیست لپاره ګټه واخلي.

له ښکار شوو حیواناتو نه پاتې شوې فوسیلونه د دې شاهدي ورکوي چې ښکاریانو د حیواناتو په ښکار کې له څومره ډول ،ډول مهارتونو څخه کار اخیست ، په ځانګړې ډول په سړو سېمو کې چې دا په خپله د دې شاهدې ورکوي چې د انسانانو د پوهاوې کچه په بېلابېلو محیطي شرایطو کې څومره لوړه شوې وه، بلآخره هغه نقاشۍ چې د سمڅو په دیوالونو کې او له هډوکو یا لرګیو نه د مجسمو جوړول په بېلابېلو سېمو کې لکه افریقا استرالیا ، مغولستان ، او اروپا کې چې تر سره شوی او موندل شوی د دې ویاندویي کوي چې انسان څومره پرمختګونو او مهارتونو ته لاس رسۍ موندلی.

**شتمن خواړه پلټونکي:**

د دې دورې په انساني پېر کې هغه بدلونونه او نوې لاس ته راوړنې په وروستي تحلیل کې د وروستي بدلون لپاره یو شانزول ګڼل کیږي ، یانې د بزګري ټولنو د رامنځته کېدو لپاره چې په کمي او کیفي لحاظ په دوه برخو وېشل کیږي یو تحرک وو چې هغه دوه برخې عبارت دې له : بهرنی پرمختګ extensive او دننی یا داخلي پرمختګ intensive له بهرني پرمختګ نه موخه د فني وسایل و پرمختګ د لومړنیو انسانانو هغه ځواک وو چې په مرسته یې نوې سېمې پیدا کړي او په ترڅ کې یې له تازه منابعو نه ګټه اخیستل پیل کړل .

-له داخلي یا دنني پرمختګ نه موخه داخلي فني پرمختګونه د تازه منابعو موندنه او له لومړنیو ځایونو نه ډېره ګټه اخیستنه ده.

د انسانانو تر ټولو لومړنۍ لاس ته راوړنې بهرنۍ پرمختګ وو، چې د قبېلې‎ د وګړو شمېر ثابت پاتې وو ،مګر تر لاس لاندې سېمې یې زیاتې شوې، داخلي پرمختګ هم کله نا کله تر سره کېده ، داخلي وده او رشد د لومړنیو انسانانو له عمده تګلارو څخه شمېرل کېده،په انساني ژوند کې د لاس ته راوړنو اساسي بدلون شمېرل کیږي ، پّه ځانګړي ډول یې له پنځلسو یا شلو زرو کلونو را په دې خوا ډېر زیات پرمختګ کړی ، د دې پرمختګونو آثارپه ماورآ النهر د دجلې او فرات د مصر دنیل دریاب پرغاړو د دې پرمختیاوو څرګند دلاېلدي.

دا سېمې او ځمکې بیا وروسته د لویو او ډېرشمېر انساني ټولنو اصلي استوګن ځایونه وګرځیدل ، انسان پېژندونکي ډېری وختونه د دې قباېلو د دایمې استوګنځي په هکله په یو خاص وخت کې چې د خورا کې موادو او ژوند شرایطو لپاره پراخه امکانات موجود وو خبر ورکوي .

دغو قباېلو په یو یا دوه داسې سېمو کې چې د ژوند د امکاناتو له ډېروالي څخه برخمنې وې د دایمې استوګنځي په توګه په ګټه اخیستلو لاس پورې کړی ، په دې سېموکې د دایمې استوګن کېدو بل اساسي دلیل دا هم کیدای شي چې د دې قباېلو هغو مهارتونو او فني لاسته راوړنو ته لاس رسۍ پیدا کړي ، چې د خوراکي موادو په ډېروالي او تل مېشتېدنې لپاره یې آسانتیاوې را منځته کړې وې ، انسان پېژندونکي دغه ډله لومړني شتمن او ثروتمند انسانان ګڼي ، د دې ډول انسانانو بېل ګه هغه اوسنې استرالیایي قباېل دي چې د لومړنیو انسانانو د ژوند تګلارې ته اوس هم دوام ورکوي .

له پنځه زروکلونو را په دېخوا په استرالیا کې د انسانانو ډبرین او تیږونه جوړ شوي وسایل په تدریج سره کوچني او پرمختللي شوي دي ، چې په پراخو سېمو کې له دغو وسایل و څخه ګټه اخیستل شوي .

د نمونې په توګه غټې او نری تیږي چې دوی جوړولي د نیزو په څوکو کې به ترې ګټه اخیستل کېده ، ویل کیږي چې دا تیږي به یې دومره ښایسته او زینتي جوړولي چې سل ګونه کیلومتره لېرې سېمو کې به د جادویې وسایل و په نوم خرڅېدلې او معاوضه کیدلې ،نویو وسایل ، تازه تولیدي تګلارې په لومړنیوانساني قباېلو کې په همدې ډول را منځته شوې .

د آسترالیا په ویکتوریا ایالت کې خلکو د کانال کېندنې د مهارت په پراختیا سره د درې سوه مترو په اندازه یو کانال وکنښت ، چې په دې کانال کې یې مار ماهې ډوله کبان روزل د ونو له ښآخونو څخه به یې ناوک یا چنګک جوړاوه او دا کبان به یې پرې ښکار کول .

د دې کبانو روزنه ،د دې سبب شوه چې د دې سېمو خلک په کافي اندازه خوراکي مواد په اختیار کې ولري اوهمدې سېمې یادو قباېلو ته د دایمې استوکنځي بڼه غوره کړه ، هیڅکله هم دېته اړ نشول چې د نړۍ نورو سېمو ته مهاجرت وکړي ، د (۱۵۰)له تیږونه جوړې شوې خونې د دې دایمې استوکنځي په اړه کره شواهد وړاندې کوي ، دغو قباېلو برسېره پر دې چې له کبانو څخه د خوراکي توکو په توګه ګټه اخیسته د نورو حیواناتو له ښکاره یې هم لکه استرالیایي شتر مرغ (emu)کانګرو، د محلي نباتي موادو را ټولوونه لکه کچالو ،سرخس، نیلوفر او نورو څخه هم د خوراکي موادو په توګه کار اخیست.

په دې قباېلو کې داسې ډلې هم وې چې د ځینو طبیعي بوټو په کرنه یې لاس پورې کړي وو، کچالو ، میوه لرونکي ونې ، حبوبات او نور چې په انساني تاریخ کې د بزګري ژوند په لورې لومړني ګامونه شمېرل کیږي .

کچالو به داسې کرل کېدلچې د دوېم ځلې را ټوکېدو امکان یې هم درلود ، همدارنګه لومړنیو انسانانو د میوو د تخم په کرنه د باغونو په جوړونه کې هم مهارت پیدا کړي وو، اروپاییانو چې کله استرالیایي بدوي قبايلو ته خپل سفرونه پیل کړل، د ږدنو په کرکېله یې لاس پورې کړ او له تیږو نه په تیرو جوړو شوو چړو به یې د دې بوټو ښاخونه پرې کول ، همدارنګه همدې اورپاییانو په آسترالیا کې محلي او سېمه ییز انبارونه د ږدنو د راټولو لپاره د لومړي ځل لپاره جوړ کړل ، د لرغون پېژندنې په اکتشافاتو کې دا څرګنده شوې چې د ژرندې د اوړه کولو تیږه نژدې (۱۵)پنځلس زره کاله وړاندې د همدې غلو ، دانو د اوړه کولو لپاره په کار اچول شوې په ځېنو ساحلي سېمو کې دا هم څرګند شوي چې لومړنیو انسانانو د کب نیونې دود خپل کړی وو، داسې چې د صدفو او وړو قایقو په مرسته به یې د چنګک او جال نه د کب د ښکار لپاره کار اخیست ، دغه خوراکي رژیم په ساحلي سېمو کې د دې سبب وګرځید چې د انسانانو نفوس په ساحلي سېمو او شاوخوا کې زیات شي .

د لومړنیو سوکاله قباېلو را پیدا کېدنه ، په انساني ټولنو کې د بدلون لومړنی خوځښت ګڼل کیږي دا هغه پېر شمېرل کیږي چې انسان په منظم او دایمې ډول د خپل چاپېریال په بدلون لاس پورې کوي او ترڅنګ یې د دې احتمال را منځته کړی چې د تولیدي پرمختیاوو لپاره لومړني شرایط را څرګند شي.

د فني او تخنیکي پرمختګونو او پرمختیاوو ټولیزې مجموعې چې په دې بهیر کې سر را ښکاره کړی د بزګری مرحله ګڼل کیږي، په انګلیسي ژبه کې دغه بهیر ته چې کرکېله یې د تولید اصلي لامل او ډول ګڼل کیږي د اګرارین(agrarian aria)نوم ورکړل شوی.

**په تاریخ کې د لومړنیو انسانانو دوره**

یو شمېر تاریخ څېړونکو داسې تصورکاوه چې د لومړنیو انسانانو دوره په تاریخ کې یوه ثابته او غیرې متحرکه دوره وه، بدلونونه یې هم ورته په نشت سره حساب کړي وو، دا استنباط د هغې پرتلې په پایله کې چې د لومړنیو انسانانو دوره یې له وروستۍ هغې سره پرتله کړه، نو داسې ویلی شو چې په انساني ټولنو کې بدلون د هغې ټولنې د درک او د بدلون په احساس پورې تړاو لري .

په داسې حال کې چې د لومړنیو انسانانو دوره له هغوی نه له پخوا دورې (انسان ډوله یا انسان ته ورته) دورې ته په پاملرنې سره ډېر زیات او چټک پرمختګ کړی ، د اړېکو د ټینګښت له ځواک نه په ګته اخیستنې سره او هم د تازه ټولیزو اطلاعاتو راټولوونه په خپله ددې نښه ده چې انسان د ژبې او تکلم ځواک په ابتدایي ډول خپل کړی وو.

انسان د همدې ځواک په وجه په دې بریالی شو چې د ژوند له تازه شرایطو نه په خپل جغرافیایي چاپېریال کې برخمن شي ، او هم د لېرې پرتو سېمو په فتح او تصاحب لاس پورې کړی .

دا هغه سېمې وې چې په پرتلیز ډول هغه څه چې انسان او یا نورو حیواناتو د ټول ژوند په اوږدوکې تر لاسه کړي وو یو نوی او پرمختللی خوځښت وشمېرل شي.

د بدلونونو سرعت د (۲۵۰۰۰۰)د دوه سوه پنځوس زروکالو پخوا څخه په تدریجي ډول مخ په زیاتېدو شو د پنځوس زروکالو را په دې خوا بدلونونه د ژوند په وسایل و کې د کمیت او کیفیت په لحاظ په ټوله نړۍ کې پراختیا ومونده ،چې وروسته انسان په دې بریالی شو څو د ژوند له چاپېریال نه په ګټه اخیستنې لاس پورې کړي ، په بشري تاریخ کې دا لومړنی ګام د کرنېزاو بزګري ژوند په لوري دی په دې ډول د بشري تاریخ بله صفحه مخې ته راځي.

**د بزګرۍۍ دوره**

**د شتاب او چټکتیا پېر: the agrarian era**

په انساني او بشري ژوند کې کرنېز بهیر لس ، یولس زره کاله وړاندې د لومړنیو بزګري ټولنو له پیدایښت سره سم رامنځته شو ، که چېرې وغواړو په یوه جمله کې دا لړۍ را وپېژنو نو داسې باید ووایو ، بزګري د انساني تاریخ هغه دوره ده چې کرنېزه تګلاره په دې بهیرکې د لاسته راوړنو او پرمختیا اصلي منبع او اساسي ستنه ګڼل کیږي.

دغه دوره (۲۵۰) دوه سوه پنځوس کاله وړاندې د صنایعو په پرمختګ سره پای ته ورسېده چې تر څنګ یې د انساني ژوند تګلارې هم بدلون وموند.

د بزګرۍ دورې که څه هم د انساني تاریخ په اوږدو کې تر لسو زرو کالو ډېر عمر ونه کړ، مګر د لومړنیو انسانانو د ژوند د دورې په پرتله ، ډېر لنډ یوازې څلور په سلوکې یې حسابولی شو ، مګر اویا (۷۰)په سلو کې د ځمکې پر مخ د زېږیدلو انسانانو ټولې مجموعې د بزګرۍ په دورې کې ژوند کړی، ځکه چې د دې دورې فني او صنعتي لاسته راوړنو د لومړنیو انسانانو د دورې په پرتله په انساني ژوند کې ډېرې ګټورې او مثمرې پاېلې درلودې.

د انساني ژوند په تاریخ کې که چېرې بزګري پېر په هر اړخېزه توګه وڅېړل شي دا به ښکاره شي چې دې دورې له خپله وخته پخوا او هم د وروسته دورو لپاره د تنوع او بدلون په زړه پورې شرایط د انساني ژوند لپاره چمتوکړي ، چې کله ،کله یې ناڅاپي پاېلې هم له ځانه سره درلودې ، د بزګرۍ دورې د نویو او فني لاسته راوړنو سره سره بیاهم چې هغه کرنه او ښکاره ګڼل کیږي د ارتباطي وسایل و د نشتون په وجه یې ټولیز او نړیوال اثرات د ځمکې پرمخ ښکاره نشول چې پایله یې هم د نړۍ پرمخ د بېلابېلو او متفاوتو ټولنو پیدایښت او زېږون وو.

پدې اړه یوازې څو ځانګړې حوزې د نړۍ پرمخ د پاملرنې وړ وي ، دغه سېمې کولی شو په څلورو برخو ووېشو ، چې دا سېمې د ډېرې پراختیا په وجه او هم د ارتباطي وسایل و د نشتون په وجه تر (۳۵۰۰)درې زره پنځه سوه کاله وړاندې پورې یو بله بېلې او ځانته ځانګړتیاوې یې درلودې .

۱.آسیا اروپا یا اروشیا ، افریقا د افریقا له سهېل نه تر شمال ختیځې سیبري پورې .

۲.امریکا ۳.استرالیا ۴.د آرام سمندرټاپوګان.

په دې سېموکې دننه پراخې فرهنګې او اقتصادي اړېکې د دې سبب وګرځیدې څو وړې قبېلې له یو بل سره اړېکې پیدا کړي،په یو شمېر دغو ټولنو کې ان دا چې پیچلو او منظمو سیاسي فرهنګي او اقتصادي اړېکو هم د یوې پراخې شبکې په توګه سر را اوچت کړی وو ، چې دې بهیر په بزګري تمدن سره شهرت موندلی، په عمومي توګه او د وخت په اوږدو کې همدې تمدنونو پراختیا موندلې له یو بل سره یې اړېکې پیدا شوي په تجارتي راکړه ورکړه یې هم لاس پورې کړی.

مګر تر(۳۵۰۰)درې زره پنځه سوه کال پخوا زمانې پورې هیڅ کوم داسې سند نه دی موندل شوی چې ددې څلورو سېمو (آسیا ، اروپا ، افریقا، امریکا ، آسترالیا ، او د آرام سمندر تاپوګانو) ترمنځ دې د داسې اړېکو په اړه مالومات ورکړي .

د دې سېمو په انزوا کې پاتې کېدلد دې سبب شو، چې هره ټولنه دې ځانته بېله د ژوند لاره خپله کړي ، چې په پایله کې ویلی شو ، همدا اړېکې د دې سبب شوې، څو د انساني ژوند دود او تګلاره له پخوا او راتلونکو زمانو سره جوت توپېر ومومي .

مګر په عمومي ډول مهم او موازې ورته والی بیاهم د انساني ژوند د تاریخ په اوږدو کې په دې څلورو ناحیو کې لیدل کیږي ،چې له هغو څخه کولی شو ووایو د بزګري پېر د ښارونو او تمدنونو رامنځته کېدل، د تاسیساتو او مقبرو جوړونه ، بېلابېل ساختماني سیستمونه ، د لیکنې طرز په خپلواک او ځانګړې ډول په دغو سېمو کې را منځته شوي ، دغو شباهتونو او موازي والي بیاهم ډېرې ژورې پوښتنې د انساني تاریخ د تګلوري په اړه را پرزولي ، د هغه پوښتنو له ډلې کولی شو ووایو چې د انساني تاریخ د پرمختګ او خوځښت په هکله آیا کوم ځانګړی خط السیر چې قالبي او ټولیز وي شته ؟ چې په بېلو جغرافیایي شرایطو کې یې د مشابه قوانینو تر سیورې لاندې ګډې نښاني ښکاره شوي وي ،که چېرې کوم مشخص چوکاټ لري آیا دغه عمومي بڼه یې د انساني ګډو خصوصیاتو په وجه ده او که یا د نړیوال فرهنګي تکامل د قوانینو معلول دی ؟ اویا هم هیڅ یو ، دغه ورته والی یوازې یو ناڅاپي کړنه ده ؟ او بلآخره آیا د انساني تاریخ اسرار باید د بدلون او تنوع په نامحدودو شخصي انساني تجاربو کې ومومو او که یا یې هم په لویه کچه د ګډو نړیوالو ځانګړتیاوو په قالب کې .

**د بزګرۍ پیل:**

د (بزګرۍ)لغت یا ویی په دې کتاب کې د هغه صنعتي او فني لاسته راوړنو د تعریف او مجموعې لپاره استعمالیږي ، چې انسان د ګیاهي بوټو او حیواني محصولاتو نه په پراخه کچه ګټه اخیستل پیل کړل،په اقتصادي کچه د بزګری دوره یوه ډېره موثره او اغېزناکه دوره وه، د لومړنیو او کډوالو انسانانو دوره په انساني ژوند او حیات کې هغه دوره ده ، چې انسان د خوراکي او ضرورت وړ موادو د لاسته راوړنې لپاره مجبور دی په طبیعي زیرمو او ښکار پسې لالهانده وګرځي، انسان په دې وخت کې د مستقیم تولید او پرمختګ وړتیا او استعداد نلري ، د بزګرۍ تګلاره بیاهم هغه انساني وړتیا را ښیي چې له طبیعې زېرمو څخه د ډېرې کالوری او انرژیټکو زېرمو د را اېستلو استعداد او وړتیا په بشري تاریخ کې په اثبات ورسوي، انسان په دې مرحله کې د فوټوسنټیز له پروسې ډېره زیاته ګټه اخیستي ، د بزګرۍ په دورې کې انسانانو له خپل چاپېریال سره فعال غبرګون ښودلی چې په پایله کې د انسان فزیکي شتون په طبیعت کې زیات شوی ، په دې ډول د ژوند تګلارې او کلتور هم بدلون موندلی.

انسانانو په دې پېر کې د اساسي بدلونونوپه رامنځته کېدو سره او هم په بوټو او حیواناتو کې د مصنوعي تلقیح په وجه په ناخبره یا ناڅاپې توګه د نویو موجوداتو او ژینونو د تعامل لپاره لاره هواره کړه ، د موجوداتو د بدلون همدا پدېده ،په انساني تاریخ کې د حیواناتو د اهلي کېدو پیل دی ، په تدریجي توګه انسانانو د دې لپاره چې د کښت او کرکېلې لپاره ځمکې پیدا کړي ، د ځنګلونو په له منځه وړلو یې هم پیل وکړ ، د سیندونو اودریابونو مسیر یې بدل کړ، ناهموارې او بیکاره (حاره یا شاړې) ځمکې یې د کرنې لپاره سمې کړې ، او په دې ډول یې چاپېریال د ژوند لپاره برابر کړ.

د ژوند د تګلورې په بدلون سره ، بزګر انسانان دېته اړ شول، چې نوې ټولنې را منځته کړي دې نویو ټولنو په کمې او کیفي لحاظ د لومړنیو انساني ټولنو سره ژور توپېرونه درلودل ، هغه بدلونونه چې نه یوازې طبیعت بلکې انسان یې هم اهلي کړ.

کرنه او کرنېز سیستم په خپل وارسره د دې طاقت نلري چې د ځمکې د محصولاتو بیولوژیکي سطحه لوړه کړي ، بزګر په واقعیت کې د هغو بوټو په له منځه وړلو لګیا شول چې انسانان یې نه مصرفوي او په دې ډول دې بهیر د حاصلاتو کچه لوړه کړه ، مګر په عمومي ډول د دې دورې انسان د هغو بوټو او حیواناتو په لرلو سره چې په کمې او کیفي لحاظ د ژوند سطحه لوړوي د توجو وړ پرمختګ وکړ.

انسانانو د وحشي بوټو په له منځه وړلو سره او پرځای یې اهلي بوټو ته وده ورکول په دې بریالي کړل چې په مستقیم ډول اهلي بوټي تر خپل کنټرول لاندې وساتي او له بلې خوا د وحشي ځناورو لکه پړانګ ، لیوه او نورو په له منځه وړلو سره او ترڅنګ یې د اهلي حیواناتو په پالنه لګیا کېدلانسان ته ددې وړتیا وړکړه چې په کمي او کیفي لحاظ د اهلي حیواناتو کچه د خپلې ګټې اخیستنې لپاره لوړه کړي ، د خوراکې بوټو او اهلي حیواناتو ډېرېدنه ، انسان په دې بریالی کړ چې له کمو او محدودو زراعتي ځمکو څخه د پخوا په پرتله زیاته ګټه اخیستنه پیل کړي.

نو پر دې بنسټ ویلی شو چې د بزګرۍ د دورې لاس ته راوړنې د دې سبب شوې، څو دا دوره دې د لومړنیو انسانانو له دورې سره جوت توپېر ولري، د لومړنیو انسانانو په پېر کې فني پرمختیاوې ، نویو منابعوته لاس رسۍ د خوراکې موادو پیدا کېدنه په نویو او تازه ځمکو کې د بحث موضوع وه، په داسې حال کې چې د بزګرۍ په پېر کې داخلي پرمختګ ته زیاته توجو وشوه یانې له پخوانیو ځمکو او مېنو څخه د تازه خوراکې موادو لاس ته راوړنه د بحث موضوع وګرځیده ، چې په پایله کې د انسانانو او همدارنګه د اهلي حیواناتو په شمېر کې زیاتوالی رامنځته شو او په دې ډول لویې او له نفوسه ډکې ټولنې رامنځته شوې ، د دې بهیرپه پرمختګ سره د انسان د ژوند چاپېریال او انساني اړېکو بدلون وموند، او په دې ډول د بشر تکاملي تاریخ په هنداره کې بل انقلاب او اوښتون را منځته شو.

**د بزګرۍ دورې د پیدایښت لومړنۍ نښانې:**

په بشري تاریخ کې د کرنېز ژوند دود د ځېرنې وړ او دقیق تاریخ تر اوسه لا هم د بحث موضوع ده ، مګر د ترلاسه شوو شواهدو له مخې تر ننه پورې ، د بین النهرین شاوخوا پرتې سېمې یانې دجله او فرات تر نیل دریاب پورې د آسیا او افریقا تر منځ همدا محدوده سېمه دبزګري ژوند دود لومړنی بستر ګڼل شوی ، چې د ځمکې پر مخ دغو مېنو ته د (حاصل ورکوونکې هلال یا fertile crescent) نوم ورکړل شوی ، دا مېنې د دوو رودونو(فرات او دجلې) تر منځ پرتې سېمې دي کښت او کار په دې برخه کې نژدې لس زره کال پخوا پیل شوی ، د نیل دریاب شاوخوا سېمې چې هغه وخت له اوسنیو ځمکو ډېرې زرغونې وې ، د حیواناتوساتنه او پالنه تقریبآ لس یو لس زره کاله وړاندې پیل شوې ، او وروسته له زرو کالو بیا دغو ټولنو د یو ډول دانو په کرنه چې (سورغوم) نومیږي پیل کړی ، د افریقا لودېځ کې هم د کچالو کرنې ځینې نښې نښانې تقریبآ لس زره کاله پخوا تر سترګو شوي.

د چین په سهېل او شمال کې هم نژدې نهه زره کاله پخوا ممکن د وریجو په کرنه لاس پورې شوی وي ، د همدې زمانې په حدودو کې (نهه زره کاله ) پخوا د کچالو او تارو په نوم هغه بوټې چې په ګرمو سېموکې یې وده کوله په (نوې ګینه) کې یې انسانانو په کرنه لاس پورې کړی وي ، ډېری ټولنو په دغه وخت کې د سیندونوشاوخوا سېمو او هم هغه سېمې چې هلته اوبه پریمانه وې او ګرمه هوا یې درلوده د خوراکې بوټو په کرنه بریالي شوې وي .

که څه هم د سیندونو شاوخوا پرتې ځمکې د ځمکې د کنګل (یخبندان)دورې په وروستي بهیر کې تر اوبو لاندې شوې ،د یو ډول خوږ کدو کرنه د مرکزي امریکا په ځینو برخو لکه مکزیک کې کیدای شي نهه زره کاله پخوا پیل شوی وي .

ک*ه* څه هم د کرنېز سیستم نښې نښانې په دغو سېمو کې د (۷)اووه زره کاله وړاندې او د ((اندس)) په سېموکې له پنځه زره کاله وړاندې څخه د مشاهدې وړ دي .

د وروستۍ خبرې په توګه ویلی شو چې کرنه لومړی له همدې ځایه اوبیا به له څو نورو مختلفو سېمو څخه او هم په بېلابېلو لویو وچو کې په مجزا او بېل ډول پیل شوې وي، وده یې کړې وي او بیا همدې ژوند دود یا تګلارې د نړۍ نورو برخو ته پراختیا موندلي ده .

تر ننه پورې موږ ته د کرنېز سیستم د پیدایښت او ظهور بشپړ عوامل پوښلي پاتي، هر ډول فکر او اند د دې نظریې په سپړنه کې د دې اړتیا پیدا کوي چې داسي توجیه وکړو ، د کرنې وده لږ تر لږه ناڅاپي ، په یو وخت په مجزا او بېل ډول دنړۍ په ګوټ ، ګوټ کې یوازې څو زره کلن تاریخ لري او بس ، هغه پېښه چې د لومړنیو انسانانو له دورې څخه نژدې (۲۰۰۰)دوه زره کاله وروسته په ناڅاپي ډول را منځته شوي، په دې ټکې بیا هم تاکید کیږي چې په مجزا او بېل ډول دغه سیستم په بشري ټولنو کې را منځته شوی ، هغه پخوانۍ نظریه چې ویلې به یې ، چې کرنېز محصولات په پراخه پیمانه په لومړنیو سېمو کې موجود وو ، چې بیا وروسته به نورو سېمو ته دا کلتور ولېږدول شو اوس دا نظریه د تازه دلایلو پربنسټ ډېره ضعیفه شوې .

دوېم دلیل د دې نظریې بې ثباتي ده ، ډېری محققان په دې اند دي چې د لومړنیو انسانانو ټولنې د کرنېز ژوند دود له ځانګړتیاووسره آشنا وو ؛ مګر دوی هماغه کوچیاني ژوند خوښاوه ، او د کډوالي ژوند ارزښتونه یې ساتلي وو، کیدای شي د لومړنیو انسانانو کډوال هوسا ژوند د لومړنیو بزګرو انسانانو د ستونزو له ډک ژوند څخه ښه وو ، او یا هم د کډوال ژوند هوساېنه او سلامتیا د بزګري ژوند له فشارونو څخه لومړنیو انسانانو ته ښه اېسېده .

که چېرې بزګري او دهقاني ژوند په پیل کې د انساني ژوند د کیفي تنزل سبب ګرځیدلې وي نو په دې اساس ویلی شو چې د لومړنیو انسانانو د ټولنو اوښتل بزګري ټولنو ته په اختیاري ډول نه دي تر سره شوي ، بلکې دا ډول ژوند په لومړنیو بزګرانو باندي تحمیل شوی دی .

**لومړني هوسا انسانان:**

اوس دادی په یووېشتمې پېړۍ کې د کرنېز انقلاب د عواملو پېژند او چوکاټ د جوړېدو په حال کې دی ، که څه هم ددې جوړښت دقیقو جزییاتو او ځانګړتیاوو په راتلونکو کلونو کې د نورو څېړنو لپاره اړتیا پیدا کړې،مګربیا هم په دوو جغرافیوې حوزو بین النهرین او مرکزي امریکا کې د کرنېز انقلاب اصلي رېښې په پراخه کچه تر څېړنې لاندې نېول شوي، د لومړنیو بزګرو کلیوالو سېمو پیدایښت په دې دواړو سېمو کې د انسانانو د پېړیو ، پېړیو زحمتونو وروسته دوی پدې بریالي کړي څو داسې سېمې ومومي چې له کرنېزو حاصلاتو ډېره ګټه تر لاسه کړي ، او د ژوند د اړېنو وسایل و په جوړونه لاس پورې کړي، چې هغه وسایل په یو نه یو ډول د ژوند له چاپېریال سره سمون ولري ، د انسانانو همدا لومړني اوسېدن ځایونه لومړني ګامونه دي ، د بزګري ژوند په لور ،چې دا پروسه په لاندې ډول تشریح کولی شو .

په یوه ځانګړې دوره کې وروسته له هغې چې مناسب وسایل له چاپېریالي شرایطو اود ژوند له محیط سره د غبرګون په وجه او هم د ژوندې پاتې کېدو لپاره ترلاسه شول، یوه ډله انسانان په دې بریالي شول چې زیاتو خوراکي منابعو ته لاس رسۍ پیدا کړي ، د دې انسانانو وړتیا په دې کې وه چې له سېمه یېزو منابعو او زېرمو څخه یې په ښه توګه ګټه واخیسته او هغو سیندونو ته چې له کبانو ډک وو او هم هغه دښتې چې د خوراکې موادو زیاته شتمني یې په سینه کې پرته وه ، لاس رسۍ موندلی ، په لنډ وخت کې دا چارې د دې سبب شوې چې انسانان پلټنې او مهاجرت ته یو څه شا کړي او په دې ډول انسانانو یو څه په نسبې توګه مېشت ځایونه په اختیار کې کړل .مګر کوم دلایل او مهم عوامل چې دغه ناڅاپې او نړیواله پېښه د توضیح وړګرځوي داسې څېړل کیږي.

پاتې شونې آثار په بېلابېلو اوسېدن ځایونو او د نړۍ په هره برخه کې ټول د یوه اصلي لامل څخه سرچینه اخلي ، دغه معتبر لاملونه د اوبو او هوا نړیوال بدلون دی چې د نړۍ د کنګل د دورې پای او د اعتدال یا ځمکې د ګرمېدو پیل دی ، د اوبو او هوا دا بدلون څه کم شپاړس تر اتلس زره کاله پخوا څخه را پیل شوی، چې د کرنېز ژوند او تګلارې سره عینآ یو تاریخي پیل دی ، د هوا دا ډول بدلون په ځینو ګرمو او معتدلو سېمو کې د ښې اوبو او هوا درلودونکو سېمو د را پیدا کېدو یو سبب شمېرل کیږي ، چې دا سېمې د ژوند له ډېرو امکاناتو برخمنې وې .

هغه سېمو کې چې ځینې پخوانې او نایابه خوراکې مواد لکه غنم په پراخه کچه تر لاسه کیدای شي، په حقیقت کې د ځمکې پر مخ د سړو او یخ پېر، د بزګري ژوند مخه ډپ کړې وه ، مګر د ځمکې د کرې پر ګرمېدو سره د دې امکانات برابر شول څو له سلو زورکالو وروسته په ناڅاپي ډول کرنېز ژوند دود لپاره لاره هواره شي.

د ځمکې د کنګل د دورې پای د لومړنیو انسانانو د وروستیو او عمده مهاجرتونو سره سمون خوري ، مارک کوهمن معروف انسان پېژندونکې په دې باور دی چې د کنګل د دورې وروستې وختونه ،هغه بهیر دی چې د ځمکې پرمخ ډېرې برخې په انساني اوسېدن ځایونو بدلې شوې .

د دې سېمو په ځینو برخوکې ان د هغه وخت له استندردونو سره سم د نفوسو ډېروالی هم لیدل شوی ،د اعتدال د دورې له پیل سره سم د ډېرو اورښتونو ، ښې اوبو او هوا پیدا کېدنه د دې سبب شوه، څو د نړۍ په بېلابېلو برخو کې د نفوسو شمېر زیات شي اوهم انسانان ځانته دایمې استوګن ځایونه غوره کړي ، د لومړنیو انسانانو د استوګن کېدو یو مناسب دلیل هم همدا وجه کیدای شي ، چې دا اوښتون نژدې لس یولس زره کاله پخوا را منځته شوی ، د دې تاریخي پدېدو ښې نمونې مونږ کولی شو د دجلي او فرات په حاصل خیزه سېمه(بین النهرین)کې دیارلس تر څوارلس زره کاله وړاندې او همدارنګه د (نتوفي)په ټولنو کې ووینو.

نتوفي هغه ټولنې وې چې بلاخره دوی د مدېترانې سمندرګي په لودېزو سېمو کې استوګن شول د وحشي بوټو په کرنه او غرڅانو له ښکاره به یې د ژوند اړتیاوې بشپړولې ،په ځینو نورو ټولنو کې چې هغوی د نیل دریاب په سواحلو او نني ایتوپي په څنډو کې ژوند کاوه ورته نښې نښاني لیدل شوي ، چې د وحشې بوټو په کرنه او ښکار به یې ژوند کاوه .

**کرنه په پراخه کچه:**

د لومړنیو انسانانو دایمي او یا موقت مېشت ځایونه که په هر ډول وو، بلآخره د دې سبب شول، چې یو شمېرانسانان بزګر او دهقانان شي ، وروسته له هغې چې لومړني شرایط یانې جفرافیوي شرایط آماده شول دوېم شرط د بزګرو ټولنو په پیدایښت کې ټولن پېژندنه وه ،لکه څنګه چې مخکې هم وویل شول ، د لومړنیو انساني ټولنو له ځانګړتیاوو څخه یو هم په خپل سرې توګه د نفوسو کنټرول په غیرې مستقیمه توګه وو، د ژوند شرایط او پرله پسې کډېدل د دې سبب شول چې مور خپل ماشوم ته د څوکلونو لپاره شېدې ورکړې د شېدو ورکوونې همدا انزایمې فعالیت د دې سبب شو، چې په ښځینه جنس کې د تخمې القاّ وځنډوي او په طبیعې ډول له امیدواره کېدو څخه یې مخنیوی وکړي .

اقتصادي دلاېلاو د ژوند کیفیت په دغو قباېلو کې د جمعیت د مخنیوي په برخه کې ځنیې نورې تګلارې هم دود کړې چې د نمونمې په توګه لکه د اضافي تازه زیږیدولو ماشومانو له منځه وړنه ، له ډېر عمر لرونکو کسانو سره مرسته نه کول هم ددې سبب شوه چې هغوی باید ووژل شي ، له هغه ځایه چې څېړنې ښیي د نفوسو کنټرول یوازینۍ وجه د خوراکي موادو د کمښت لپاره ګڼل شوي ، کله چې بیا یو څه شرایط سره سم شول او هم انسانان په ځانګړو اوثابتو سېمو کې استوګن شول نو بیا دغه محدودېتونه او تګلارې له منځه ولاړې او ترڅنګ یې د نفوسو د کنټرول تګلارې هم تضعیف شوې ، په دې اساس د خوراکې موادو زیاتون له یوې خوا د جمیعت نه کنټرول له بلې خوا په دوه ،درې نسلونو کې په ناڅآپي ډول انسانان یو ځل بیا د خوراکې موادو له کمښت سره مخ کړل ، او په اصطلاح هغه وخت را ورسېد چې انسان په دوو لارو کې حیران پاتي شو.

د حل لومړنۍ لاره بیرته هماغه ، د لومړنیو انسانانو د ژوند پخوانۍ تګلارې ته ورګرځیدل وو ، چې د خوراکې موادو لپاره یې کډوال ژوند غوره کړی وو، او د ژوند د اړتیاوو د پوره کیدا لپاره یې نوې منابع او تازه مېنې وموندلې ، مګر د انسانانو همدا ډلې له څو نسلونو وروسته د هرې سېمې همیشنې استوګن شول ، پر کومو مېنو او ځمکو چې دا انساني توکمونه مېشت شوی وو، د خوراکې موادو پریمانه شتون او پیدا کېدنه دوی د هماغه پخواني ژوند دود او دستوره لېرې کړل ، او په دې ډول یې د ژوند کولو لپاره تازه تجربې تر لاسه کړي ، همدارنګه د دایمې استوګن شوو انسانانو ګاونډۍ سېمې هم د جمیعت د ډېرښت له ستونزې سره مخامخ شوی وو، چې یادو سېمو کې د دوی د ژوند د اړتیا لپاره مواد او خوراکې توکي په پراخه کچه نه ترلاسه کېدل، همدا ورته ستونزې د دې سبب شوې څو انساني ډلې او توکمونه دېته اړ کړي چې د ژوند کولو پخوانۍ تګلارې ته (کډوال)ژوند خوا ته مخه کړي .

د حل دوېمه لاره ؛ هم داسې څېړل شوې چې د مېشتو انسانانو ډلو د نویو تجربو په مرسته د شته مېنو او ځمکو څخه د کښت او کرنې د نویو تګلارو په مرسته په پراخه کچه زراعتي محصولات ترلاسه کول ،ځکه چې د انساني تاریخ په څو زره کلن مسیر کې د نویو وسایل و او تجربو په مرسته دې انساني ډلو ډېر څه وآزمایل او ترلاسه کړي یې وو، چې له هغو تجربو نه کولی شو ووایو ، د بوټو لوول ، او پرې کول د نباتاتو خړبول او همدارنګه د حیواناتو د اهلي کولو ځینې تګلارې ، نو پر دې بنسټ ویلی شو چې انسانانو د سونو زروکلونو په اوږدو کې چې دوی د ځمکې پرمخ په بېلابېلو سېمو کې د ژوند پراخه تجربې درلودې د کرنې او مالدارۍ په برخه کې یي هم پراخه تجربې درلودي ،مګرهغه څه چې دوی نه درلودل ، د ګټې اخیستنې همیشنۍ ،جدي او دایمې تګلارې وې په تېره بیا په پراخه کچه یې د تولیدې وسايلو نشتون هغه ستونزه وه چې پر دوی یې د ژوند دایره ډېره تنګه کړي وه.

بلآخره په ځینو ځانګړو سېمو کې د جمعیت انفجار د دې سبب وګرځید څو انسانان له خپلو پخوانیو مهارتونو او تجربو څخه په سمه او سیستماتیکه توګه ګټه اخیستنه پیل کړي ، د ځمکې د کرې ګرمېدل د کنګل له پير نه وروسته د دې سبب شوه، چې یو شمېر افسانوي او له غذایي ارزښته ډکې سېمې د نړۍ پر مخ را څرګندي شي ،چې دا پېښه په نړۍ کې د جمیعت د انفجار سبب وګرځیده، او په پايله کې یې انساني ډلې په دې اړ اېستي چې په شته سېمو کې د تجربو په مرسته د تولید سطحه لوړه کړي چې له هغو نه دنمونې په توګه د غنمو او وریجو د تولید ډېروالی یادولی شو .

کومه نظریه چې د ځمکې د ګرمېدو پربنسټ ولاړه ده ، په دقیق ډول له هغه وخته حکایت کوي چې په بشري ټولنو کې د کرکېلې سطحه لوړه شوي ، دا په خپله د انساني ژوند له یو حالت نه بل حالت ته د تېریدو مرحله ښه توضیح کوي ، همدارنګه د کرنېز سیستم پراخېدل په خاص ډول او هم له نورو بوټو نه ګټه اخیستنه په معتدلو سېمو کې ،په ډېر دقیق او سم ډول د دې ،فرضیې سره د توضیح وړ ده .

همدارنګه په آسترالیا کې د موجودو شرایطو څېړنه او سپړنه هم توضیح کیدای شي که څه هم کرکېله په بشپړ ډول په دغه حوزه کې نه وه دود شوي ، مګر د بدلون لپاره لومړني ګامونه پورته شوي وو،ځکه چې همدا پخواني قباېل په یوه سېمه کې مېشت وو مګر ښه ژوند یې درلود.

**دبدلون ریښې :**

کرنېز بهیر له پیدایښت او ظهورسره سم په ځینو ځانګړو سېمو کې د ژوند د سوکالۍ او هوساینې دې تګلارې د نړۍ نورو سېمو ته هم لاره پیدا کړه ، که څه هم د بزګري ژوند ډول ټولو لومړنیو انسانانو ته یو مطلوب هدف نه وو، مګر امکاناتو او جمیعت په تدریجې ډول زیاتوالی وموند ، په پایله کې د بزګرو قباېلو ځواک او قدرت د نورو انساني ډلو په پرتله زیات شو او هغه وخت چې د لومړنیو انسانانو په خپلو کې قبېلوې جګړې سره روانې وي ، دا امر د دې سبب وګرځید چې د بزګري ژوند تګلاره نورو ګاونډیو او تر کنټرول لاندې سېموته پراختیا ومومي ، په ځانګړي توګه په هغو سېمو کې چې په ورته ډول اوبه ، هوا خاوره او د بوټو تنوع موجوده وه، دې بهیر دوه برابره پراخیتا وموندله.

مګر ترڅنګ یې هغه سېمې چې بېل جغرافیوي شرایط یې درلودل د کرنېز پرمختګ له یو شمېر ستونزو سره مخ شوې ، چې کله ،کله یې مقطعې توقف (ودرېدنه ) هم درلوده .

دغو ستونزو د حل لپاره باید نوي وسایل په کار اچول شوې وای ،څو کښت او خړبونه په خپل وخت تر سره شوي وای، له هغې ډلې د کرنېزې پراختیا په برخه کې د سهېل او لودېځې آسیا نه واخله د اروپا تر ختېځ، مرکز او شمال سپرو سېمو پورې کرنېز بهیر له دې ستونزو سره لاس او ګریوان وو.

همدارنګه د کرنېز بهیر پراختیا له مرکزي امریکا نه ، شمالي امریکا ته د پام وړ پراختیا موندلي چې د دانه لرونکو بوټو کرنه یې ښه بېلګه ده ،چې د تخمونو د اصلاح پروسه یې هم له ځانه سره درولوده .

په ځینو وختونو او حالاتو کې چې نوي وسایل د کرنې د پراختیا لپاره موجود نه وو کرنېز بهیر په ټپه ودرېدلی هم دی ، او په انساني ژوند کې د ژوند لومړنیو شرایطو یانې د ژوند د اړتیاوو لپاره د کډوال ژوند بهیر خپلې لارې ته دوام ورکړی ، د کرنې په ټپه ودرېدنه کله ،کله زرګونو کلونو شاو خوا عمر کړی ، چې د بېلګې په توګه د آسیا او اروپا لویو وچو په څنډو کې ځینې سېمې تر نوې دورې پورې هم د کښت او کرنې تر سیورې لاندې نه وې راغلې .

د کرنېز بهیر پراختیا د یو واحد فورمول تر سیوري لاندې واحده بڼه خپله کړې ،چې لومړی د تازه بزګرو ټولنو را منځته کیدل، دوېم بیا د جمیعت ډېروالی او وروسته د نوي نسل لېږدېدل او مهاجرت نورو سېمو ته او په هغه نوي قلمرو کې د کرکېلې بهیرته پراختیا ورکونه وه .

**په بزګرو ټولنو کې ،ځانګړې او عمومي تګلارې :**

بزګري ټولنې دعمده وو کلتوري توپېرونوسربېره په عمومي ډول بنسټېزې ورته ځانګړتیاوې هم درلودې ،چې هغه د بزګري دورې د نظم او همغږۍ بنسټونه په اګررین پېر پورې اړه لري ، ځېنې دغه ځانګړي مشخصات یې په لاندې ډول دي.

-د نفوسو تمرکز په کلیوالو سېمو کې .

-د ډېرنفوسه ټولنو ثبات او پایښت .

-د فني او تخنیکي وسایل و چټک پرمختګ .

-د لاعلاجه ناروغیو پیدایښت .

-د تازه طاقتونو او قدرتونو ټینګېدل .

-د طبقاتو را منځته کېدل په ټولنه کې .

-له پخوانیو ټولنو سره د بزګرو ټولنو اړېکې.

**پر کلیوالي سیستم ولاړې ټولنې :**

د بزګري ټولنو اساس او بنسټ پر متمرکزو کلیوالو سېمو او بزګرو کورنیو ولاړ دی، دغه کلیوالي ټولنې د نویو وسایل و لرونکي ، ګیاهي تنوع ، د ځانګړو ادابو او دردونو لرونکي انسانان وو، مګر په ټولیز ډول ټولې کلیوالې ټولنې په اقتصادي لحاظ د کلني کرنېزو حاصلاتو تر یو واحد څرخ لاندې واقع وو، د دې ټولنو ګډ اقتصادي څرخ په دې ډول لا ښه توضیح کیدای شي ،چې ټول بزګرد ځمکې په یبله کولو ، کرنه ، د حاصلاتو په راټولوونه او زېرمه کولو لګیا وو ، که څه هم کلتوري شرایط یې سره بېل وو، سره ددې چې دننه په کورنیو کې لاس نیوۍ او همکاري یو حتمې امر وو، له ګاونډیو سره اړېکې د دې ډول ټولنو تل پاتې اصول ګڼل کېدل چې هیڅکله یې دا دود له نظره نه وو غورځولی.

**انساني او ټولنیزې اړېکې**

د تولید او حاصلاتو زیاتوالی په بزګرو ټولنو کې د جمیعت د ډېروالي سبب وګرځید ، نظر پخوانیو کډوالو ټولنو ته د جمیعت او نفوس ډېروالی هم په خپل وار د دې سبب شو چې نورې زیاتې کلیوالې ټولنې په نړۍ کې را منځته شي ، او له بلې خوا همدې ټولنو هغه وسایل او فني آلات چې دوی ځنیې ګټه اخیسته ، د دې وسایل و د ګټې اخیستنې دود نورو سېمو او د کرکېلې لپاره مناسبو مېنو ته ولېږداوه .

تازه اټکلونه داسې ښیي چې د نفوسو د ډېروالي کچه له شپږ میلیونو انسانانو څخه په تېرو لسو زرو کالو کې (۷۷۰)میلیونه انسانانو ته په (۱۷۵۰)میلادي کال کې ورسېده ،یانې د نوي پېر په پیل کې .

که څه هم دغه ټولیزوالی په دقیق او سم ډول د نفوسو د پراختیا اټکل په بېلابېلو سېمو او متفاوتو دورو کې نه ښیي مګر په اوسط ډول د (۰۵،۰)سلنې ډېروالي نرخ ښودلی شي یانې په اوسط ډول د جمیعت ډېروالی په بزګرو ټولنو کې په هرو (۱۴۰۰)کالو کې دوه برابره زیات شوی.

چې د همدې دوه برابره ډېروالي اوسط په پخوانیو کډوالو ټولنو کې (۸)تر (۹)زره کالو پورې وخت ته اړتیا درلوده ، په داسې حال کې چې په اوسنې پېر کې د دې ډېروالي لپاره یوازې (۸۵)پنځه اتیا کالو ته اړتیا ده .

**د وسایل و د پرمختګ چټګوالی**

د نفوسو ډېروالی په هر ګوټ کې او د هغې خپرېدل د ځمکې پر مخ نورو برخو ته څو پاېلې درلودې ،له یوې خوا که همدې انساني ټولنو مادي او معنوي راکړې ورکړې درلودې ،نو له بلې خوا تازه سېمو ته د انساني قباېلو مهاجرتونه او له هغه سېمو سره تطابق د دې سبب وګرځید چې د کرنېزو وسایل و د پرمختیا او تخنیکي پرمختګ لپاره لاره هواره کړي .

د دغو پرمختګونو ډېری د بدلون شرایط له ډېرو کوچنیو او جزیې بدلونونولکه ژر یا په ځنډ کې د تخمونو کرل او یا هم د کرنې لپاره د ښه تخم ټاکنه له هغې څخه پیل شوې.

مګر په لویه کچه بیا داسې ویلی شو چې د دغو بدلونونو اصلي لاملونه نوی پرمختګونه او بېلو سېمو کې سېمه یېز شرایط او اغېزې یې وو، چې د بېلګې په توګه د سویډن د کرنې تګلاره چې له هغې وروسته بیا د ځنګلونو سوزول وو ، په پاتې شونو اېرو کې به یې ځینې تخمونه کرل ،البته دا هغه تګلاره وه چې له څو کلونو وروسته به زراعتي ځمکې د معدني موادو نه خالي شوې او د کښت لپاره به بیا مساعده ځمکه نه وه ، دې ډول چارو بزګر دېته اړ اېستل څو په مهاجرت لاس پورې کړي ،د کرنې لپاره تازه سېمې پیدا کړي او په تازه سېمو کې هم د همدې تګلارې بیا بیا ځلې کارونې دوی نورو سېمو ته په مهاجرت مجبورول.

د کرنې د تګلارې بله تازه لاره دا وه چې په غرنیو سېمو کې چې ځمکې ناهمواره وې هغه به یې د زینو یا پای غلیو په ډول هوارولي او د تخمونو د کښت لپاره به یې له داسې ځمکو ګټه اخیسته چې د دې ډول ځمکو د ګټې اخیستنې ښه بېلګه د افغانستان هغه غرنۍ سېمې دي چې ناهمواره اراضي لري او بزګر دېته اړ دې څو له پل په پل په زینه ای ډول دا سطحې هوارې او د کښت لپاره یې چمتو کړي .

**د دوېمي (ثانوي)تولیداتو انقلاب**

په نړۍ کې له لومړنیو کرنېزو تولیداتو نه وروسته بله مهمه لاسته راوړنه په لودېځه آسیا او شمالي افریقا کې هغه ده چې مشهور لرغون پېژندونکي (آندرو شرارت)هغې ته د ثانوي انقلاب نوم ورکړی .

څه کم شپږ زره کاله پخوا په افریقا او اروشیایي سېمو ( *له آروشیا نه مطلب دلته د آسیا او* *اروپا لویې وچې دي* ) کې بزګرانو ته یو شمېر نوې لاسته راوړنې را څرګندې شوې او هغه هم دا چې دوی نه یوازې دا چې د حیواناتو له غوښو نه ګټه اخیسته، بلکې ځینې لاسته راوړنې یې هم له حیواناتو نه تجربه کړي، چې ثانوي یا دوېمې تولیدات یې بولې ثانوي تولیدات لکه د حیواناتوله پوستکو ، شېدو ، حیوانې کودو اوهمدارنګه د ځمکې یبلې کول او د مهاجرت پر مهال درانه باورنه پر حیواناتو لېږدول ، ټول هغه څه وو چې د انسانانو په ژوندانه کې یې ډېرې آسانتیاوې رامنځته کړي .

ثانوي تولیدات او حیواني لاسته راوړنې په بشري ژوند کې د دې سبب وګرځیدې ، څو ځینې هغه سېمې چې وچې او حاره( شاړې) وې او د کرنې لپاره ځینې ګټه نه اخیستل کېده ، لکه د آسیا ځینې وچې دښتي او حاره پرتې ځمکې د اروپا او همدارنګه د لودېځې آسیا صحرایي سېمې ، ختېځه افریقا چې په بشري ژوند کې یې د ژوند نوې لارې پرانیستي او په دې ډول له دې سېمو ګټه اخیستنه پیلیږي .

د ژوند په دې ډول تګلاره کې چې د (پاستورالیزم ) یا مالداری نوم ورته ورکول شوی ، د بشري ژوند ټوله اتکاّ په حیوانې لاسته راوړنو او محصولاتو وه ، او په دې ډول یې د ژوند له لوړو او ژورو سره سینه جنګوله.

دبزګري ژوند په بل اړخ کې چې په بزګري ژوند کې بشریت یوازې په یوه ټاکلې سېمه کې استوګنه کوله ، او له کرنېزو محصولاتو یې ګټه اخیسته ، په دې ډول ژوند کې انسانان د خپلو مالونو او حیواناتو د څړځایونو او پراخه ورشوګانو د موندنې په موخه دېته اړ وو چې باید کډوال او کوچیانې ژوند غوره کړي ، او په دې ډول له همیشنیو استوګن ځایونو څخه دا ډله انسانان بې برخې پاتې شول ، د ثانوي تولیداتو ډېره اغېزه پر کرنېزو محصولاتو وه ، چې د حیواني طاقت نه ګټه اخیستنه په ځانګړې توګه له آسونو ، اوښانو او ګاومیښو نه چې هم یې په دې حیواناتو سختې ځمکې د کرنې لپاره نرمولي او له بلې خوا یې د انسان پّه ژوند کې د اړتیا وړ وسایل و اوشیانو لېږدول له یوې سېمې نه بلې ته هغه څه وو چې په بشري ژوند کې یې آسانتیاوې رامنځته کړي ، د مثال په توګه د (یاما)حیوان چې امریکایي اوښان یې بولي ، اهلي کول په جنوبي امریکا کې د ثانوي تولیداتو یوه ښه اغېزه ګنل کیږي .

مګر یوه خبره مو باید په یاد وي چې د ثانوي تولیداتو اغېزې په ټولیز ډول باید په افریقا ، اسیا او اروپا کې په ژور ډول وڅېړل شي ، ځکه چې په جنوبي امریکا کې هغه حیوانات چې باید اهلي شوي وای ، د بزګري دورې له شروع نه پخوا منقرض شوي وو، دا خبره له امکانه لېرې نه ده ، چې د آسیا ، افریقا او اروپا د پرمختګ یوازینی لامل د جنوبې امریکا په پرتله د همدغو سترو حیواناتو د شتون او نه شتون مسله وه .

**د اوبولګونې اغېزې**

د اوبولګونې چل (فن) او مدېریت په خپل وار د کرنېزو محصولاتو پر ډېروالي ښه اغېز درلود، بزګرانو د وړو بندونو په جوړولو سره اوبه کرنېزو ځمکو ته رسولي ، او هم بیکاره او باتلاقي ځمکې یې په خاوره پټولې او دا ډول یې بیکاره ځمکې هم تر کښت لاندې کړې ، بزګرانو د بندونو او کانالونو په جوړولو لاس پورې کړ او په سیستماتیکه توګه یې د خپل چاپېریال ټولې ځمکې د کرکېلې لپاره تیارې کړې .

د اوبو لګونې بېلابېلې تګلارې په افریقا ، آسیا ، امریکا نوې ګینه او د آرام سمندر په ټاپوګانو کې تجربه شوې او ګټه ځینې اخیستل شوې .

د اوبو لګونې تر ټولو ښکاره اغېزې په هغو سېمو کې ډېرې لیدل کیږي چې حاصل خیزه رسوبات د همیشنیو سیلابونو په وجه، چې د دې سېمو د اوبو او هوا وضعیت وچ او بري دی ، ترکښت لاندې راوستې ، دا ډول سېمې لکه د مصر حاصل خیزه ځمکې ، بین النهرین ، د هند شمال ،شمالي چین او هم د اندوس نیمه لوړه سطحه ، دا هغه سېمې دي چې د اوبو لګونې د سیستم په مرسته تر کښت او کرنې لاندې واقع شوي ، له یوې خوا یې کرنېز سیستم ته پراختیا ورکړه او له بلې خوا یې د انساني جمیعت په ډېروالي کې مرسته وکړه .

د کرکېلې له ودې او پراختیا سره سم له یوې خوا د کرنېزو محصولاتو کچه لوړه شوه ، او له بلې خوا یې د انساني جمیعت ډېروالی رامنځته کړ ، چې په دې ډول له یو بل سره تړلې انساني ټولنې هم رامنځته شوې د جمیعت ډېروالی او د اطلاعاتو او مالوماتو لېږد را لېږد په بشري ټولنوکې نوې لاسته راوړنې درلودې او د تازه اړتیاوو د رفع کولو ښه شرایط یې برابر کړل.

نوې تګلارې دکور جوړونې په برخه کې د زېرمه تونونو د جوړونې نوې سیستمونه ، د لېږد را لېږد تازه شرایط ، علم او هنر او په تعقیب سره یې په جګړه یېزه برخه کې نوې تجربې ، د زیاتو امکاناتو زمینه مساعده کړه چې انساني جمیعت ورځ په ورځ مخ په زیاتېدو شو او د جمیعت دې ډېروالي د همدې آسانتیاوو په وجه ډېره چټکتیا ومونده.

همدا ډول دغه متقابلې اړېکې د دې سبب شوې چې د جمیعت د انفجار تقویتې څرخ نور هم په خوځښت را شي ، په دې ډول په بشري ژوند کې د بزګري دورې عمده توپېر له پخوانې پېر سره په پرتلیز ډول لیدلی شو ،مګر یو ټکی چې دلته د یادونې وړ دی هغه دا چې د پرمختګونو او لاسته راوړنو کچه د جمیعت د ډېروالي په پرتله په ټېټه کچه کې وه ، چې په پایله کې د پرمختګونو ټېټوالی نظر د جمیعت ډېروالي ته د دې سبب شوه، څو د بشري ژوند په بزګري ټولنو کې د رکود مرحله پیل شي .

په پایله کې د دغو دوو متضادو څرخونو د خوځښت له اغېزې سیاسي ،اقتصادي او فرهنګي شرایط هم په یوه وخت کې تر اغېزې لاندې واقع شول ، د مثال په توګه د سترو امپراتوریو زېږد او بیا له منځه تلنه، د سترو سیاستوالو شتون او نشتون ، د دولتونو د قدرت اوج او ماتې د بېلابېلو تمدنونو پیدایښت ټوله له همدې اوښتونونو او متضاد تحرک پایله وه ، دا تاریخ په بشري ژوند کې یو اغېزناک تاریخ بلل کیږي چې په تاریخ کې دې مرحلې ته او ددې متضادو څرخونو د خوځښت زمانې بهیر ته (مالتوزي )مرحله وایي ، ځکه چې په نولسمه پېړۍ کې انګلیسي اقتصاد پوه د خوراکي تولیداتو له ډېروالي وروسته د جمیعت چټک ډېروالی او بیا د خوراکي موادو رکود او د نفوس ډېروالی د یوې ستونزې په توګه دخپلې فرضیي د بنسټ په توګه پیژني او وایي چې د انساني ژوند متضاد بهیر د دې فرضیې اساس ګڼل کیږي .

**ټولیزې ناروغۍ:**

د جمیعت د کنټرول په برخه کې د خوراکې موادو د کمښت سربېره ټولیزې ناروغۍ هم را منځته شوې ؛ ځکه له بزګري ټولنو پخوا چې د لومړنیو انسانانو یا کډوالو د ژوند دوره وه د دایمې کړیدنې د محدود او کم شمېر جمیعت په وجه ډېر کم وګړي په یوه ټولنه کې په ټولیزو ناروغیو اخته کېدل،د دې ناروغیو د را پیدا کېدو لاملونه په بزګرو ټولنو کې بېلابېل دلایل لري ، یو اصلي دلیل یې دا دی ، چې د انسانانو او حیواناتو اوسېدن ځایونه د بشري ژوند د مالدارۍ په دوره کې سره نژدې شول ، چې په ډېرې آسانۍ سره حیواني میکروبونه انسانانو ته انتقالیدل ، بل دلیل یې د حیواني بقایاوو زېرمه کېدل، د انساني ټولنو تر څنګ وو چې د حیواني میکروبونو د پیدایښت او ودې اصلي لامل ګڼل کیږي .

د انساني جمیعت له ډېرښت او پراخو اړېکو سره سم ،بېلابېل ویروسونه او ناروغۍ له یو ځای نه بل ځای ته او له یوې انساني ډلې نه بلې انساني ډلې ته خپرېدل ، لکه څنګه چې انسانانو له حیواناتونه د دایمي استوګن کېدو لپاره ګټه اخیسته ، په همدې ډول ناروغیو هم له انسانه د لېږد او خپرېدنې لپاره کار اخیست ، په پیل کې په دې ډول ناروغیو اخته کېدل په وحشتناک ډول انساني نسل له مرګ سره مخامخ کړ ، مګر کله چې د یو شمېر ناروغیو پر وړاندې د مصونیت او ځان ساتنې مسله مطرح شوه ، بیا ددې ناروغیو پراختیا سېمه ییزه او محدوده شوه .

ویلیام مک نیل ؛ برجسته تاریخ پېژندونکي داسې تبصره کوي چې د ټولنیزو ناروغیو پیدایښت او پراختیا په آسیا او افریقا کې بلآخره د دې سېمو اوسېدونکې د ټولیزو ناروغیو پر وړاندې مقاوم کړل ،په داسې حال کې چې په نورو لویو وچو او لېرې پرتو سېمو کې خلک د دې ډول ناروغیو پر وړاندې لاهم ډېر حساس وو ، دی وایي چې له میلاده را په دېخوا په لومړۍ زرېزه کې په آسیا او اروپا کې د نه پرمختګ اصلي لامل همدا پټ میکروبونه او ټولیزې ناروغۍ وي ، همدارنګه نوموړی زیاتوي ، په پنځلسمه پېړۍ کې کله چې د نړۍ په ګوټ ، ګوټ کې انساني اړېکې زیاتې پراخې شوې همدا ټولیزې ناروغۍ د آسیا ،اروپا او افریقا نه بهر سېمو ته خپرې شوې ، لکه څنګه چې په هغو سېمو کې اوسېدونکي وګړي یې له دې ډول ناروغیو سره حساس وو، ددې سېمو وګړي په بیساري ډول د دې ناروغیو په وجه مړه شول .

**د واک سلسلې او مراتب:**

په ګرمو او مرطوبو سېمو کې معمولآ د ریښه لرونکو او پیاز ډوله نباتاتو کرنه ډېره مروجه وه ، چې د کال په اوږدو کې یې د اړتیا له مخې کښت کېده ، په وچو او صحرایي سېمو کې لکه جنوب لودېځه آسیا ، چین او مرکزي آسیا کې د حبوباتو کرکېله ډېره مروجه وه ، چې دا کرنه په یوه وخت کې تر سره کېده ، نو ځکه د راټولوونې او زېرمه کولو لپاره یې هم اړتیا لیدل کېده ، د غذایي موادو را ټولول او زېرمه کول د لومړي ځل لپاره د حبوباتو له پراخې کرنې نه وروسته دود شوه ، د کرنېز سیستم په پراختیا سره د محصولاتو او خوراکې توکو د زېرمه کولو تازه تجربې هم را څرګندې شوې.

په انساني ټولنه کې د خوراکې موادو او محصولاتو په هکله ، یو شمېر تضادونه او شخړې را منځته شوې چې په پای کې په ټولنیز نا انډولتوب او د نوي ځواک لرونکې سیستم په را منځته کېدو سره د ژوند دا بهیر پای ته ورسېده .

د خوراکې موادو زېرمه کول په ټولنوکې د لومړي ځل لپاره د دې لپاره لاره هواره کړه ،چې یو شمېر انسانان له بزګري کسب نه پرته ځینې نورې چارې زده کړي ،د لومړي ځل لپاره په دې ډول انساني ټولنو کې یو شمېر انسانانو له ځینې نورو لارو لکه ، مذهبي تبلیغ ، کلالي ، خټګري ، نظامي خدمت هنر او داسې نورو چارو په مرسته د ژوند اړتیاوې پوره کړي ، همدا ډله انسانان د لومړي ځل لپاره په دې بریالي شول چې له کروندګري اوبزګري پرته د لاسي صنایعو د را کړې ورکړې په مرسته لومړنۍ مسلکې او تخصصي شبکې په انساني ټولنو کې را منځته کړي ، تخصص او مسلک د ځانګړو محصولاتو د تولید سبب وګرځید چې ټولو انسانانو دې ډول محصولاتو ته اړتیا پیدا کړه او همدې اړتیا وګړي او اشخاص په ټولې ټولنې پورې مربوط کړل .

د اشخاصو دا ډول تړاو په ټولنې پورې د دې سبب شو ،چې د ژمنتیا او اړتیا شبکې په ټولنه کې پیاوړي شي او په پای کې همدا اړېکې د کلکو انساني او ټولنیزو اړېکو د پیدایښت سبب شوې .

د خوراکې موادو ډېروالی له یوې خوا او د زېرمه تونونو رامنځته کېدل له بلې خوا د دې لامل شو، چې یو شمېر محدود انسانان په ټولنه کې د قدرت واګي په لاس کې واخلي .

د دې ډلو شتون او د قدرت مبدآ هماغه پر شتمنیو د دوی کنټرول او مدېریت وو، هغه کنټرول او مدېریت چې ټولې تجارتي را کړې ورکړې او د اړتیا وړ خدمتونو له مخې او یا هم د زور او قدرت له لاری یې دا مدېریت په خپلو لاسو کې واخیست، په تاریخې لحاظ په بشري ټولنو کې د ټولنیزو طبقو د پیدا کېدو بهیر له همدې وخته را پیل شو ، هغه ډله چې په ټولنیزلحاظ په قدرت او زور کې وه ، پر عامو او ولسي خلکو چې د بشري تاریخ په دې مرحله کې یې کسب او کار کروندګري وه ، تر کنټرول لاندې ساتل او تر څنګ یې د کروند ګرو ډلو دنده د ځمکو کښت او د طبیعت ساتنه وه ، ویلیام مک نیل ،د ټولنې د دې لوړې پوړۍ خلکو ته د برلاسو او (انګلونو) نوم ورکړي او همدارنګه \*اریک وولف\* انسان پېژندونکې دوی ته د قلنګ اخیستونکو او خراج اخیستونکو لقب ورکړی .

**له غیرو کروندګرو ټولنو سره اړېکې:**

کروندګرې ټولنې په عمومي ډول له غیرې کروندګرو ټولنو سره د پیچلو اړېکو درلودونکې وې، د دې بهیر په اوږدو کې نورې انساني ډلې لکه کډوال او کوچیان ، شپانه د کروندګرې ټولنې له جوړښت او کلتوره یې بهر د ژوند ځانګړې لارې درلودې ، که څه هم چې غیرې کروندګرو ټولنو په کروندګرو ټولنو مستقیمې اغېزې درلودې ،له هغو اغېزو څخه لکه د موادو لېږد را لېږد د کروندګرو قبېلو ترمنځ د حیواناتو د اهلي کولو په برخه کې د تازه تجربو پېژندنه ، د رکاب او وسلو جوړولو په برخه کې پرمختللې تجربې سره شریکول سوداګرېزې را کړې ورکړې لکه د خز پوستکې ،عاج او چرم دا ټول هغه عوامل وو چې د کروندګرو او نورو انساني ډلو ترمنځ یې د یو ډول تعامل لپاره لاره هواره کړه .

**د ښارونو له پیدایښته وړاندې بزګرې ټولنې :**

**لس تر پنځلس زره کاله وړاندې**

د بزګري ټولنو د پیدایښت دوره د ښارونو او لویو دولتونو له پیدایښته وړاندې دورې ته ویل کیږي ، چې دا پېر د نړۍ په ګوټ ،ګوټ کې په بېلابېلو ډولونو ښودل شوی ، مثلآ د آسیا ،اروپا او افریقا سېمې چې لومړنۍ کروندګرې سېمې شمېرل کیږي ،دا لومړنۍ دوره د لسو زرو کالو وړاندې څخه را پیل او تر پنځو زروکالو وړاندې پورې دې بهیر دوام وکړ، په نورو سېمو لکه امریکا کې بزګري دوره لږ وروسته پیل شوي ،چې لومړنۍ مرحلې یې ډېر اوږد عمر وکړ ، په ځينو سېمو لکه آسترالیا ، د آرام سمندر ټاپوګان ، په دې سېمو کې بزګري دوره تر څو پېړیو وړاندې پورې هم په لومړني حالت کې پاتې وو.

**کلیوالي نړۍ**

د بزګري ټولنې په لومړیو وختونو کې کلي او بانډې د ځمکې پرمخ سترې انساني ټولنې او د لاسته رواړنو بنستېز مرکزونه ګڼل کېدل، ننی نړۍ په ډېرې آسانۍ سره د کلیوالو ټولنو ارزښت په تېرو وختونو کې له یاده ایستلي، د بزګري ټولنو په لومړیو وختونو کې یو ډول کښت په کلیوالو ټولنو کې رواج درلود چې نن ورځ لرغون پېژندونکي دې ډول کښت ته د انسان پر مټ ولاړ کښت یا (harti culture) وایي ، دا ډول کښت په کروندو کې ډېری د انسان په لاس تر سره کېده ، چې ډېری ګډون وال یې د ټولنې ښځینه برخه وه ، د نیالګیو کښت یې ډېره ستره برخه وه ، دې ټولنو د کار په بهیر کې یو شمېر زیاتي لاسته رواړنې درلودې لکه اوبه لګونه ، د ځمکو هوارول ، غیرې منظمې اراضي هوارول په زینه یې ډول سره ، او له دې ډول ځمکو نه د کرنې لپاره ګټه اخیستنه چې په پایله کې یې په بزګري جمیعت کې هم ډېروالی رامنځته کړ ، کلیوالې ټولنې د زرګونو کلونو لپاره د انساني ټولنو د ډېرښت او جغرافیوي شرایطو سره د توافق او په دې دوره کې د پرمختګ اصلی ستنې بلل کیږي.

**د طبقاتو پیل**

په کلیوالو ټولنو کې د بزګري دورې په لومړیو کې انسان له یوې نوې ستونزې سره مخ شو ، چې هغه په ناڅاپي ډول په ځینو سېمو کې د د نفوسو ډېروالی وو، د دې ټولنو له ډېرښت سره سم او د انسانانو نه پېژندګلوي له یو بل سره یانې د لومړنیو انساني ټولنو په خلاف چې د یوې ټولنې وګړو د یوې قبېلې په توګه ټول سره پېژندل، په دې بهیر کې دوی د نا آشنایې په وجه ، دېته اړ شول چې په ټولنه کې هر څوک ځانته ټولنیز موقف او ځای ومومي ، او هم تر څنګ یې د ځانګړو ټولنیزو اړېکو په درلودلو سره یو ډول تمایز پّه انساني ټولنه کې را پیدا شي .

ټولنیزې اړتیاوې ، د مسولیت ټاکنه او وېش ، له خوراکې زېرمه تونونو څخه مدېریت ، حقوقي دعوې د جنګ جګړو په وخت کې سرپرستې ، اقتصادي راکړې ورکړې ، د مذهبې آدابو ترسره کېدل دا ټول هغه څه وو چې په بشري ټولنه کې یې یو ډول تخصصي ځانګړتیاوې را منځته کړي ، چې پایله یې په هره برخه کې د متخصصینو زېږدل او پیدا کېدلوو، او په دې ډول د ټولنیزو مناسباتو د ټینګښت لپاره په ټولنه کې نوې قواعد رامنځته شول .

په بشري ټولنه کې ټولنیزې اړېکې د زرګونو کلونو په اوږدو کې د کورني او خپلوي سیستم له مخې پالل کېدې ، مګر کله چې په بشري ټولنه کې نوي قواعد رامنځته شول د تازه قواعدو له مخې د دې اړتیا پیدا شوه چې د ټولینزو ستونزو د حل او همدارنګه د نا آشنایانو سره د اړېکو په خاطر تازه قواعد او کلتوري دودیز اصول سر راپورته کړي ، په بشري ټولنه کې د لومړي ځل لپاره د کورني دود پالنې بهیر یو ډول نوې اړېکې چې ډېرې نا آشنا ټولنې یې سره نږدې کړې رامنځته شوې.

همدارنګه په انساني ټولنو کې د سترو ټولنیزو پروژو په پیل سره لکه د معبدونو جوړونه ،نهرونو کیندنه،له جنګي او نظامي چارو څخه سرپرستي د یو ډول نوی رهبری او مشرتوب لپاره اړتیا رامنځته کړه .

په بشري ټولنه کې لرغونې آثار اوبقایاوې د دې واقعیت څرګندویي کوي ،چې د جمیعت ډېرښت او تمرکز په یوه سېمه کې د اقتصادي طبقاتو تر څنګه د سیاسي سازمانونو اوبنسټونو د رامنځته کېدو لامل هم وګرځید.

متحوله مشران ، روحانیون او سوداګر د دې ټولنو په یوه خواکې او مریان ،بې ځمکو بزګران دټولنې په بل اړخ کې سره واقع شول ، برجسته او شته توپېرونه په طبقاتي سیستمونو کې په ډېر واضح ډول کولی شو په هغو قبرونو او مزارونو کې ووینو چې د نورو ترڅنګ آباد شوي، د هغو ماشومانو قبرونه چې په ډېر استثنایي ډول تزیین او ښایسته شوي ،د موروثي حکومتونو له شتون څخه حکایت کوي ، د مثال په توګه په هرځای کې لوړې او مجللې ودانۍ لیدل کیږي لکه د آرام سمندر په (ایستر)جزایروکې لوړې مجسمې ،په انګلستان کې د (ستون هیڅ)شتون د دې واقعیت څرګندویي کوي ،چې دغو دولتي چارواکو د دې توان او طاقت درلود چې زرګونه انسانان دې د یوې اوږدې مودې لپاره د دې ډول شهکارونو په جوړونه لګیا کړي.

**لومړنۍ ټولنیزې نا انډولتیاوې :**

جنسي توپېرونه کیدای شي په انساني ټولنه کې لومړنی طبقاتي نا انډولتوب وي ،د یوې کورنۍ د وګړو او نورو انسانانو تر منځ د پیچلو اړېکو د را پیدا کېدو سره سم ،نوي قواعد ،غوښتنې او انساني چارې هم رامنځته شوې . د مسولیتونو وېش اود هغې پراختیا د ټولنې نورو برخوته ، د هر چا لپاره نوي موقعیتونه له کورني محدودې نه بهر د کلي په سطحه رامنځته کړل ، په کورنې ژوند کې اقتصادي ارزښت یو ډول همیشني کاري طاقت ته اړتیا درلوده نوځکه بشرې کورنۍ دېته اړشوي چې زامن او لوڼې ډېرې وزیږوي ، تر څو د کورنۍ په جوړښت کې د اقتصادي تنزل مخه ونیول شي په پایله کې د کورنۍ ښځینه برخه چې د ماشومانو د زېږولو او سر پرستۍ مسولینې ګڼل کیږي د دې فرصت له لاسه ورکړچې په ټولنیزو مساېلو او د کورنۍ په اقتصادي چاروکې ګډون وکړي او په دې ډول ښځینه انساني ډلې په کورنۍ کې له تخصصي او اقتصادي ګډون نه محرومې پاتې شوې.

الیزابت باربر مشهور ژبپوه او لرغون پېژندونکي پورتنۍ دلیل د نارینه وو په لاس د قدرت د تمرکز اصلي لامل بولي ، همدارنګه د نراو ښځې تر منځ د ټولنیز واټن بل اصلي لامل هم د جنګونو تداوم ګڼل کیږي د جمیعت د ډېرښت او ټولنیزو سیالیو په وجه شخړې او جنګونه د دې پروسې په تداوم کې اصلي لامل شمېرل کیږي ، په ټولنه کې نارینه قشر د جنګ مشري او د رهبرۍ کنټرول په لاس کې واخیست ، دا چاره ددې سبب شوه څو د ښځو په پرتله نارینه خپل قدرت په کورنۍ او ټولنه کې زیات کړي ، د نارینه وو په لاس د قدرت تمرکز نه یوازې دا چې په کورنۍ کې هغوی پیاوړي کړل له کورني چاپېریاله بهر همدې د ځواک او طاقت تمرکز په یو کلي او ټولنه کې هم دوی ته لوړوالی او تمایز د ښځو په پرتله وروباښه . لکه څرنګه چې مو مخکې یاده کړه د نارینه وو په لاس د قدرت تمرکز په تدریجي ډول دې توپېر ته نوره هم لمن ووهله او په دې ډول د نارینه وو لوړوالی د ښځو په پرتله په خپله د ښځو له خوا یوطبیعي امر وګڼل شو، او له بلې خوا ښځینه قشر هم د ماشومانو په لویولو او سرپرستۍ کې د ټولنیز ګډون ټول فرصتونه له لاسه ورکړل او په تدریجي ډول یې دا ښکته والی یو طبیعې امر وګاڼه ، په همدې منځ کې یو شمېر هغه ښځو چې له کورني ژونده یې بهر کوم مصروفیت موندلی وو ، هغه یوازې او یوازې د بل په کور کې کار کول وو او بس ،مګر دننه په کورنۍ کې دبزګري ژوند په وجه نر او ښځې بیاهم یو شان او په مشترک ډول د ژوند پیتۍ په اوږو واخیست، د یو بل ترڅنګ یې یو شمېر فعالیتونه په ګډه تر سره کول ،چې ډېری کورنۍ اړېکې د فردي وړتیا له مخې رامنځته شوي نه داچې د جنسي توپېر په وجه ، مګر په ټوله کې بیاهم له کورني چاپيریال ور هاخو بیا د پلارسالاري طبقاتي کلتور په ټولنه حاکمیت درلود.

**رهبري او مشرتوب:**

په ټولنیزو شبکو کې د قدرت سلسلې د تازه اړېکو د را پیدا کېدو سبب ګرځي په دغو شبکو کې پخوانۍ کورنۍ اړېکې خپل اهمیت له لاسه ورکوي ،او د خپلوی ځواکمنې اړېکې را منځته کیږي په دې سیستم کې د ټولنې هر وګړی د دې فرصت پیدا کوي څو د ټولنې له یوه مهم شخصیت او کورنۍ سره اړېکې پیدا کړي .

که څه هم چې دغه نوی خېښ غیرې واقعې او افسانوي هم وي ، د نوي خېښ دا ډول ادعاوې د ډېر نژدیوالي په وجه د کورنۍ ،ټبر او قوم لومړی او اصلي کس ته د ډېر اعتبار وړ ګرځي او په دې ډول په ټولنه کې اشرافي طبقې رازېږي.

که څه هم د رهبر په ټاکنه کې د شهزاده توب سربېره فردي وړتیا تر اوسه هم خپل ارزښت له لاسه نه دی ورکړی که چېرې یو شخص د یوې رهبري وړتیا ونه لري ، د هغې تر څنګه یو هوښیار کس د مشاور ،جنګي سردار اویا هم د روحاني شخص په توګه ګمارل کیږي ،او په ځینو وختونو کې داسې هم شوي چې یو نا لایقه حاکم له خپلې دندې لېرې شوی ، د مشر ټاکنه هم ډېری ځل د خلکو په رایي او ټاکنې پورې تړلي مسله ده، په سرکې د ټولنې د انتخاب په وجه رهبرانو په ټولنه کې ضعیف موقعیت درلود مګر کله چې په دې ډول دوی نه دي بریالي شوي نو د بریالېتوب لپاره دوی له قدرته هم استفاده کړې.

د انساني ټولنو په پراختیا او د شتمنۍ له تجمع سره سم ، په تدریجي ډول د قدرت موازنه د ټولنې د مشرانو په ګټه بدلون مومي ،او موجوده قدرتونه چې کله دې شتمنیو ته لاس رسۍ پیدا کړی ، د خپلو شخصي ګټو د ساتنې لپاره د منظمو لښکرو او کوچنیو ډلو په جوړولو هم لنډ او تنګ نه دي ځانته ډلې او لښکرې جوړوي څو د واک لړۍ پر خلکو جاري وساتي ، په دې ډول دغه واکمنان چې په سر کې یې واک د خلکو په مرسته تر لاسه کړي وو،اوس یې د نظامي مټ په پیدا کولو سره د دې وړتیا پیدا کړي چې پر ټوله او یا د ټولنې په یوه برخه خپل کنټرول د زور او قدرت له لارې تحمیل کړي، چې دا کنټرول د ډېرې شتمنۍ د تمرکز او کنټرول سبب هم د واکمنانو په لاس د ځواک په ډېروالي منجرشو. ،ډېری جزییات په دغو تحولاتو کې لا تر اوسه هم پوښلي پاتې ،که څه هم یو شمېر دلایل د دې تحولاتو په ځینو ځانګړو ټولنو کې د لرغون پېژندونکو لخوا څرګند شوي .

بلآخره د قدرت نوې نمونې ، پیاوړي سیاسي سیستمونه په ټولنه کې رامنځته کوي ، چې هغه دولت یا (states)نومیږي ، چې همدا دولتونه بیا د بشري ټولنو د مېشته کېدو او ښارونو په رامنځته کېدوسره خپله جوله او بڼه غوره کړي.

**لومړني ښارونه او دولتونه :**

**(۵۰۰۰تر ۲۵۰۰کاله پخوا پورې )**

د یو شمېرهغو تاریخ پوهانو له انده چې تاریخ د لیک له پیدایښت سره سم پیژنې ، د خط یا لیک له پیدایښته وروسته پېر چې دلومړي ځل لپاره په آسیا ،افریقا او اروپا کې د (۵۰۰۰تر ۲۵۰۰) کاله پخوا پورې د لیک پر بنسټ کومې نښې په یادو سېمو کې ښکاره شوې ، د انسان او بشریت حقیقي تاریخ یې ګني، خو هغه څه چې تر دې دمه د انساني تاریخ په هکله وڅېړل شول ، د لیک له پیدایښته وړاندې انساني تاریخ یې تشریح کړ .

مګر د ستر تاریخ یا (big history) له انده د لیک له پیدایښته وروسته جریانونه د بشري تاریخ په مسیر کې د عطف نقطه ده ، چې د بشري ټولنې پیچلتیا او د جمیعت ډېروالی یې په لمن کې نغښتی ، په لومړنیو او سترو بشري ټولنو یانې اروشیاـافریقا کې د لومړنیو ښارونو او هېوادونو نښې پنځه زره کاله وړاندې را څرګندې شوې ،په مرکزي امریکا او هم د امریکا په سهېل لکه (پېرو) کې د ښآرونو پیدایښت دوه زره (۲۰۰۰)کاله وړاندې اټکل شوی، په داسې حال کې چې په آسترالیا کې د ښارجوړونې او هېوادونو رامنځته کېدو ورته بڼې اصولآ د انساني ژوند په بزګري پېر کې نه وو را څرګند شوي ، د آرام سمندر په ځینو جزاېرو کې لکه (تونګا او هاوایي )کې د ښاري کېدو مخینه زرکاله پخوا ته رسیږي.

که چېرې داسې و انګیرو چې د ښاري کېدو یوازینۍ لامل به څه وي ، د څېړونکو په باور هغه یوازې او یوازې د بشري نفوس ډېروالی او تمرکز په یوه ځانګړې سېمه کې دی.

ځکه چې لومړني ښارونه او هېوادونه هغه وخت را منځته شول کله چې انسانانو متمرکزاو دیو بل تر څنګه ګډ ژوند کولو ته مخه کړه ، د جمیعت او نفوس ناڅاپي ډېروالی په بشري ټولنو کې د ناهمغږۍ او ټولنیز کنټرول ستونزې راوزیږولي ،چې په دې ډول د رهبري او مشرتوب تخصص ته پاملرنه را واوښته ، نو ویلی شو چې د جمیعت ډېروالی په ټولنه کې د حاکمو پوړیو واک او قدرت زیات کړ او په دې ډول د لومړنیو ښآرونو له تاسیس سره سم ، لومړني دولتونه هم په بشري ټولنه کې را څرګند شول .

د ښار پېژندنه څېړونکي داسې کوي ؛ ښار د یوې مجموعې او ډک جمیعت ټولنه چې پیچلې دننۍ او داخلي شبکې ولري، او دا شبکې د کار وېش او د مسولیتونو د سپارلو منظم سیستم په واک کې ولري.

ځکه که چېرې د کلیوالي ټولنو ځېنې تاریخې شواهد وڅېړو نو د کار د وېش او د مسولیتونو دسپارولو سیستم په نشت سره حسابیږي ، ځکه چې په کلیوالي ژوند کې ټول وګړي تقریبآ په مشابه کړنو او فعالیتونو لګیا وي ،لکه د (هویوک )کانال اوسېدونکي په ترکیه کې چې (۸۰۰۰) اته زره کاله وړاندې غالبآ په بزګري ژوند کې یې ورځې او شپې سبا کولې او په کرنه لګیا وو، که څه هم دوی د مشابه کورني سیستم درلودونکي نه وو، مګر تخصص او په اقتصادي لحاظ طبقاتي ژوند دود په کې ډېر محدود وو.

مګر ددې تر څنګه د دولت پېژندنه بیا داسې کیدای شي ؛ د قدرت هغه جوړښت چې پر سیستماتیک ځواک متکي او په نظامي قوت سمبال مګر د خلکو د رایو په اکثریت.

د ښآرونو او هېوادونو د رامنځته کېدو اصلي لامل د ټولنیزو لاسته راوړنو یوه مجموعه ده چې په شتون یې د انساني ټولنو د ډېرښت او پیچلتیا په وجه او هم د تولیداتو زیاتوالی په بزګري ټولنو کې د یوې سرچینې او عمده لامل په توګه حساب کولی شو.

چې ترڅنګ یې نورې ټولنیزې لاسته راوړنې په لاندې ډول دي .

-د متخصصو دولتي ډلو لارښوونه او سازماندهي

-د نظامي ټولیو رامنځته کېدل

-د لیک پیدایښت او تولید تقریبآ په هره انساني ټولنه کې

-د اجباري مالیاتي نظام رامنځته کېدل

-د مجللو او سترو ماڼیو جوړول .

**آسیا ،اروپا یا اروشیا (Eurasia) –افریقا او امریکا:**

د علت او معلول د اړېکو ترمنځ توجو ته په پاملرنې سره د کروندګري او بزګري ژوند دود له ودې او پراختیا سره سم او د ښارونو ، هېوادنو د پیدایښت په وجه کولی شو چې د ښاري ژوند د ظهور او پیدایښت لومړنۍ نښې د بزګرې ژوند په لرغونو سېمو کې ومومو.

د ښاري انساني ډلو لومړني او ډېر روښانه شواهد چې زیات جمیعت او په کافي ځواک سره دولت پرې حاکمیت درلود، د ځمکې پرمخ په ډېره پراخه او لرغونې سېمه یانې نیل دریاب او بین النهرین ترمنځ را څرګند شوي ،هغه ځای چې د افریقا شمالي برخه ،د آسیا لودېځه برخه او د اروپا ختېځه برخه ده .

همدارنګه لومړني دولتونه هم کیدای شي د سومریانو تمدن د بین النهرین په سهېل کې او د مصر تمدن د نیل دریاب په سواحلو او سوډان کې رامنځته شوی وي ،نژدې پنځه زره کاله (۵۰۰۰) وړاندې دا دولتونه رامنځته شوی وو ، له دې وروسته د نورو دولتونو د پیدایښت آثار په هندوستان کې د آلیس سیند پر غاړه او د چین هېواد په شمال کې چې تقریبآ څلور زره (۴۰۰۰)کاله وړاندې زمانې ته یې تاریخ ورګرځي پیدا شوي.

د دې بهیرمشابه تحرک چې له کلیوالي ژوند نه ښاري او هېوادني ژوند ته اوښتون بلل کیږي په امریکا کې هم وینو،مګر دا ډول بدلون د اروشیا –افریقا له تمدنونو نه ډېر وروسته په امریکا کې را څرګند شوي ،که څه هم څلور زره کاله وړاندې ځېنې داسې مجموعې او اثار چې د ځواکمنو مشرانو او ډېرنفوسه ټولنو ښودنه کوي په مرکزي امریکا او د (اولمکس)په ښېرازه سېمه کې چې د مکزیک خلیج په سهېلي برخه کې پرته سېمه ده موندل شوي ، مګر لرغون پېژندونکي د ښاري ژوند پیل او د دولتونو د رامنځته کېدو مسله (۳۰۰۰)درې زره کاله وړاندې د اکساکا په سېمو کې یا د (مایا) په پراخه ځمکو کې ښیي . همدارنګه د اندس په ځینو برخو کې او هم ځینو نورو ټولنو کې لکه موچي قوم (mocha culture) کې د نیمه ښاري ژوند ځینې نښې او نښاني د دوه زره کاله تاریخي لرغونتوب سره موندل شوي.

**په بزګري ولاړ تمدنونه:**

وروسته تر ټولو د دولتولۍ او هېوادوالۍ نوي سیستم له مرکزي او ډک نفوسه سېمونه ګاونډیو سېمو ته هم سرایت وکړ،د فرهنګي او مادي تولیداتو شبکې داسې شوې چې ډېرې سترې سېمې یې له یو بل سره ونښلولې او په دې ډول د پراخه او منسجمو سېمو زیاته شتمنې او په پرله پسې ډول د قدرت زیاتوالی په ټولنو کې رامنځته شو .

د دې پدېدې له پراختیا سره سم دولتونه په دې بریالي شول چې ځانګړي مرامونه،اړېکې او سازمانونه په خپله سینه کې راوزېږوي، دې کړنو په بشري ټولنه کې د بزګري تمدنونو یا (agrarian civilization) په نامه شهرت وموند ، د بزګري تمدنونو پراختیا په بشري ټولنه کې په مستقیم یا غیرې مستقیم ډول د انسانانو د جمیعت په ډېروالي او متمرکز کېدو اغېزه کړي .

هغه دولتونه چې له ځواکمنو او طاقت لرونکو سازمانونو نه برخمن وو، د دې ځواک پیدا کړ چې له لویو ښارونو نه سرپرستي او دفاع وکړي ، او په دې توګه دننیو مادي منابعو سربېره له شاوخوا سېمو او ورشوګانو مادي لاسته راوړنې تر انحصار لاندې راولي.

د ثروت تر لاسه کول د زور او ځواک له لارې لومړې په اجباري او غیرې منظم ډول رامنځته شو، چې وروسته دې تګلارې منظمه او سیستماتیکه بڼه ځانته غوره کړه، او په رسمي توګه مالیاتي نظام ته واوښت ، د ثروت او زېرمو سترې برخې منظم مدېریت او حساب ورکوونې ته اړتیا پیداکړه ، په حقیقت کې د لیک هنر په ځواکمنو دولتونو کې لومړی ځل د پیسو او شتمنیو د ثبت په علاېمو او نښو سره پیل شوی ، آن د اینکا(inca states) په تمدن کې چې د لیک سیستم لا بشپړ شوی نه وو ، زېرمه تونونه او حساب ورکوونه په یوې پړې کې د کنډو په ډول تر سره کېده (یانې کله چې به دوی یو بل ته حساب ورکاوه نو د یوه لوی پړې یوځای به یې کنډو کړ څو معلومه کړي چې څو ځله یې حساب ورکړی( ژباړن) .

له سترو مالي منابعو څخه ساتنه د دننیو شرایطو او اړېکو کنټرول دننه په ښآرونو کې او همدارنګه د ښاري حکومتونو او کوچنیو ښاري حکومتونو د کنټرول لپاره ځانګړي شرایط او نظامي ډلې جوړې شوې وې ، د مثال په توګه په سومر او ځینو نورو برخو کې بریدګرې پوځې ډلې د دولتونو د رامنځته کېدو موسسین ګڼل کیږي او په قطعې توګه دې ډول ټولنود جنګ او تیښتې په حالت کې ژوند تېراوه.

د لومړنیو هېوادونو حاکمانو د قدرت د ساتنې او تداوم لپاره په ځینو نمونه یې کړنو او اعمالو لاس پورې کړی، د مثال په توګه په مجللو معابدو کې د انسانانو وژنه او قرباني کول ،چې د یاد پېر له متداوله تګلارو څخه دا چاره ګڼل کېده، د سترو او مجللو ،ډېرلګښت لرونکو ماڼیو جوړونه د هغه وخت د حاکمانو د نمونه یې ثروت او ځواک ښودنه کوي ، چې تر تسلط لاندې ښارونو کې یې دا چارې ډېرې تر سره کولې ،په هغه ښارونوکې یې دا کړنې د خدای عظمت باله ، چې دغه معبدونه به یا د هرم په ډول جوړېدل اویا به داسې ماڼۍ وه چې یو په بل کې به یې سره لارې درلودې او هم به یې ګډه احاطه درلوده، چې تر منځ به یې سلګونه زینې په پرله پسې ډول د (ziggurats) په نامه هم موجودې وې .

**شهنشاهي دولتونه :**

د وخت په تېریدو سره په حکومتي چارو کې هر اړخیزه پراختیا رامنځته شوه هغه حکومتونه چې هغوی یوازې په یو ښار حاکمیت درلود د راکړې ورکړې او مبادلې په بهیر کې دوی د دې اړتیا پیدا کړه ،څو نورې سېمې هم لاندې کړې او په دې ډول یو حاکم څو ښارونه تر کنټرول لاندې ساتل ، چې همدا مسیر په بشري تاریخ کې د شهنشاهي سترو قدرتونو د رامنځته کېدو لامل ګڼل کیږي .

په دې ډول حکومتونو کې به یو حاکم د څو ښارونو او پراخو سېمو کنټرول په لاس کې درلود ،لومړنۍ دا ډول حکومت کیدای شي ، د آکاد حاکم سارګان چې د (۲۳۳۴ تر ۲۲۷۹) له میلاده پخوا کلونو تر منځ یې واک درلود ، د بین النهرین (د سومرپه شمال)کې رامنځته شوی وي، د شانګ سلسلې هم (۳۵۰۰)کاله پخوا (۱۷۶۶تر ۱۰۴۵) قبلا المیلاده پخوا د چین شمالي برخې د دې ډول حکومت تر سېورې لاندې راوستې ، د حکومتونو په پراختیا سره د مالیاتو ډېرښت او د پراخو سېمو کنټرول په مستقیم او غیرې مستقیم ډول د سېمه یېزو والیانو لخوا عمومیت وموند.

د اړېکو او حمل نقل ښه والی چې د څرخ له پېژندنې او اختراع سره سم نژدې دوه پېړۍ له میلاده پخوا چې په اروشیا او افریقا کې رامنځته شو د حکومتونو د واک ساحه یې د نماینده او لښکرو په لېږدولو سره پراخه کړه .

په آخر کې د همدې حکومتونو اغېزې له خپلو سرحدې کرښو څخه تر ډېرو لېرې پرتو سېمو پورې وغزېدې ، د سوداګرو لخوا د ارتباطي پلونو په وجه سترې سوداګرېزې او کلتوري شبکې رامنځته شوې، په واقعیت کې د متخصصینو او پوهانو یوه ډله په دې باور ده چې د څلورو زرو کالو پخوا راهیسي چې کله د ورېښمو غزېدلې لاره له چین نه تر اروپا پورې را جوړه شوه ، په آسیا او اروپا کې یې ستره سوداګرېزه شبکه رامنځته کړه .

دغو سترو او قوي حکومتونو ډېر شمېر محدودېتونه او د ضعف ټکې هم درلودل ، په عمومي ډول حکومتونو د رعیت او عامو خلکو د ژوند وضعي او معاش ته کومه ځانګړې پاملرنه نه درلوده ، یوازې یې د دوی له انساني ځواک او مالیې څخه ګټه اخیسته ،حکومتولي او د قانون حاکمیت له اصلي او سترو ښارونو ورهاخوا سېمه یېزو واکمنانو ته سپارل کېده ،چې ډېرې سترې او پراخې ساحي د حکومتونو له مستقیمې اغېزې محرومې پاتې وې.

د څېړونکي راین تاګیرا؛ د یوې څېړنې له مخې له میلاده پخوا په لومړی زرېزه کې هغو دولتونو د اوسنیو دولتونو په تناسب یوازې پردوه سلنه برخې باندې مستقیم اغېز او کنټرول درلود. د دې کوچنۍ محدودې ورهاخوا چې نژدې د نړۍ ډېر شمېر نفوس به پکې ژوند کاوه ، په نورو سېمو کې هم ډېر شمېر کډوال انسانان ،خپلواکو سوداګرو او ښکاریانو ژوند کاوه .

که څه هم بزګرو ټولنو به له خپلې سېمه یېزې محدودې بهر نورو انسانانو ته د بربریانوخطاب کاوه ، خو په حقیقت کې همدا بربرې ټولنې د یو شمېر لاسته راوړنو په وجه د دې سبب شوې چې د بزګرو ټولنو ترمنځ اړېکې ټینګې کړي ،د مثال په توګه د اروشیا د غرنیو سېمو شپنې قبېلې د مذهبونو د لېږد له فلزي او سوادګرېزو اجناسو سره د آشنايي اصلي لاملین د چین، هند او مدیترانې ترمنځ په سېمو کې شمېرل شوي ، او دا هم له احتماله لېرې نه ده چې همدا قبېلې د نویو جګړه ییزو تګلارو د حمل ونقل د وسایل و لکه څرخ او نورو مخترعین د ځمکې په دې برخه کې مېشت وو.

د لامبوزنۍ په برخه کې تر ټولو نوې لاسته راوړنې په دې دوره کې د (لاپیتا خلکو)ته چې د آرام سمندر په لودېځ کې مېشت دي ورګرځي .

د پنځو تر درې زروکالو پخوا څخه دوی په دې بریالي شول چې د دوه قله یې(دوه سرې)قایقو په مرسته چې دواړه برخې یې سره نښلول شوې وې ډېرستر واټنونه یانې له نوې ګینې نه تر فیچې ټاپوګانو او تونګا پورې اوږده مزلونه وکړي او هلته مېشت شي.

د قدرت اوږد مدته پراختیا او وده د جمیعت ډېروالی د ښارونو پراختیا او لومړني حکومتونه نه یوازې دا چې هېوادنۍ او لښکري لاسته رواړنې له ځانه سره درلودې ؛ بلکې د بزګري پېر د ثبات او پاتې کېدا سبب هم وګرځېدل ، پاتې شونې آثار او وسایل که څه هم د دې ودې ټول اړخونه نه روښانوي ؛مګر په عمومي ډول په حکومتي او بزګري سېمو کې د جمیعت ډېروالی نظر نورو برخوته ښیي ،که څه هم د پرمختګ سرعت لږڅه د جمیعت له ډېرښته وروسته په بزګري ټولنو کې پیل شوی.

د پرمختګ چټکوالی په ښاري سېمو کې د مرګونو د ډېروالي په وجه چې له ناوړه صحي وضعي او د خځولو او کثافاتو د زېرمه کېدو په وجه زیات وو، د دې چټکوالي مخه ډپ کړې وه ، ښاري ژوند که څه هم انسانانو ته ډېر امکانات په لاس کې ورکړي وو، مګر ټولیزې ناروغۍ او ډله یېز مرګونه هغه عوارض دي چې ترې انکار نشي کیدای.

د جمیعت ډېروالي د ناڅاپي ناروغیو په وجه زیات تلفات درلودل ، په ځانګړې توګه په تازه سېمو کې چې د نویو میکربونو پر وړاندې ایمني وضعه ښه نه وه ، کله ،کله یې منفي مسیر هم درلود، همدارنګه د کروندګرو بې کچې او بې اندازې کرنه چې تولیدي توان به د کرنېزې ځمکې کم شو ، په خپل وار دا چاره په بشري بزګري ټولنه کې د قحطۍ او مرګ سبب وګرځید .

د جمیعت یو له هغو آفتونو نه چې د بین النهرین په سهېل کې له میلاده پخوا د دریمې زرېزې په وروستیو کې را څرګند شول ، له ډېرې اوبولګونې په وجه وي ، چې کرنېزې ځمکې یې مالګینې کړې . د ځمکې د مالګینې کېدو تیوري چې د لرغون پېژندونکو لخوا وړاندې شوه دا وه چې له میلاده پخوا د دوېمې زرېزې په وروستیو کې د وربشو کرنه په دې ځمکو کې ګڼې ،ځکه وربشې د غنمو په تناسب په تروو ځمکو کې د ډېر مقاومت درلودونکې وي.

**بزګري ښارونه او امپراتورۍ**

**له ۲۵۰۰ نه تر ۱۰۰۰ کاله وړاندې پورې**

ډېرشمېر اوښتونونه او بدلونونه له (۵۰۰۰)کاله پخوا نه را شروع شول چې همداسې دې بهیرتر (۲۵۰۰او ۱۰۰۰)کاله وړاندې پورې ادامه درلوده ، د نړیوال جمیعت په ډېرښت کې یې هم مرسته وکړه که څه هم د دې تاریخي دورې په منځنیو پېړیو کې د نفوسو د ډېروالي سرعت یوڅه کم شوی، په دې دوره کې قدرت تر کنټرول لاندې ساحو ، د حکومتونو شمېر او ارتباطي شبکو په نړۍ کې زیاتوالی موندلی ، چې د بزګری له پراختیا سره سم د ښارونو او هېوادنو جغرافیه هم له خپلو سرحدې کرښو ور اوړي او په دې ډول د لودېځې اروپا ، افریقا لېرې پرتې صحراګانې د هند سهېل او د چین تر سهېلي سېمو پورې دا سېمې او ښارونه پراختیا مومي.

له دې سره سم هغه قباېل چې کډوال ،بزګري او د ښکار پر مټ ولاړ ژوند یې درلود، د دې ستراو عظیم موج تر ولکې لاندې راځي، دبشري پراختیا همدا بهیر په ورته ډول سره په امریکا کې هم رامنځته شو مګر د دوه زره کاله ورسته والي سره .

**اروشیا-افریقا**

د هخامنشیانو سلسله (پرشیا) د ایران په خاوره کې د حکومتي ځواک او قدرت په برخه کې د عطف نقطه بلل کیږي ،دغې لړۍ (هخامنشیانو) دوه زره پنځه سوه (۲۵۰۰)کاله پخوا له تصوره پورته مساحت د ځمکې پرمخ چې نژدې د نورو حکومتونو په پرتله پنځه ځله زیاته ساحه اټکل شوې تر خپلې ولکې لاندې راوستې وه .

د نړۍ پر مخ په پرتلیز ډول د ځواک دا ډول لړۍ بیا (۱۵۰۰)کاله پخوا را څرګنده شوې ،د بېلګې په توګه په چین کې د هان سلسله ده چې له میلاده (۲۰۶)کاله پخوا پیل او تر (۲۲۰)میلادي کال پورې یې عمر وکړ.

د روم امپراتورۍ په مدیترانه کې چې ۲۷کاله پخوا له میلاد نه پیل او تر ۴۷ میلادې کال پورې یې عمروکړ، د موریانو سلسله په هند کې چې له (۳۲۴ کاله پخوا له میلاد نه پیل او تر ۲۰۰)میلادي کال پورې دې لړۍ جریان درلود ، بیا د عباسیانو اسلامي حکومت چې په پریشیا او بین النهرین کې له ( ۷۵۰ )میلادی کال نه پیل او تر( ۱۲۵۰) میلادي کال پورې یې دا سېمې تر خپلې ولکې لاندې وساتلي ، چې د عباسیانو د حکومتولی ساحه له هخامنشیانو هم زیاته وه .

اړېکې او ارتباطات وروسته د سترو حکومتونو تر منځ را زرغونیږي ،له میلاده وړاندې په شپږمه پېړۍ کې ستر کوروش په ایران کې د هخامنشي سلسلې بنسټګر ، د منځنۍ آسیا تر سېمو پورې وړاندې راځي او دا سېمې ترخپلې ولکې لاندې راولي ، کله چې له دې وروسته د چین د هان وودي ، (han wudi) امپراتورۍ دې سېمو ته راځي ، نو یو ډول بدلون رامنځته کوي چې د کښت او کر دود له بحري ډول یانې مدیترانه یې ډول نه شرقي ډول یانې د چین د شرقي کښت دود ته اړوي ، دا نژدیوالی او بدلون د اروشیا لویې سېمې په سترو سوداګرېزو مرکزونو بدلوي.

د سیاسي واک د پراختیا ، د سوداګري او فکري راکړې ورکړې لپاره سترې شبکې کولی شي یو بله ډېره مهمه پدېده واضح کړي ، دا پدېده د مذهبونو پراختیا او تسلط پر سترو جمیعتونو او سېمو ګڼل کیږي ، په داسې حال کې چې پخوانې مذهبونه یوازې په ځانګړو سېمو او محلونو کې محدود وو، مګر له دې وروسته بیا مذهب د یوې نوې پدېدې په توګه ځان څرګند کړ او هغه داچې د نړیوال خدای شتون او دهغې تسلط پر ټولو انسانانو او انساني ارزښتونو د یو ستر واکدار په توګه خپله بڼه را ښکاره کړه ، د مذهب پراختیا او په نړۍ کې د یوه خدای حاکمیت نړیوال تاریخ څېړونکي داسې انګېري،چې د سترو حکومتونو د اړتیاوو وروستی پایله ده ، ځکه سترو حکومتونو او امپراتوریو په دې ډول غوښتل چې د نړۍ پر سترو او بېلابېلو انساني ډلو خپل واک وچلوي.

په ډېر احتمال سره چې په نړۍ کې لومړنی نړیوال مذهب د زردشت لخوا په منځنۍ آسیا کې له میلاده شپږ پېړی وړاندې پیل شوی وي ، له هغې وروسته بیا بودایي مذهب د هند په شمال کې رامنځته شو ،دا هغه مهال وو چې هېوادني او ښاري ژوند تګلاره په بشري ټولنه کې په ډېر چټک ډول سره روانه وه .

د بودایي مذهب د ودې او پراختیا طلایي دوره هغه وخت پیل شوه چې کله په لومړۍ میلادي پېړۍ کې دې مذهب منځنۍ آسیا ، چین او سهېل ختیځې آسیا ته پراختیا ومونده .

مسیحې مذهب هم د روم د امپراتورۍ په وخت کې را څرګند شو ،چې بیا په څلورمه میلادي پېړۍ کې په روم کې د کنستانتین امپراتورۍ رسمي مذهب وپېژندل شو .

بوداییزم او مسیحت دواړه په یو وخت کې په منځنۍ آسیا کې اوبیا له هغه ځایه یې چین ته پراختیا ومونده ، د بوداییزم اصلي اغېزې په چین کې پرځای پاتې شوې ، همدارنګه د اسلام دین هم په ډېر بریالې ډول په سهېل لودېځه آسیا کې رامنځته شو ، د افریقا شمال ، منځنۍ آسیا ،هند او سهېل ختیځه آسیا یې تر خپلې ولکې لاندې راوسته ، چې دا تسلط لومړی په نظامي ډول دلښکرو او جنګیالیو لخوا تر سره شو او بیا وروسته د مذهبي سفیرانو او صوفیانو لخوا یې خپل عمر ته په یادو برخو کې دوام ورکړ .

هغه اساسي او بنسټېز عوامل چې په سرکې د نړیوالو مذهبونو د پیدایښت او پراختیا سبب وګرځېدل ،بیا همدا مذهبي اغېزې د لومړي ځل لپاره د بشري درک او تلاښ سر منشآ د نړیوالو حقایقو او پیښو پّه اړوند د علمې او فلسفي افکارو پر بنسټ ګڼل کیږي .

که څه هم فلسفه پېژندني، فلسفې او علمي میتودونو ته پامرلرنه په لرغوني یونان کې نسبت ورکول کیږي مګر یو ډېر شمېر فلسفي تمایلات د ستورو پېژندنې او ریاضي په برخه کې د بین النهرین ،هند په شمال او چین کې تر یونانه وړاندې تر لاسه شوي.

**د امریکا لویه وچه :**

د سیاسي سیستمونو وده په نظامي، فرهنګي اوسوداګرېزه برخه کې د امریکا په لویه وچه کې هم پالل شوې.

په لومړۍ میلادي زرېزه کې د ښاري حکومتونو پیچلي سیستمونه او بیا د سترو امپراتوریو پیدایښت په مرکزي امریکا کې ډېره پراختیا وموندله.

ددې ودې او پراختیا اوج کولی شو د مکزیک د( تي اوتي هوکا )په لوی ښار کې چې له سلو زرو څخه یې ډېر نفوس درلود وګورو، سوداګرېزو شبکوهم د مرکزي امریکا ډېر شمېر سېمې تر خپلې ولکې لاندې ساتلې دي. که څه هم په ډېر اطمینان سره نه شو ویلی چې آیا نور ښاورنه هم د دوی تر ولکې لاندی وو او که نه؟ په جنوبي سېمو کې د مایا تمدن وو چې ډېر ښارونه په کې شامل وو او سېمه ییز حکومتونه یې درلودل. یو شمېر ددغو حکومتونو داسې هم وو ، چې په موقت ډول یې ګاونډي ښارونه تر ولکې لاندې وو. د دوېمې میلادي پېړۍ په دوېمه نیمایي کې دواړو تمدنونو په اصطلاح بابیړی وکړ او له منځه ولاړل.

ددې دواړو تمدنونو د بربادۍ اصلی لامل په ځانګړي توګه په جنوبي سېمو کې د طبیعي زېرمو او ځمکو څخه د بی حده ګټې اخیستنې په وجه ګڼل کیږي. لکه څنګه چې د سومر سیاسي سیستم وروسته د بابلیانو او آشوریانو له خوا وپالل شو ، همدارنګه په مرکزي امریکا کې د تي اوتي هوکا او مایا سیاسي سیستم هم د فرهنګي شرایطو په رامنځته کېدو سره د سترو تمدنونو د زېږد او خطور سبب وګرځید چې له دې دواړو تمدنونو وروسته پیدا شوي تمدنونه په بزګرۍ دورې کې ډېر ځواکمن وو.

د اندلس په شاوخوا کې هم ښارونه او حکومتونه د پراختیا په لور روان وو، چې د موچي حکومت اته سوه کالو لپاره په لومړی میلادي زرېزه کې په پیرو کې رامنځته شو. دغو تمدنونو هم لکه د تي اوتي هوکا د تمدن په څېر په ګاونډیو ښارونو ډېر اغېز درلود ، مګر ددغو اغېزو سیاسي تاثیرات په نورو سترو ښارونو په واضح ډول لا تر اوسه موږ ته څرګند نه دي . ددې تمدنونو ها خوا ، د میلادي زرېزې په دوېمه نیمایي کې یو شمېر نور حکومتونه هم په جنوبي سېمو لکه د پیرو او بولیوي تر منځ او هم د تي تي کا سیند پر غاړه جوړ شوي وو. چې په خپل وخت کې بیساري وو.

**نورو برخو ته پراختیا.**

د جمعیت ډېروالی ددې سبب شو چې د بزګري بهیر تمدنونه له خپلو پولو ورواوړی او د نویو سلسلو او پوړیو (طبقاتو) د رامنځته کېدو سبب شي. د اروشیا په کم نفوسه سېمو کې د کډوالو او ښکارچیانو د ټولنو په ډېروالي سره د حاکمیت نوی لړۍ را پیل شوه. چې همدې کډوالو او ښکارچي ټولنو په ګاونډیو کروندګرو ټولنو نظامي حملې پیل کړې او پدې ډول باج اخیستنه پدې حکومتونوکې رامنځته شوه. په مغولستان کې د ژیانګنو خلکو له میلاده دوه پېړۍ پخوا عظیمه امپراتوري پدې سېمه کې رامنځته کړه. چې همدا ډول ترکي حاکمانو هم په شپږمه میلادي پېړۍ کې دې ډول ځواک او قدرت ته لاس رسۍ پیدا کړ. د ترکي امپراتوریو د ځواک او قدرت په اوج کې له مغولستانه نیولې بیا د تور دریاب (دریای سیاه) تر سېمو پورې ټولې سېمې تر خپلې ولکې لاندې راوستې. د آرام سمندر په ټاپوګانو کې هم هغو مهاجرینو چې فیجي ټاپوګانو ته نژدې پراته وو، د پلي نیژیا ، د آسیا په ختېځ کې په ټولو ټاپوګانو او همدارنګه د آرام سمندر په نورو لېرې پرتو ټاپوګانو کې د تسلط او واک اور بل کړ.

ډېراحتمال لري چې د هاوایي جزاېر او په ختیځه آسیا کې لیرې پرتې جزېرې هم د مهاجرینو لخوا کشف شوي وي. مګر نیوزیلیند له هغو وروستیوټاپوګانو څخه وو ، چی تقریبآ (۱۰۰۰) کاله وروسته دا ټاپوګان فتح شول.

د پلي نیژیا ډېری شمېر نفوس کروندګر وو، چې د جمعیت ډېروالی یې په یو شمېر برخو لکه تانګا او هاوایي کې د قدرت او سلسله مراتبو په پیدایښت او ظهور کې رغنده مخینه لوبولي ده.

دغه بدلونونه کیدای شي هغو سېمو ته چې هلته کروندګرې یوه کم اهمیته مسله وه هم پراختیا موندلې وي. د بېلګې په توګه په شمالي امریکا کې د دانو لکه غنمو ،وربشو اونورو کرنه په تدریجي ډول د امریکا شمال ته پراختیا موندلې وي ،چی په پایله کې د سترو کروندګرو او شبهه کروندګرو ټولنو د پیدایښت سبب و ګرځید.(چې ناسازي) د پوبلو پخواني خلک یې ښه بېلګه کڼل کیږی.

همدارنګه په شمال ختیځه امریکا کې هم د کروندګرو ټولنې چې د اوهایو په سواحلو کې ژوند کوي ،د آفتاب پرست په کرنه او کرکېله د ژوند شپې او ورځې سبا کولې. په آسترالیا کې هم کډوالو ټولنو خپلو تولیداتو ته پراختیا ورکړه او په ساحلي سېمو کې مېشت شول.

**د مډرن انقلاب په بهیر کې بزګرې ټولنې**

(**له ۱۰۰۰ نه تر ۱۷۵۰ میلادي پورې**)

بزګري دورې د عمر په وروستیو کې (۱۰۰۰ تر ۲۵۰ کاله پخوا) پورې خپلې پخوانۍ تګلارې ته یو ځل بیا ادامه ورکړه ، که څه هم په دې دوره کې نوي بنسټیز بدلونونه د مډرنې دورې د ظهور او پیل لپاره اساس ګڼل کیږې .

کرنېز تګ لورۍ د نړۍ هغو برخو ته چې ددې لړۍ په څنډه کې پراته وو، په پراخه کچه پراختیا مومي لکه شمالي امریکا ، جنوبي امریکا او د چین لویدېځ ته. ډیری شمېر کروندګر د ښاري سوداګرو او دولت په مرسته د نړۍ پرمخ تازه سېمو ته مهاجرتونه شروع کوي ،د ټولو ناخوالو سره سره چې د نړۍ ټول بشر په کې راګیر شو، لکه تور مرګ (Black Dead) او یا (bobanic plagac ) په ۱۴ مه پېړۍ کې یې په آسیا او اروپا کې بې شمېره وګړي د مرګ خولې ته ورکړل او یا د بومي امریکاییانو تلفات د (سرخک) د ناروغۍ په وجه چی د مسافرتونو په وجه یې له مهاجرینو څخه دوی ته سرایت وکړ، مګر تر اوسه پورې نړۍ د نفوسو صعودي حرکت خپل نه دی پریښی ، د جمعیت د ډېرښت مسله لا تر اوسه ساتل شوي.

په شپاړسمه پېړۍ کې د بومي امریکاییانو سیاسي او انساني انهدام او له منځه تلنه ددی جمعیت ډېره ستره برخه راجوړوي. د کلمبوس له ورتګ وروسته په سلو کالو کې د امریکا د بومي خلکو پنځوس تر نوي سلنې پورې وګړو خپل ژوند له لاسه ورکړی.

خو کله چې له آسیا او اروپا نه مهاجرین له خپلو مالونو ، څارویو او نویوو کرنېزو تجربو په درلودلو سره د امریکا خاورې ته ننوځي دغه ضایعه یو څه جبرانیږی او د عادي ژوند په لوري یو ځل بیا حرکت پیل کیږي. په کرنېزه برخه کې د متناوبو او تازه لاسته راوړنو په وجه ،همدارنګه د جنګي لوازمو د لېږد را لېږد نوې وسیلې په ځانګړې توګه سمندري وسایل د دوی د چټکې پرمختیا سبب شول، د آرام او زیات تولید په مرسته ،چی ترڅنګ یې د سیاسی قدرت د پراخوالی سبب هم ګرځی.

انګلس مدیسون انګلیسي اقتصاد پوه، د اټکل له مخی د نړۍ د ټولو ناخالصه تولیداتو کچه (GDP د منابعو ،تولیداتو او خدماتو مجموعه) په کال (۱۰۰۰)میلادي کې له یوسلو پنځه ویشت میلیونه ډالرو څخه اوه سوه میلیونه ډالرو ته په کال (۱۸۲۰ م) کی ورسېده.

ددغو بدلونونو تر ټولو ستره وجه په شپاړسمه پېړۍ کې د نړۍ د اصلي او بنسټیزو سېمو همغږي او یووالی ګڼل کیږي. هغه یووالی چې په نړۍ کې د لومړي ځل لپاره د مبادلاتو ،راکړې ورکړې د یوې لویې شبکې د پیدایښت سبب ګرځي.

په نړۍ کې د لېرې پرتو سېمو تر منځ اړېکې د سوداګری او عقلاني وجوهاتو په بڼه چې تر هغه مهاله یې له خپلو سېمو بهر د ګاونډیو سره د اړیکو امکانات نه وو میسر ،ددې سبب شول چې د نوې نړۍ ، یا مډرنې نړۍ په پیدایښت کې اساسي رول ولوبوي.

په اروشیا او افریقا کې د نړیوالو اړېکو حجم او ژوروالی ددی زرېزې د لومړۍ نیمایي تر ټولو مهمه ځانګړتیا کڼل کیږي. د ملوانانو (سمندري غلو) او د وایکنیګ سوداګرو سفرونه تر منځنۍ آسیا ،مدیترانې ،اروپا لودېځو سواحلو او آن د آیسلند او ګرنلینډ د لېرې پرتو ټاپوګانو پورې ،چی دغو ټولنو زر کاله وړاندې د کاناډا په نیوفنلنډ کې د متزلزل او ناپایداره ټولنو بنسټ کېښود. د مغولو سترې فتحې په دیارلسمه پېړۍ کې ددې سبب شوې چې د نړۍ پر مخ ډېرې تازه سېمې له سترو مساحتونو او پراختیاوو سره له نچوریا نه تر مدېترانې پورې وموندل شي.

د مغولانو له تسلط سره سم د دیارلسمې پېړۍ په وروستیو او د څوارلسمې پېړۍ په پیل کې سترې سوداګرېزې چارې او سوداګرېزې لارې لکه د ورېښمو لاره یوځل بیا ساه اخلي او د سوداګرېزو راکړو ،ورکړو او سمندري سفرونو بازار په دې وخت کې ښه تود شو ،چې د سوداګرېزو مالونو لېږد را لېږد د دې سبب وګرځید ، څو مدیترانه له ختیځې آسیا او چین سره په بشپړ ډول ونښلوي ، د پنځلسمې پېړۍ په پیل کې چې د یوې لنډې مودې لپاره د مینګ د امپراتوری بنسټ په چین کې کېښودل شو ، نوموړي امپراتوری خپلې سترې لښکرې د تحقیقي سیل او سیاحت لپاره د مسلمان سمندري لار پېژندونکي (چنګ هر) په مرسته په لودېځ کې بسیچ کړي ، ددې لښکرو یوه ډله د سهېل لودېځې آسیا عرب مېشتو سېمو او د افریقا ختېځ ته ورسېدې .

د آسیا او اروپا زړه یا مرکز(پریشیا)د لومړی زرېزې په وروستیو کې لومړی د مسلمانانو (عباسیانو)د امپراتوری لخوا او بیا د مغولو لخوا فتح شوې ،چې دې فتوحاتو په آسیا او اروپا کې صنعتي پرمختګونو ، تولیدي لاسته راوړنو او وروسته بیا مذهبي او کلتوري بدلونونه را منځته کړل.

همدارنګه په امریکا کې لومړني پاچاهي حکومتونه را څرګند شول ، چې تر ټولو بریالي او مشهور یې په تنویچ تتلان کې آزتک ،چې په اوسني مکسیک کې یې موقعیت درلود او همدارنګه (اینکاز)په کوزوکو(cuzco)په پیرو کې واقع وو، دا په امریکا کې لومړنۍ سیاسي سلسلې وې چې پراخې سېمې یې تر واک لاندې وې.

مګر بلآخره د اورپا په لودېځ کې کوچني دولتونه چې قوي سوداګرېز ځواک یې درلود، په دې بریالي شول چې د نړۍ ټولې بزګري سېمې او ټولنې سره ونښلوي ، اصلي لامل یې د یوې نړیوالې سمندري ارتباطي شبکې رامنځته کېدل وو.

د لودېځې اروپا تر ټولو مهم دولت په لومړۍ زرېزه کې په فرهنګي او سوداګرېزه سېمه روم کې سر را اوچت کړ دا خبره د یادونې وړ ده چې دا سېمه د پخواني روم د امپراتوری پاتې شوني بقایاوې شمېرل کیږي ، ځکه چې په نهمه پېړۍ کې شارلمان او د هغه ځای ناستي په دې تکل کې شول چې د پخواني روم د امپراتوری په بیا راژوندي کېدو کې په لودېځه اروپا کې بیساري هڅې وکړي .

د دوی د هڅو د ماتي اصلي لامل د اروپا بدلیدل د مساحت په لحاظ په متوسطو هېوادونو کې او له بلې خوا د بیسارو سوداګرېزو سیالیو پیل په دې خاوره کې وو.

دا کوچني هېوادونه چې کم مالیات او عایدات یې درلودل او له بلې خوا په منځنۍ آسیا کې عباسیانو او په چین کې د تانګ امپراتورۍ د دوی په پرتله د پراخو کرنېزو ځمکو په درلودلو سره زیاته شتمنې درلوده ، اروپایي ځواکونه د دې لپاره چې مالي توان پیدا کړي په خپلو کې په خونړیو محلي جنګونو سره اخته شول څو د پیسو او شتمنۍ د پیدا کولو لپاره د حل کومه لاره ومومي ،چې پایله یې دا شوه څو نړیوال تجارت ته مخه کړي .

دا ډول سیالۍ په اروپا کې د دې سبب شوې ، چې خونړي نظامي او استعمارګر سیستمونه رامنځته شي ، د دې سیستمونو یوازینۍ دنده دا وه چې د سوداګرۍ او قدرت لپاره په تازه سېمو نظامي بریدونه پیل کړي ، په دې ډول دوی وکولی شول چې د آسیا تر سهېل او ختېځ پورې پرمختګ وکړي نو له دې ټولو وروسته د اروپا قوي سوداګر د پرتګالیانو په مشرۍ او د خپلو دولتونو د نظامي ځواک پرمټ ، په جنګي سمندري وړو بیړیو چې اندازه یې کوچنی مګر جنګي طاقت یې لوړ وو ، د تازه سېمو د تسخیر او کشف لپاره په توله نړۍ کې خپاره شول.

په دې ډول اروپایي هېوادونه په سهېل ختیځې آسیا کې د تجارت په وجه او له هغې وړاندې د مرکزي امریکا او سهېلي امریکا له تمدونونو نه په ګټې اخیستنې سره د نړۍ ستر اقتصادي ځواک په لاس کې واخیست .

**نړیواله شبکه او اغېزې یې :**

امریکا او اروپا په نړۍ کې لومړنۍ سېمې وې چې د نوي سوداګرېزنظام تر اغېزې لاندې راغلې او اساسي بڼه یې غوره کړه ،په داسې حال کې چې همدا اغېزې د اروپا په ختېځ او آسیا کې په لومړیو سلو کالو کې ډېرې محدودې وې ، په پیل کې پرتګالي او هسپانوي بېړۍ او بیا یوه پېړۍ وروسته هالندي او انګلیسي بېړیو مهم سوداګرېز بندورنه تر خپلې ولکې لاندې راوستي ، بې له ځنډه یې محلي اقتصادي بنسټونه او په ځانګړې توګه د دوا کنټرول په لاس کې واخیست ، که څه هم تر دې دمه دوی د سېمې په سیاسي ځواک کې قوي رول نه درلود ، د امریکا په لویه وچه کې د ازتک او اینکاز امپراتورۍ د اورپایي نظامي ځواک په وجه او له بلې خوا د دوی تر منځ د سیاسي او اقتصادي قدرت بې ثباتي او له منځه تلنه او هم د ټولنیزو ناروغیو خپرېدا لکه چیچک او نور ، چې د امریکا اوسېدونکو به هغه مهال د دې ډول ناروغیو پر وړاندې هیڅ ډول مصونیت نه درلود تر برید لاندې راغلل، او په ډېر چټک ډول یې دا امپراتوریي سره وپاشلې ، له هغې وروسته ځنیې دولتونو لکه آسپانیا د ګران بیه فلزاتو د ډېر عظیم ثروت کنټرول په خپل لاس کې واخیست او په دې ډول یې د اقیانوس اطلس دواړو خواووته لویه امپراتوري را جوړه کړه .

لکه څنګه چې مخکې هم ورته اشاره وشوه اروپایي ټولیزې ناروغۍ د بومي امریکایانو د له منځه تلو او نشت کېدو اصلي لامل ګڼل کیږي ، دا هغه ناروغۍ وې چې پېړۍ ،پېړۍ یې په افریقا ، آسیا او اروپا کې عمر تېر کړی وو ،د دې لویو وچو استوګنو ورسره عادت موندلی وو او هم د تجربو په وجه د دې ناروغیو پر وړاندې د دوی د مصونیت مقاومت لوړ وو ،پداسې حال کې چې د تازه سېمو استوګن د دې ډول ناروغیو پر وړاندې له هیڅ ډول مصونیت نه برخمن نه وو.

د نړیوالي سوداګرېزې شبکې کنټرول د دې سبب وګرځید،څو په اروپا کې سترو او شتمنو قدرتونو واک تر لاسه کړ، له بلې خوا اروپایانو دنړۍ د نورو سېمو او ملتونو له جغرافیایي او فرهنګي شرایطو سره پېژندګلوي ومونده ، او سترې مالوماتي زېرمې یې په لاس کې واخیستي ،چې د همدغو مالوماتو په وجه دوی د نړۍ د سترو طبیعي زېرمو کنټرول هم په لاس کې واخیست.

کله چې د مالوماتو سترې زېرمې او لوړه پوهه د اروپایي پوهانو په لاس کې پرېوته ، د اروپا په عقلاني ټولنه کې ډېرشمېر پخواني عقاید او باورونه تر پوښتنې لاندې راغلل.

د شک او شکمنۍ (skepticism)د لید لوري له پیدایښت سره سم د دې اړتیا پیدا شوه ، چې دوی د ځینو مساېلو په اړوند باید د سمو او حقیقي ځوابونو په لټه کې شي ، اروپایي پوهان په دې تکل کې شول چې د هغوی ځوابونه باید تر شونې بریده پر تجربه ولاړ وي ، دا ډول تګلاره د دې سبب شوه څو د علمي اوښتون یا انقلاب لپاره لاره هواره شي .

اروپایي پوهانو د ډېرو مالوماتو په ترلاسه کولو سره ډېر شمېر پخواني عقاید او باورونه تر پوښتنې لاندې راوستل، دا عقاید او باورونه یې له نوو او تازه افکارو سره پرتله کړل او په دې ډول یې بیا ځلي تر علمې څېړنې لاندې ونیول .

په دې توګه نژدې ټوله نړۍ په یو نه یو ډول د نوي ارتباطي سیستم تر اغېزې لاندې شوه ، کله چې نوي اقتصادي او تولیدي راکړې ورکړې له امریکا سره پیل شوې د دې لړۍ تداوم د دې سبب شوه چې په آسیا ، اروپا او افریقا کې انساني نفوس ډېروالی ومومي ، او په پایله کې کله چې د غنمو او یا غنمو ته ورته (cassva) په نامه کرنېز محصولات او د کچالو کښت او تجارت تر چین پورې پراختیا ومونده ، په بېلابېلو سېمو کې د هر ډول کرنېزو تخمونو وېش ، هغه هم بنجر او ویجاړې ځمکې یې تر کرنېز پوښښ لاندې کړې ، چې تر دې دمخه له دې ځمکو هیڅ ډول ګټه نه اخیستل کېده ، د سپینو زرو بیساري استخراج په امریکا کې نړیوالي سوداګرېزې شبکې ته تازه ساه ورکړه ، په ځانګړې توګه د سوداګرېزې پراختیا قدم هغه وخت نور هم لوړ شو چې کله په (۱۵۷۰)میلادي کال کې چینایانو د سپینو زرو پر تجارت مالیه وضع کړه ،د چین د هېواد دا کړنه د دې سبب شوه چې نوموړی فلز یاد هېواد ته صادر شي چې لا تر دې دمه د نړۍ ستر اقتصادي ځواک وو، همدارنګه د تنباکو او کاکوو محصولاتو د لومړي ځل لپاره په آسیا،اروپا او افریقا کې مشتریان پیدا کړل ، او هم پخواني محصولات لکه چای ډېر زیات او په آزاد ډول په نړیوالو بازارونو کې مشتریان پیدا کړل، د دې محصول د مصرف کېدو سېمه له استانبول نه تر مکزیک پورې ارته شوه.

په دغه بهیر کې تر ټولو مهمه پېښه د اورپا بدلېدل د یوې نړیوالې سوداګرېزې شبکې په مرکز وو.

هغه وخت چې نړۍ په بېلابېلو برخو وېشل شوې وه ، اروپا د آسیا او افریقا په څنډه کې یو کوچنی سېمه وه ، کله چې اروپا د نړیوال سوداګرېز مرکز په توګه خپل حیثیت نه وو موندلی ، له هغې پخوا د نړیوال اقتصاد زړه د اسلام مرکز پریشیا او بین النهرین وو ، کله چې د نړي نقشه بدله شوه او بېلابېلو هېوادونو پّه شپاړسمه پېړۍ کې سره اړېکې ټینګې کړې ، اروپاییانو خپل ځان د نړیوال سوداګرېز مرکز په څلور لارې کې ولید ، د ثروت او مالوماتو ستر موج اروپا او د اطلس سمندر سواحل په سینه کې ونیول ، دا عوامل د دې سبب شول چې اروپا په نړۍ کې له یوې خوا ډېر ارزښت پیدا کړي او له بلې خوا په نړې کې اساسي نقش ولوبوي ، چې همدې اوښتون په اروپا کې د ټولې نړۍ څېره هم وربدله کړه .

**بزګري پېر د نړۍ په تاریخ لیکنه کې :**

د کروندګرۍ او بزګرۍ پیدایښت تر خپل سیورې لاندې د تولیداتو ډېروالی ، د نفوس ورځ تربلې زیاتېدل ، او ډېر شمېر نوي پرمختګونه په بشري ټولنه کې له ځانه سره درلودل ، د پرمختګونو او اوښتونونو دا بهیر د پخوانۍ دورې په پرتله د دې دورې د ثبات ښودنه کوي ، مګر د جمیعت ډېرښت او د ښارونو پراخوالي په دې دوره کې نوي او تازه ستونزي را وزېږولي ، چې هغه هم په نړۍ کې د سترو حکومتونو رامنځته کېدل وو ، امپراتورۍ او تمدنونه یې راوزیږول ، دا ډول اوښتونونه په ټولنیزه شبکه کې د انساني اړېکو د بدلون سبب هم ګڼل کیږي .

د کورني سیستم په بڼه کې بدلون رامنځته شو ، کورنۍ خپله خپلواکې له لاسه ورکړه او د کنټرول رکن د یو بل واحد لخوا چې هغه دولت ، مذهب او اقتصادي بازار ګڼل کیږي ، تر ولکې لاندې راغی.

کله چې سوداګرېزې اړېکې رامنځته شوې او هم د انساني پرمختیاوو او صنعتي لاسته راوړنو لېږد را لېږد د خامو موادو صادرول نورو سېمو ته په بشري ټولنه کې خپل رنګ ښکاره کړ ، په انساني ټولنو کې کوچني بدلونونه او اوښتونونه هم ورو، ورو په هر ځای کې راښکاره شول، په دې ډول کروندګرو ټولنو په بېلابېلو برخو لکه صنعتي پرمختګونو، اړېکو ، زېرمه تونونو او نظامي چارو کې ښه والی ومونده ، که څه هم د تولیداتو او لاسته راوړنو چټک پرمختګ په دې انساني بهیر کې تر پخوا ډېر قوي موج درلود ، مګر دې چټک پرمختګ په دواړو برخو کې د تولید او د نفوسو په ډېروالي کې د تناسب په پام کې نیولو سره بیاهم ناسم او نا انډوله حرکت درلود.

د دې ناانډولتوب یاني له یوې خوا د تولیداتو او لاسته راوړنو چټک پرمختګ او له بلې خوا د جمیعت ډېروالی چې دا تولیدي سطحه ورته مناسبه او نا نډوله وه ، په بشري ټولنه کې د اساسي بدلونونو مسیر په ګوته کړ.

د تحولاتو او پرمختیاوو همدا موج په عمومي ډول په بېلابېلو سېمو او دولتونو کې په منظم او ورته ډول خوځښت درلود، چې د دولتونود قدرت اوج او راپرزېدنه یې ښه بېلګه ده .

له دې دورې وروسته پېر یانې نوې او مډرنه دوره په بشري ټولنه کې د جمیعت د آرامې ودې ، او د کروندګري دورې د مالوماتو او منابعو پر مخینه ولاړه دوره ده .

مګر د نوي دورې د تمایز او توپېر وجه د سترو تحولاتو او د ټکنالوژۍ په برخه کې د چټک پرمختګ په بنسټ انګېرل کیږي چې یو ځل بیایې د بشري نظام هنداره په بل تصویر کې ښکاره کړه .

**اوسنۍ نړۍ یا مډرنه نړۍ:**

اوسنۍ دوره تر ټولو لنډه مګر پیچلې دوره ګڼل کیږي ، د کډوالو او کوچي انسانانو دورې (۲۰۰۰۰۰)دوه سوه زروکالو څخه ډېر عمر وکړ ،همدارنګه بزګري دورې (۱۰۰۰۰۰) کاله عمر وکړ.

مګر د اوسنۍ دورې ټول عمر (۲۵۰) کالو ته رسیږي، مګر ددې لنډې بشري دورې بدلونونه څو واره له پخوانیو دورو څخه اساسي او بنسټېز ګڼل کیږي ، د هغو انسانانو شمېرچې د (۲۵۰) کالو په اوږدو کې یی ژوند کړی ، (۲۰) سلنه د نړۍ د ټولو تېر شوي بشریت مجموعه راجوړوي. اوسنۍ دوره په خپل وار سره تر ټولو ډېره د اړېکو او روابطو پر اساس ولاړه دوره ګڼل کیږي ، د خبرونو او پرمختګونو لېږد چی تر دې دورې پخوا به یې ډېرو کلونو ته اړتیا درلوده ،څو د نړۍ نورو برخو ته ورسیږي ،اوس دا لړۍ ډېره چټکه شوي او ان په یوه لحظه کې یو خبر د نړۍ له یوې برخې نه بلې برخې ته رسیږي. نړۍ نن ورځ د یو کلي بڼه غوره کړي،د نړۍ د همدې برخې تاریخ د ټولې نړۍ تاریخ ګڼل کیږي.

په اټکلي ډول د نوې دورې تاریخ له (۱۷۵۰) میلادي کال څخه راپیلیږي ،که څه هم ددې دورې ریښې د بزګري دورې نه (۱۵۰۰) کاله پخوا څخه را پیل شوې ، د مډرنې دورې پای او د انتها اټکل هم له امکانه وتلې موضوع ده. یو شمېر څیړونکي په دې باور دي ،چې نوې دوره د (۲۱) پېړۍ په لومړیو کې پای ته رسېدلې اومونږ اوس له نوې دورې څخه په وروسته پېر کې (پسا مدرن) کې ژوند کوو.

چې دا دوره په بشپړ ډول ځانګړي مشخصات لري ،مګر ددې تر څنګ یو شمېر نور څېړونکي پدې باور دي چې د نوې دورې خصوصیات اوس هم په بشري ټولنو کې څرګند دي ،په اصطلاح څو شپې ورځې نورې به هم دا لړۍ روانه وي. نو پدې اساس د اوسنې پېر منل داسې چې د مډرنې دورې روان بهیر دی تر اوسه هم دا موضوع د تأمل وړ ده. مګر مونږ په دې کتاب کې د مډرنې دورې وروستی مرحلې ناپیژانده بولو ،ځینې پدې باور دي چې ددې عصر عمومي بڼه مونږ ته اوس هم پټه او پوښلې ده.

ددي پېر د یو بشپړ پېژند په نه لرلو سره ،مونږ دې اوسنۍ دورې ته هم د بشري تاریخ نوې دوره وایو ،چې ځانګړی تمایز یې په دې پېر کې ژورو پرمختګونو او د ټکنالوژۍ د بې ساري پرمختګ په لمن کې ښکاره دي.

نوي پرمختګونه ددې سبب شول چې انسان د طبیعي زېرمو کنټرول او ګټه اخیستنه په خپل لاس کې واخلي او پدې ډول همدا ځانګړتیا په نړۍ کې د نفوسو د ډېروالي لامل ګڼل شوې ، په اوسنیو بشری ټولنو کې د صنعتي پرمختیاوو او جمعیت له ډېروالی سره سره د انساني ژوند په ځینو نورو اړخونو کې هم سترې پرمختیاوې لیدل کیږي لکه د کلتور او مذهب په برخه کې ،د صحت او روغتیا په برخه کې د عمر اوږدوالي، او ترڅنګ یې نور سیاسي او ټولنیز مساېل.

د بشري تاریخ د نوې دورې پېژندګلوي تاریخ څېړونکو ته له وړاندوینې ها خوا ډېرې زیاتې ستونزې رازېږولي. زمونږ نژدېوالی اوسنیو تاریخي واقعیتونو ته ، د یو ټولنیز او جامع تصویر وړتیا له موږ څخه اخیستي ،ځکه چې قواعد ،او ناببرې پېښې په پیچلي ډول په یو بل کې نغښتي دي. ان دا چې همدا پیچلي شرایط هم په یو نه یو ډول د بدلون او تحول په ډول کې ښکاري. زمونږ تعریف ددې دورې په هکله د یو شمېر تاریخ پوهانو او څېړونکو په باور له اوسنۍ دورې څخه دی.

**د نوې عصر بنسټیزې ځانګړتیاوې:**

ددې دورې تر ټولو ستر او بنسټېز لامل د شمېرو او ارقامو پر مټ اطلاعاتو او معلوماتو ته ارزښت ورکول ګڼل کیږي ،چې په پایله کې ټول بدلونونه کولی شو د همدې شمېرو او ارقامو له مخې و ارزوو.

ددې دورې تر ټولو سترې ځانګړتیاوې دا دي :

* د نفوسو چټک ډېروالی
* د نفوسو صنعتي پرمختګونه
* د تولیداتو بې سارې ډېروالی
* د انرژۍ د زېرمو راویستنه بیا په ځانګړې ډول تر ځمکې لاندې زېرمو استخراج.
* سترې انساني ټولنې
* اداري تشریفات او دیوان سالاري
* ملي ارزښتونو ته پام او درناوۍ
* د عمر د اوږدوالي متوسط ډېروالی
* په ټولنه کې د ښځو ونډې ته پاملرنه
* د تجارت او نړیوالو شبکو پراختیا
* د کډوالۍ او بزګري ژوند پای

**تولید او د جمعیت ډېروالی:**

بشري نفوس پدې پېرکې تر پخوا ډېر چټک ډېروالی موندلی ،که څه هم چې ددې ډېروالي سرعت د شلمې پېړۍ په وروستیو کي بطي او سست شوی ،د مثال په توګه په (۱۷۵۰) میلادي کال کې د نړۍ پرمخ (۷۷۰) میلیونه انسانانو ژوند کاوه ، چې همدا رقم په (۲۰۰۰) میلادي کال کې شپږ میلیارده انسانانو ته ورسېده، په عمومي ډول دا رقم د جمعیت اته سلنه ډېروالی ښیي ، د نفوسو دا ډېروالی یوازې په (۲۵۰) کالو کې محاسبه شوی ،که چېرې د جمعیت همدا اته سلنه ډېروالی د یو اوسط په توګه ومنو نو ویلی شو چې هرو (۵۸) کالو کې د نړۍ نفوس دوه برابره ډېر شوی، چې همدا ډېروالی بیا په بزګري دورې کې په هرو (۱۴۰۰) کالو کې محاسبه شوی، چې په کډوالي پېر کې د جمعیت دا ډول ډېروالی بیا په ۸ تر ۹ زرو کالو پورې حساب شوی. د نفوسو دا ډول ډېرښت د تولید د چټک پرمختګ سره سم رامنځته شو. پدې دوره کې د تولید کچه د نفوسو د ډېروالي په پرتله اوچته شمېرل شوی ،د یو انګلیسی اقتصاد پوه انګلس مادیسون د اټکل له مخی د ناخالصو ملي تولیداتو سطحه په نړۍ کې پدغه بهیر کې (۹۰) برابره اټکل شوې ، چې په دې ډول د هر وګړي په پرتله د تولیداتو سطحه (۹) ځله زیاته اټکل شوې.

**شپاړسمې پېړۍ لس ستر ښارونه:**

په (۱۵۰۰) میلادي کال کې د لسو سترو ښارونو د نفوس اندازه:

۱.پیکنګ چین (۶۷۲۰۰۰) اوس مهال ۸/۷ میلونه

۲.د بجایا ناګارا ، هند (۵۰۰۰۰۰)

۳.قاهره ،مصر (۴۰۰۰۰۰)

۴.هاتک ژو ،چین (۲۵۰۰۰۰)

۵.تبریز،ایران (۲۵۰۰۰۰)

۶.استانبول ترکیه (۲۰۰۰۰۰) اوس مهال ۸/۸ میلیونه

۷.ګار ،هند (۲۰۰۰۰۰)

۸.پاریس ،فرانسه (۱۵۸۰۰۰)

۹.ګانګ ژو ،چین (۱۵۰۰۰۰)

۱۰.نان ژینک ،چین (۱۴۷۰۰۰)

د مډرنې دورې د تولیداتو او بدلونونو بیساری ډېروالی له باوره وتلې خبره ده ،ددې ډول ډېروالي یو لامل هم کولی شو ددې دورې په اختراعاتو او کشفیاتو کې وپلټو. د کرنې او کښت په برخه کې پرمختګونه او بدلونونه لکه د کرنې ډولونه ،ډول ،ډول اوبه لګونه ،خاورې ته د کود او کیمیاوي موادو ورکونه ،د تخمونومتناوبه شېندنه ،آن په کښت او کرکېله کې ژنتیکي مرغوبیت ،د کرنې د تولیداتو سطحه یې په مراتبو او ځلونو ځله د جمعیت له ډېروالي څخه ډېره کړې.

د تولیداتو د ډېروالي بل لامل هم د نویو انرژیکي منابعو په کشف او موندنه کې پلټلی شو. د بېلګې په توګه د بشري تاریخ په کډوالي پېر کې د هر انسان تولیدي ځواک په متوسط ډول (۳۰۰۰) کیلو کالوري په یوه ورځ کې اټکل شوې ، چې د یو انسان ورځنۍ اړتیا په همدې کچه ده.

په بزګري پېر کې د تولیداتو دا سطحه (۱۲۰۰۰) کیلو کالوري ته په یوه ورځ کې ورسېده ،چې یوازینی دلیل یې هم په هغه وخت کې د حمل و نقل د وسایل و شتون د حیواناتو اهلي کول او د باد له انرژۍ څخه ګټه اخیستنه وه ،مګر کله چې د سون فوسیلونه کشف شول لکه تیل ،سکاره ،طبیعي ګاز او اتمي انرژۍ څخه ګټه اخیستنه پیل شوه ،نن ورځ هر انسان په اوسط ډول (۲۳۰۰۰۰) کیلو کالوري انرژي په یوه ورځ کي تولیدوي ،تقریبأ د بزګري پېر په پرتله (۲۰) ځله ډېروالی ښیي. اوسنۍ نړۍ الوتکو ،میزائیلو او سون اتومي توکو په محاصره کې نیولې ،په داسې حال کې چې تر دې پخوا دا نړۍ د آسونو ،غوایانو ،اور او سکارو د ګرځېدا او خرڅېدا پلازمینه وه.

**د ښارونو پراختیا:-**

کله چې د ځمکې پر مخ په بشري نفوس کې ډېروالی رامنځته شو نو ورسره سم د ښارونو حدود او ابعاد هم پراخ شول. په (۱۵۰۰) میلادي کال کې يوازې (۵۰) ښارونه داسې وو ، چې له سلو زرو یي زیات نفوس درلود. د هیڅ یوه ښار د نفوسو شمېره یوه میلیون ته نه وه رسېدلي. مګر په (۲۰۰۰) میلادی کال کې څو زرو ښارونو نفوس تر سلوزرو زیات شو. (۴۱۱) ښارونه داسې دي ،چې تر یو میلیون یې نفوس زیات او تر څنګ یې (۴۱) نور ښارونه تر پنځو میلیونو زیات نفوس لري. په (۲۰۰۷) میلادي کال کې د چین د شانګهای ښار نفوس تر (۱۵۱۵) میلیونو پورې اټکل شوی وو.

د بشري تاریخ د بزګری په دورې کې ډېری انسانان په کلیو او بانډو کې په کار او ژوند لګیا وو ،چې د شلمې پېړۍ په وروستیو کې نژدې (۵) سلنه وګړي د نړۍ پر مخ ښار مېشته شوي ،چې د یوې کوچنی برخې د نفوسو شمېره هم تر پنځو زره زیاته اټکل شوې. د کلیو او بانډو له راکمېدو سره سم د انسانانو د ژوند په دود او دستور کې هم بنسټېز بدلونونه رامنځته شوي ،چې له دغو بدلونونو څخه یو هم د کروندګري ژوند بدلون ښاري ژوند ته ګڼلی شو ، او د بزګري پر ځای د خلکو پاملرنه نورو چارو ته پتیلي شو.

جوړښتي بدلونونو په ټولنو کې بېلابېلې اړېکې رامنځته کړې او له بلې خوا د لېږد را لېږد (حمل و نقل) د وسایل و بدلون ، ددې سبب شول چې د بشري ټولنې په بېلابېلو برخو کې اساسي بل ډول بدلون تر سترګو شي. د سفرونو چټکوالی له نولسمې پېړۍ پخوا په آس او بېړۍ پورې محدود وو. آن دا چې توماس جفرسون د امریکی رئیس جمهور په (۱۸۰۹) میلادي کال کې د آس په وسیلهتګ راتګ کاوه.

د اخبارونو او پیغامونو لېږد رالېږد هم په دولتي پست پورې تړلی وو، چې د آس د تګ له مخې به د پیغامونو د لېږدولو لړۍ اټکل کېده. مګر اوس مهال مالومات او اطلاعات په یو وخت کې په ټوله نړۍ کې انعکاس مومي. د ضرورت وړ شیان او مواد هم یوازې د څو ساعتونو په اوږدو کې د نړۍ هرې برخې ته رسېدلای شي.

**د قدرت پراختیا او د دولتونو پیچلتیا:**

د بشري جمیعت له ډېروالي او اړېکو له پیچلتیا سره سم د بشري ټولنو د کنټرول او تنظیم لپاره هم نویو او پرمختللو شرایطو او سیستمونو ته اړتیا پیدا شوه ، چې همدا اړتیا د دې سبب وګرځېده ؛ څو د دولتونو پخواني جوړښتونه تر خاورو لاندې شي،ځکه پخوانیو دولتونو د خلګو پر وړاندې خپلې کړنې او اعمال ډېر محدود کړي وو او یوازینۍ پاملرنه یې جګړه یېزو چارو او د مالیاتو راټولوونې ته اړولي وه ،مګر د مدېریتي چارو ژور مسولیتونه او پیچلتیاوې د دې سبب شوې څو دولتونه دېته اړ کړي ،چې د وګړو دننیو چارو کې ډېر ورګډ شي ، د دې لپاره چې د خپلو وګړو ژوند ته سرو سامان وبخښې دولتونه دېته اړ شول چې د انسانانو داخلي ژوند ته ورګډ شي ، د دولت له لوري له دې ځانګړتیاوو څخه یو هم پراخ دولتي تشریفاتي سیستمونه ګڼلی شو ،دموکراسي هم یوه بله نمونه د دې ځانګړتیاوو ده ، چې دولتونه دېته اړ دي څو د ښه سیاست او د خلکو د خوښۍ د ساتني لپاره د خلکو غوښتنو او اړتیاوو ته ځان مسول وګڼي ، نو خلک د دموکراسۍ په اصولو برابر یوه دولت ته د تايید رایه ورکوي څو د خلکو د غو ښتنې ممثل و اوسي ،د دولت له نورو مسولیتونو څخه د ملي ارزښتونو درناوۍ او ساتنه ده ، ځکه ملي ارزښتونو ته درناوۍ په یو ډول د خلکو او دولت تر منځ د عقلاني هویت او عاطفي غوښتنې مزی او رسۍ ګڼل کیږي .

د دموکراسۍ او ملي ارزښتونو له پراختیا سره سم په سر کې داسې انګېرل کېده چې دولتونه د خپلو موخو د تر سره کولو لپاره په اصولي توګه له نظامي ځواکه ګټې اخیستنې ته ډېره اړتیا ونه مومي ، مګر د سترو او پراخو دولتي ادارو له رامنځته کېدو سره سم ، نظامي ځواک په دولتونو کې داسې حد ته ورسېد چې دولتونه باید اجرایي چارې په ولسي برخه کې د نظامي ځواک په مرسته تر سره کړي .

چې د قدرت دې ډول بهیر د بشري ژوند له بزګري پېرنه هم ډېر توند او متحرک بهیر پیل کړ ، د بشري تاریخ په پخوانیو پېړیو کې هیڅ دولت د دې کوښښ نه وو کړی ، چې د خپلو وګړو په شخصي چارو لکه ،زېږد ، مرګ ، اقتصادي وضیعت ، او د زده کړې اجباري کېدلو په مسّله خپل وخت ضایع کړی، په داسې حال کې چې دا چارې د اوسنیو دولتونو ورځنۍ دندې ګڼل کیږي ،د اوسنیو دولتونو د ځواک زور او تخریب شدت په څو ،څو واره له پخوانیو (ظالمو امپراتوریو)څخه زیات دی ، د نمونې په توګه د اتومي بمب هغه طاقت چې په یوه وخت کې د سترو ښارونو د ویجاړولو ځواک سره له ټوله نفوسه لري ، په څو څو واره د اتلسمې پېړۍ له توپ خانه ای ځواکه اوچت ښکاري ، چې هغه توپونو ممکن یو ساختمان ویجاړ کړی وای.

په واقیعت کې د اوسنې پېر انسان د دې وړتیا لري ،چې د اتومي بمب په مرسته د څو ساعتونو په اوږدو کې د نړۍ د ټول بشر ټغر له ځمکې ورټول کړي.

د دغو سیستماتیکو بدلونونو بله بسنه دا ده چې اوسنې انسانان د دې ځواک لري څو په منظم ډول سوداګرېزې اړېکې په علمي او اکاډمېکه توګه رامنځته کړي، چې دا تګلاره له پخوانۍ تګلارې سره چې د زور د اعمال په مرسته تر سره کېده ، ژور بدلون ښیي، اوس مهال د دولتونو ټول ځواک په اقتصادي طاقت او تولیدي ټولنې متکي دي ، دا اقتصادي اړتیا هله مرفوع کیدای شي چې مدېر ،متخصص او جوړونکي دولتونه په ټولنه کې سرا را اوچت کړي .

یو اغېزناکه دولتي مدېریت او متخصص پرسونل د ظالم او مستبد دولت پرځای د شلمې پېړۍ د جریانونو یو واقعیت ګڼل کیږي ، چې په منطقي او عقلاني لحاظ دا ډول دولتونه د ټولو خلکو د مننې وړ دی ، د دې بهیرونو عمده دلایل د دموکراتیکو سیستمونو را څرګندېدل ،د مريېتوب یا غلامۍ پای ، د اروپایي هېوادونو لخوا د استعمارپای ، د پخواني شوروي اتحاد را پرزېدل او د هغوی د اقتصادي تګلارې پای ،وو په (۱۹۹۱)میلادي کال کې او بیا په افریقا کې د آپارتاید دولت را پرزېدل له (۱۹۹۰) نه تر (۱۹۹۱)میلادي پورې.

**د شتمنو او بې وزلو ترمنځ د اختلافونو لړۍ:**

که څه هم په نړۍ کې ثروت او شتمنۍ په ډېر چټک ډول د تولید او زېرمه کېدو په حال کې ده ، مګر اختلافونه یې هم تر څنګ که هغه دننه په هېواد کې وي او که د هېوادونو تر منځ وي ورځ تر بلې د اختلافاتو دا بهیر زیاتوالی مومي ، د انګلس مادیسون د اټکل له مخې په کال (۱۸۲۰)میلادي کې په امریکا کې د خلکو د شخصي ناخالصو عایداتو کچه درې برابره د افریقا له خلکو اوچته ښودل شوي ، چې همدا رقم بیا په کال (۱۹۹۸)میلادي کال کې شل برابره اوچت ښودل شوي ، که څه هم د فني لاسته راوړنو او پرمختګونو بهیر د نړۍ ټولو برخو ته تقریبآ په مساوي ډول سر ښکاره کړی.

د نولسمې میلادي پېړۍ لاسته راوړنې د کرنېزو تولیداتو زیاتوالی، د غذایي موادو ډېرښت ، صحت او همدارنګه د ډېرو ناروغیو پېژندنه او د مخنیوي لپاره یې د واکسین تطبیق او همدارنګه په شلمه پېړۍ کې له انټي بیوټیک نه ګټه اخیستنه د ماشومانو له مرګ او له منځه تلنې په برخه کې ډېر نزول کړي او له بلې خوا د انسان عمر دوه برابره شوي.

په اوسط ډول د انسان عمر له (۲۶)کالو نه چې په (۱۸۲۰)میلادي کې اټکل شوی وو ، ۶۶ کالو ته په (۲۰۰۰)کال کې پورته شوی ، په منځنې حد کې د نړۍ په بېلابېلو برخو کې د عمر اختلاف شته مګر بیا هم د عمر اوږدوالي هغه موضوع ده چې تر پخوا یې د انسان عمر اوږد کړی.

**د ښځو په برخه کې د شرایطو ښه والی:**

د ښځې او نارېنه ترمنځ اړېکې د نړۍ په ډېرو برخو کې تر بیا کتنې لاندې نېول شوي ، د نوې او پرمختللې انرژۍ پیدایښت په نړۍ کې د دې اړتیا کمه کړي چې انسان د تولید په برخه کې د مټ له زوره کار واخلي ، د امیدوارۍ او اولاد په برخه کې اوسنیو پرمختللو تګلارو ډېرښه شرایط د ښځې او نر په اختیار کې ورکړي چې د اولادونو د شمېر ټاکل یې ښه نمونه ده .

د ماشوم د ساتنې او پالنې په برخه کې نوي تګلارې لکه د ښېښه یې چوشک په وسیلهماشوم ته شېدې ورکول ، د نر او ښځې تر منځ د ماشوم د لویولو او ساتلو دنده وېشلې ده ، د نویو زېږېدلو ماشومانو د مرګ مخنیوی د نویو تګلارو په مرسته په اقتصادي برخه کې او له بلې خوا د بېمه کولو بهیر د زړبوډۍ پر مهال دا اړتیا کمه کړې چې مور او پلار ډېر اولادونه ولري ، څو د زړښت پر وخت د هغوی مټ پرې قوي شي ، او بلآخره ښاري ژوند او د تجارت نړۍ ډېرې تازه تګلارې د هر ډول خلکو د استخدام په برخه کې خصوصآ د ښځواستخدام ته زیاته پاملرنه کړي ،ځکه دا تګلارې د دې سبب شوې، چې ښځې په عمومي ډول د دې اړتیا ډېره کمه پیدا کړي څو خپل پخوانۍ نقش یانې له ماشومانو سرپرستي یوازې خپله دنده وبولي ،دا اړتیا په ځانګړې توګه په هغو سېمو کې ډېره ټیټه ده ،چې هغه صنعتي او تولیدي سېمې دي ، له دې ټولو سره ،سره بیاهم د نر او ښځې تر منځ ډېر زیات توپېر د نړۍ په ټولو سېمو آن پرمختللو هېوادونو کې لا پرځای پاتې ، تر اوسه په امریکا او اروپا کې د ښځو د کار حقوق تر نارینه وو لږ دي .

د امریکا د کار او ټولنیزو چارو وزارت د هغو اسنادو له مخې چې په کال (۱۹۹۲)میلادي کې یې وړاندې کړي وو، په منځني یا اوسط ډول د نر او ښځې د نیمې ورځې د کار د حقوقو توپېر (۷۹)په سلو کې نظر نارینه وو ته ښودلی وو ، او همدارنګه ټولې ورځې اونیز توپېر یې (۷۵)په سلو کې، د کار او مزدورۍ کلنی توپېر یې (۷۰)په سلو کې نظر نارینه وو ته اټکل شوی وو.

**د ژوند تګلارې بدلېدل:**

بلآخره نوي انقلاب د ژوند پخوانۍ تګلاره ټوله له منځه یوړه ،تر شلمې پېړۍ پورې هم کډوالو او مهاجرو انسانانو چې په خوراکي موادو پسې یې لالهانده ژوند تېراوه ، د نړۍ په بېلابېلو برخو کې اوسېدل ، مګر د شلمې پېړۍ په وروستیو کې په نړۍ کې هیڅ قوم او قبېله نه ده موندل شوي چې په خود مختاره او له دولتي سیستم نه بهر یې آزاد ژوند غوره کړی وي .

د دغو انسانانو د ژوند پخوانۍ تګلارې د نویو بدلونونو تر فشارونو لاندې واقع شوې او بدلون یې وموند چې په دې ډول بزګري ژوند چې د دوی پخوانۍ اصلي تګلاره وه په ډېر چټک ډول سقوط وکړ، د دې ډول ټولنو د انحطاط او زوال اصلي لامل له پرمختللو بزګري سیستمونو او تازه پرمختیاوو سره د سیالۍ د نه درلودلو ځواک او طاقت وو ، چې د شلمې پېړۍ په وروستیو کې مونږ دنړۍ پر مخ د بزګري ژوند د متروک کېدو شاهدان یو ،د بزګري ژوند ډول او دود آن په هغو سېمو کې چې بزګري تولیدات لا تر اوسه په هغو ځایونو کې یو متداول امر ګڼل کیږي ، لکه د ختیځې آسیا پراخه سېمې افریقا او لاتینه امریکا کې په ډېر چټک ډول د له منځه تلو په حال کې دي دا بدلونونه د هغو قواعدو ، کلتور،دود او رواج د پای سند په بشري ټولنه کې شمېرل کیږي چې نژدې لس زره کاله یې د بشریت په تاریخ کې ژوند وکړ.

**د مډرن انقلاب ستاینه:**

د تخنیکي وسایل و په ناڅاپي پرمختګ سره د تولیداتو د اندازې لوړاوۍ د دې بدلونونو اصلي لامل باید وګڼو، نو پدې ډول په نوې پيړۍ کې د تخنیکي وسایل و پرمختیا د مدرنیټه بهیر په پېژندنه کې د مډرن انقلاب په لاملونو کې کې شمېرل کیږي ، اوس مهال هیڅ مشخص دلایل او بشپړ تعریف د دې مسلې د روښانتیا لپاره نلرو ، که څه هم یو شمېر تاریخ پوهان ځینې عمده فکتورونه د دې بدلون عوامل بولي ، چې په لاندې ډول دي .

**په بزګري پېر کې د بېلابېلو بدلونونو ټولګه :**

په ځانګړې ډول د مډرنې دورې انقلاب د هغوبدلونونو پر بنسټ رامنځته شوي چې په بزګري دوره کې را څرګند شوي وو، په بزګري دورې کې د پېړیو، پېړیو په اوږدو کې د پرمختګ آرام بهیر د کروندګرۍ، اوبولګونې ،نظامي ، معدني زېرمو ، له فلزاتو نه ګټه اخیستنه د حمل و نقل د وسایل و او همدارنګه د اړېکو د ټینګښت په برخه کې د پرمختیاوولپاره ښه لاره هواره کړې وه.

نوي پرمختګونه د حمل ونقل ، ارتباطاتو او بېړۍ جوړونې په برخه کې همدارنګه د چاپ دستګاه جوړونه په ځانګړې توګه د چاپ هغه ماشینونه چې له یوځای نه بل ځای ته یې لېږد ډېر آسانه وو ، د افکارو، تجربو ، کار ، وړتیاوو او نورو تازه پرمختګونو په برخه کې له ځانګړي اهمیت نه برخمن وو ، همدارنګه د انساني ډلو سازماندهی او منسجم کول په نظامي برخو کې او د مالیاتو را ټولوونه هم د دې دورې له مهمو پړاوونو څخه شمېرل کیږي .

د تخنیکي پرمختیاوو په برخه کې بیسارې لاسته راوړنې او هم د دې پرمختیاوو سازماندهي ، تنظیم او په متوالي ډول دې حالت ته پاملرنه او له بلې خوا د دې لاسته راوړنو لپاره په پراخه کچه د نړیوالو بازارونو شتون په څه نا څه ناپیژانده ډول له یو منظم میکانیزم سره په بشري ټولنه کې د داسې یو جریان سیوری وغوړاوه، چې په مډرن پېر کې مونږ له دې ډول جریانونو سره مخامخ یو د دې ډول بدلونونو چټک پرمختګ د بشري تاریخ د بزګري دورې په وروستیو کې په څرګند ډول راښکاره شو چې د ناخالصه ملي تولیداتو د ودې کچه په (۱۸۲۰)میلادي کې شپږ برابره وه نظر (۱۰۰۰)میلادي کال ته ، په داسې حال کې چې تر دې د مخه زرېزه کې داسې جوت توپېر نه وو لیدل شوی.

**د ټولنو تجارتي کېدل:**

بله ځانګړتیا چې ډېری تاریخ پوهان یې په اړه یوه خوله دي ، د مډرن انقلاب اړېکه د اقتصادي پرمختګ او د ټولنو له تجارتي کېدو سره تړي ، ډېر شمېر اقتصاد پوهان د سکاټلنډي اقتصاد پوه آدم سمیت نه را په دې خوا په دې باور دي چې د اختراعاتو او مادي اقتصادي فعالیتونو تر منځ مستقیمه اړېکه شتون لري ، ځکه چې آدم سمیت په دې باور وو، چې د نړۍ ستر بازارونه د دې سبب ګرځیدلي څو په بشري ټولنو کې د تخصص موضوع رامنځته شي ،چې بیا همدا اړتیا د دې سبب شوه چې د تولید او کار په برخه کې کیفي بدلون رامنځته شي ، او له بلې خوا د سترو شتمنو سوداګرو لخوا د اقتصادي را کړې ورکړې اړتیا د نړۍ په آزادو بازارونو کې د دې لپاره لاره هواره کړه ،چې د سوداګرو تر منځ آزادې سیالۍ را منځته شي ، دا ډول چارې په بزګري پېر او دیکتاتوري حکومتونوکې شونی کار نه برېښېده .

بقا او پاتې کیدا د سیالۍ په بازارونو کې په ارزانه پلورنه کې نغښتې ده ، د ارزانه او ښو سوداګرېزو وسایل و تولید د دې اړتیا درلوده څو سوداګر ډېره زیاته هڅه د ښه تجارت لپاره ترسره کړي چې همدغه کار د تولید د اغېزناکه سیستم د رامنځته کېدو شبب شو،چې په پایله کې د تولیدي چارو په برخه کې د ګټې اخیستنې لپاره نوي ابتکارات او اختراعات رامنځته شول ، خو کله چې د سوداګرېزو معادلاتو کچه لوړه شوه د مزدور او کارګر لپاره هم اړتیا زیاته شوه ، د کارګرانو شتمني چې د کارګرو د مټ په زور کې نغښتې وه ، یاد کارګر هم د دې لپاره چې له خپلو سیالانو سره یې سیالي کړي وي ، په دې فکر کې شول چې باید ښه او ارزانه کارته مخه کړي څو د سیالۍ په بازار کې خپل ارزښت له لاسه ورنکړي.

نو په دې اساس د بازارونو تدریجي تجارتي کېدنه په بزګري پېر کې د دې زمینه برابره کړه چې د ښو تولیداتو لپاره ډېر پرمختګونه او اختراعات رامنځته شي ، د ثروت له ودې سره سم د آزادو سوداګرو او کارګرو شمېر او اعتبار زیات شو ، چې په دې ډول آزادې بشري ټولنې زیاتې او د تازه اختراعاتو او لاسته راوړنو لپاره اړتیا زیاته شوه .

**د یوې نړیوالې شبکې رامنځته کېدل:**

دنړۍ د اصلي مراکزو تر منځ اړېکې او ارتباطات د یوې نړیوالې شبکې په وسیلهچې په شپاړسمه پېړۍ کې یې سر را ښکاره کړی وو، د سوداګرېزو چارو د پراختیا او د ټکنالوژۍ د پرمختګ لپاره بله اغېزناکه لاره ګڼل شوي ، یوازې د یوې پېړۍ په اوږدو کې د خامو موادو د راکړې ورکړې سطحه او آن د تازه افکارو او ایډیالوژیو کچه دوه برابره شوې ، چې په دې برخه کې د نویو صنعتي لوازمو ډېروالي نړیوال بازارونه مشبوع کړي .

غله ،خواږه ،شکره،نقره ، قهوه ، پنبه ، تنباکو او کچالو د تازه تګلارو او تخصصي مېتودونو په وجه نور د یوې خاصې سېمې او بازار پورې محدود پاتې نشول، بلکې د نړۍ په تولو برخو کې یې تر لاسه کېدل پیل شول ، ان دا چې د انسانانو د پېرلو او پلورلو مسّلې هم نړیواله بڼه غوره کړه ، له شپاړسمې پېړۍ مخکې د مریېانوتر ټولو فعال بازارونه په اسلامي هېوادونو کې موجود وو ، چې تر ټولو زیات یې اسلاویان او شمالي ترکان د مریېانو او غلامانو په توګه خرڅول ، له دې وروسته بیا اروپایي غلام خرڅوونکو په اسارت یا په بیه افریقايي غلامان اخیستل او هغوی یې بیا امریکایي بازارونو ته لېږدول ، په دې ډول له اسلامي هېوادنو وروسته اروپاییانو د غلامانو د خرڅلاوو بازارونه په خپل انحصار کې راوستل، د مریېانو نړیوال تجارت ، ښه یا بد ، په هرډول چې وو خو د ټولې نړۍ اقتصاد یې په خوځښت راوست.

**په نړیواله شبکه کې د لودېځې اروپا مرکزیت:**

که څه هم چې بدلونونونه د نړۍ په هر ګوټ کې په ډېر شدت سره د رامنځته کېدو په حال کې وو، مګر د بدلون سرعت د نړۍ په ټولو سېمو کې یو ډول نه وو، د بدلونونو دا بهیر او تمرکز په لودېځه اروپا کې بلآخره د مډرن انسان تاریخ د تل لپاره بدل کړ، د مډرنې دورې څلورمه ځانګړتیا د اروپا مرکزیت بلل شوی ، د اروپا لودېځې ټولنې په بزګري پېر کې ډېره ګوښه ډوله او حاشیوي بڼه درلوده او له تمدن نه دوی په څنډه کې پراته وو، مګر په شپاړسمه پېړۍ کې کله چې دوی د حمل ونقل او بیړۍ چلوونې کنټرول او تګلاره په خپل لاس کې واخیسته ،چې دې چارې په هغه وخت کې ټوله نړۍ سره وصل کړي وه ، د اروپا لودېځې برخې د نړیوالې شبکې د زړه حیثیت خپل کړ، د لودېځې اروپا هېوادونه د جغرافیايي موقعیت په لحاظ د نورو هېوادونو په پرتله تر ټولو مناسبه سېمه د نړیوالې سوداګرۍ لپاره شمېرل کېده .

همدارنګه علمي انقلاب په اروپا کې د تازه افکارو او باورونو هغه پایله وه، چې له برکته یې دوی وکولای شول د ټولې نړۍ له هېوادونو سره اړېکې ټینګې کړي ، نویو افکارو ،تازه مذاهبو او د کرنې لپاره بېلابېلو بوټو ته چې کله دوی لاس رسۍ پیدا کړ، د اروپایانو پخوانۍ لیدلورۍ یې په فرهنګي لحاظ واړاوه ،او یو ډول تحول یې رامنځته کړ په دې ډول یې د هغوی پخواني باورونه په ځانګرې توګه د ستورو په برخه کې تر پوښتنې لاندې راوستل ، دوی یې دېته اړ کړل څو منطقي ،واقعي ځوابونه د نړۍ د حقایقو په اړوند پیدا کړي ، په دې لړ کې د ټایپ د کوچنیو ماشینونو په اختراع سره د دوی د مالوماتو ساحه په بیساري ډول پراخه شوه چې اروپایان یې نظر نورو ملتونو ته د پراخه ذهن څښتنان کړل .

له دې سره سم اروپایي دولتونه چې تقریبآ د جنګ او شخړو په همیشنیو سېمو کې پراته وو ، دوی مالي منابعوته ډېره شدیده اړتیا درلوده ، په ډېر سرعت سره یې د نړۍ له طلايي موقعیت یانې د نړیوالي اقتصادي شبکې له مالي امکاناتو څخه پراخه ګټه اخیستنه پیل کړه ، دوی همدا ډول د نړۍ تازه کشف شوې لویې وچې (امریکا) د مادي منابعو کنټرول خصوصآ د سپینو زرو د تجارت کنټرول په لاس کې واخیست .

او په دې ډول اروپایان په دې بریالي شول چې د نړۍ د سترو بازارونو کنټرول د آسیا په سهېل او ختېځ کې تر خپل واک لاندې وساتي ، له دې وروسته د تجارتي او فرهنګي مبادلاتو بیساري ډېرښت د دې لپاره داسې لاره هواره کړه چې د خلاقیتونو او تجارتي ابتکاراتو ټول سېلابونه د نړۍ له هرې برخې نه په اروپا کې زېرمه شي .

د لودېځې اروپا لوړوالی او بیا وروسته د شمالي امریکا په دغه پېر کې ،ځانګړۍ اغېز د مډرن انقلاب پر بهیر پرېښود ، چې دا نړیوال تسلط او واک له دوو پېړیو وروسته اوس هم دوام لري .

د اروپا همدا ښه والی او لوړوالی د اوسنیو ډېرو واقعیتونو شتون تضمینوي لکه د انګلیسي ژبې ټاکنه د نړیوالې ډيپلوماسي او اقتصادي ژبې په توګه چې د نړۍ نورو ژبو ته لا تراوسه دا مقام نه دی ورکول شوی ،او همدارنګه د نکټایي او دریشي اغوستل د ملګرو ملتونو په سازمان کې د رسمي جامو په توګه .

**نورعوامل :**

د یادو شوو اقتصادي لاملونو برسېره پنځم اصل د مډرن انقلاب په برخه کې جغرافیوي موقعیت ، ښه اوبه اوهوا د معدني موادو د استخراج آسانتیاوې لکه د سکرو د کاڼو معدنونه په انګلیس او شمال لودېځه اروپا کې .

**صنعتي انقلاب (۱۷۵۰-۱۹۱۴):**

داسې څرګندېږي چې اساسي او بنسټیز شرایط د مډرن انقلاب لپاره د نړۍ په هره برخه کې آماده وو، مګر په اوچته کچه دغه ډول شرایط د مډرن انقلاب لپاره په لودېځه اروپا او د امریکا متحده ایالاتو په ختېځو برخو کې ډېر واضح او څرګند وو، د اقیانوس اطلس په سواحلو کې د تخنیکي وسایل و چټک پرمختګ په نولسمه پېړۍ کې څرګند خوځښت مومي ، د کروندګرۍ په برخه کې د اغېزناکو تګلارو پېژندنه او پراختیا د مالوچو د تولید په برخه کې د ښو او قوي دستګاوو جوړونه د اسکاټلنډې مخترع جمیز واټ لخوا د بخار د ماشین پرمختیا اوهم د لومړني لوکوموتیو اختراع د دغو بدلونونو عمده نمونې دي .

دا ډول فردي لاسته راوړنې د نولسمې پېړۍ په لومړیو کې له ډله ییزو افکارو څخه لیرې نه وې پاتې په کال (۱۸۳۸)میلادي کې فرانسوي انقلابي( اګوست بلانکو) مدعي شو چې په انګلستان کې صنعتي انقلاب د رامنځته کېدو په حال کې دی ،چې د دې انقلاب اړخونه، اغېزې ، او اهمیت به د اروپا او امریکا له سیاسي انقلاب نه کم نه وي ، په واقعیت کې په دغه وخت کې د اروپا د تولید ځواک اوقدرت له پخوانیو نړیوالو قدرتونه لکه هند او چین څخه ډېروالی موندلی وو.

**د صنعتي انقلاب درې مرحلې :**

په تخنیکي پرمختیاوو کې نوی والی د صنعتي انقلاب په څو مرحلو کې د بشپړوالي کمال ته رسېدلی، چې په خپل وار سره د دې پرمختګ هر پړاو د نړۍ په هره برخه کې د تولیدي ودې ، ټکنالوژۍ پرمختیا او صنعتي کېدو ستر موجونه په خوځښت راوستي ، د دې پړاوونو په لومړني موج کې چې د اتلسمې پېړۍ په وروستیو او د نولسمې پېړۍ په لومړیو کې را څرګند شو په انګلستان کې د سترو بدلونونو سبب وګرځید ، تر ټولو مهم پرمختایي بدلونونه یې د مالوچو د تولید په برخه کې د نویو دستګاوو په جوړوونه د کتان ماشینونه او واټ د بخار ماشین نه کار اخیستنه وه .

د بخارماشین د لومړي ځل لپاره د زېرمه شویو سون فوسیلي زېرمو څخه انرژۍ آزاده کړه ، چې دا چاره په لومړي ځل د سترو معدنونو څخه د انرژي لپاره د کار اخیستنې شرایط سره سم کړل ، په ځآنګړې توګه د ماشني انرژۍ د تولید ستره کچه په هغو سېمو کې ډېره وکارېده چې هلته دسکرو ډبرو کانونه او زېرمې موجودې وې ، دغې انرژۍ په ډېر سرعت سره د سکرو ډبرو د استخراج بیه راښکته کړه ، د بخار ماشین که لو یوې خوا د ورېښمو نخي ټوکرانو د تولید دستګاوې رامنځته کړې، له بلې خوا یې د اتلسمې پېړۍ په وروستیو کې د نساجي صنعت په برخه کې یو انقلاب رامنځته کړ، چې دا مهال په بشري ټولنه کې د بزګري تولیداتو وروسته دا پروسه دوېمه اقتصادي منبع ګڼل کېده.

د دې لپاره چې له دې تخنیک نه اغېزناکه ګټه تر لاسه شوي وي ، سترو پانګه والو په ډېر سرعت سره د انساني قواوو په انسجام او سازماندهۍ لاس پورې کړ.

دوېم موج د نولسمې پېړۍ په منځنیو کلونو کې هغه مهال پیل شو چې کله د بخار ماشین پر یو څرخ نصب شو او په دې ډول د لومړني لوکوموتیو تولیدات را څرګند شول.

له بلې خوا د اوسپنې له پټلیو نه ګټه اخیستنه د لېږد را لېږد په برخه کې د زیاتو لګښتونو مخه ډپ کړه ، چې اقتصادي اغېزې یې په سترو هېوادونو لکه روسیه او امریکا کې ښې څرګندې لاسته راواړنې درلودې ، د سکرو ډبرو لوکوموتیو ،څرخ لرونکو ماشینونو او ریل ګاډو اړتیا د دې سبب شوه چې د سکرو ډبرو او فلزاتو راویستنه په پراخه پیمانه تر سره شي او له بلې خوا د انجینرۍ مسلک په دې وخت کې ډېره پراختیا ومونده ، د نولسمې پېړۍ په لومړیو کې د دغو لاسته رواړنو او پرمختګونو اهمیت زیاد شو او ددې اړتیا پیدا شوه چې دا لاسته راوړنې له انګلستانه د اروپا نورو برخو او امریکا ته لمن وغزوي.

دریم موج د نولسمې پېړۍ په دوېمه نیمایي کې را څرګند شو ، د صنعتي پرمختګونو بهیر شمالي امریکا او د اروپا نورو سېمو ،روسیې او جاپان ته هم رسیږي ، کله چې په (۱۸۵۰)او (۱۸۶۰) میلادي کلونو کې روسیې او جاپان په نظامي برخه کې د لودېځې اروپا له هېوادونو نه ماتې وخوړه ، دا دواړه هېوادونه په دې پوه شول چې د خپلې بقا او پایښت لپاره باید د صنعت ،بیا په ځانګړې ډول د جنګي صنایعو په برخه کې خپله اړتیا پوره کاندي .

فولاد ، کیمیاوي مواد او بریښنایي وسایل د دوېم موج له سترو صنعتي لاسته راوړنو څخه ګڼل کیږي ، برسېره پر دې د بانکي چارو تلفیق ، ستر تولیدي کارځایونه چې په غالب ګومان لومړني ستر شرکتونه چې په نورو برخو کې یې سترې پانګې اچونې کړې وې په امریکا کې را څرګند شول ، په آلمان او امریکا کې د علمې تحقیقاتو منظم پراخوالی ، د نویو کشفیاتو او ټکنالوژیکي پرمختیاوو په برخه کې بنسټېز نقش لوبولی ،همدا ډول سترو شرکتونو کلیدي نقش پیدا کړ ،ځکه چې دا مهال دولتي او مالي نظامونو کې اختراعاتو او پرمختګونو د دې نظامونو د اصلي ستنو حیثیت خپل کړی وو.

د نولسمې پېړۍ په وروستیو کې انګلستان د صنعتي سردارۍ حیثیت د امریکا او آلمان سره په جنګي سیالیو کې په تدریجي ډول له لاسه ورکړ، په کال (۱۹۱۳) میلادي کې د امریکا متحده ایالاتو د نړۍ (۱۹) سلنه د ناخالصه ګټو نړیوال اقتصادي ځواک په لاس کې وو، په داسې حال کې چې آلمان او انګلستان په ترتیب سره نهه او اته سلنه دغه عایدات په لاس کې وو.

**اقتصادي وده :**

د صنعتي کېدو دریو څپو تولیدي سطحې په نړۍ کې ولړزولې، د (۱۸۲۰)نه تر(۱۹۱۳) میلادي کال پورې د ناخالصو تولیداتو کلنۍ عاید په انګلستان کې شپږ برابره ، په آلمان کې نهه برابره او د امریکا په متحده ایالاتو کې یو څلویښت برابره شو ، همدارنګه دهر وګړي پر سر د عایداتو کچه په دغو دریو هېوادونو کې په ترتیب سره (۲،۹-۴،۳-او ۳،۴) برابره اټکل شوې ، د عایداتو او تولیداتو دا ډول ډېروالی په هیڅ وخت او دنړۍ په هیڅ ځای کې ندی لیدل شوي، د پخوانیو ځواکمنو اقتصادي هېوادونو لکه هند، چین او عثماني امپراتورۍ اقتصاد د سیالانو د سیالۍ په وجه مخ په ځوړې ولاړ، تر هغې چې دا امپراتورۍ را وپرزېدلې ، په داسې حال کې چې د صنعتي هېوادونو د بخار ماشینونه د نساجي ټوکرانو د تولید په وجه د نورو هېوادونو اقتصادي ثبات ورو،ورو تر خپلې ولکې لاندې راوست.

د دې ترڅنګ د دې هېوادونو نظامي ځواکونو هم د پرمختللو وسایل و پرمټ د نړۍ نورې برخې تر خپلې ولکې لاندې راوستې.

د نولسمې پېړۍ په وروستیو کې مالي ، نظامي او سیاسي تضاد خپل اوج ته ورسېد ، د (۱۸۲۰) او (۱۹۱۳) میلادي کلونو تر منځ په چین کې د ناخالصه ملي تولیداتو کچه (GDP) له (۳۳) سلنې نه (۹) سلنې ته نزول وکړ او همدارنګه هند له شپاړس سلنې نه اته سلنې ته نزول وکړ، په داسې حال کې چې د انګلستان سهم له پنځو سلنې نه ، اته سلنې ته او د امریکا له دوه سلنې نه نولس سلنې ته پورته شو ، د نولسمې پېړۍ په وروستیو کې هند د انګلستان تر ولکې لاندې راغی ،چین له اقتصادي پلوه په بشپړ ډول او له نظامي پلوه تر یو حده د اروپایي هېوادونو ،امریکا او جاپان تر تسلط لاندې واقع شو ،همدارنګه د لاتینې امریکا پراخه برخې د اروپاییانو تر مالي او سوداګرېزې ولکې لاندې راغلې، او همداسې پراخې سېمې او د سهېل ختیځې آسیا سېمې په یو نه یو ډول په اروپایي امپراتورۍ پورې ونښلول شوې .

د نړۍ په تاریخ کې د لومړي ځل لپاره سیاسي او اقتصادي نا انډولتیاوې په ډېر څرګند ډول د هېوادونو تر منځ او آن په هېوادونو کې دننه راښکاره شوې ، نړیوال امپریالیست او د دریمې نړۍ هېوادونه د نولسمې پېړۍ په غیږه کې په همداسې شرایطو کې راوزېږېدل .

**دموکراتیک انقلابونه :**

اقتصادي بدلونونو په خپل څنګ کې فرهنګي ، سیاسي او ټولنیز ژور بدلونونه هم درلودل ،د بزګرۍ دورې ډېری شمېر کروندګر پر ځان بسیا شوی وو، په سترو صنعتي ښارونو کې کارګر او د کارڅښتنان او نور شتمن آزاد وو، مګر په ټوله کې دا ډلې د دولت لخوا وضع شوو اقتصادي قوانینو ته ژمن او متکي وو ،له بلې خوا دولتونه هم د ټولنې دبېلابېلو برخو د پیچلو فعالیتونو او کړنو د ترسراوې لپاره د انساني سترو ډلو مرستي او همکارۍ ته اړ وو.

دغه ډول بدلونونه او یو بل ته اړتیا د بېلابېلو ډلوتر منځ او کله نا کله د دولتونو او خلکو تر منځ د خونړیو شخړو سبب ګرځیدلي ، لومړني دموکراتیک دولتونه د اتلسمې پېړۍ په نیمایي کې په امریکا او بیا د لودېځې اروپا په هېوادونو کې را څرګند شول ، چې نړۍ د هر ډول ناورین سره او لاس او ګریوان وه ، مشهور تاریخ لیکونکی (ادا برت پالمر) په وینا دې پېر ته د نړۍ په تاریخ کې کولی شو د دموکراتیکو انقلابونو د پېر نوم ورکړو ، دموکراتیکو تګلارو د دې لپاره لاره هواره کړه چې د ټولنې سترې برخې په سیاسي چارو کې د ګډون موقع تر لاسه کړي ، مګر د ګډون همدې بهیر بیا هم د خلکو په ورځنې ژوند کې شدید محدودېتونه را منځته کړل ، د دغو دولتونو څخه لکه د فرانسې انقلابي دولت چې د دولت لخوا د فشار او ځواک ډلو رامنځته کېدنه ، دخلکو بسیچ کول ، لارښوونه او ډېر کنټرول د خلکو ورځینی ژوند یې په کار ځآیونو، شرکتونواو آن په کورنو کې تر څارنې لاندې ونیو .

**کلتوري بدلونونه:**

د ژوند ډول او کلتور په لودېځ کې له بنسټېزو بدلونونو سره مخ شو، عمومي لوړو زده کړو د نولسمې پېړۍ په اوږدو کې د اروپا مهمو مراکزو او شمالي امریکا ته لاره وموندله ، ټولنیزو ورځپاڼو چې لایې د پراختیا مرحلې وې ، ډېری مطالب او ورځنۍ پېښې په یو وخت کې د نړۍ په بېلابېلو برخو کې خلکوته رسولې ، او له بلې خوا عمومي زده کړې د تازه موډولونو په قالب کې چې تفریحي اړخونه یې هم درلودل د خلکو په پوهونې او تحریک کې د یو تازه حس په توګه د ملي هویت په بڼه وده وموندله ، د نړۍ پر مخ ټول مذهبونه دېته اړ شول چې د علم په مرسته له څرګندو حقایقو سره مخ شي، چې ډېری شمېر مذهبونو یو شمېر علمي مطالب ومنل او یو شمېر علمي څرګندونې یې هم رد کړې ، په نولسمه پیړي کې د علم ستر بریالیتوب ، علمي ټولنې ته په نړۍ کې ارتقا ورکړه ، او یو شمېر پخواني عقاید او باورونه یې تر پوښتنې لاندې راوستل .

د علمي اخیستنو (برداشتونو) یوه تر ټولومهمه مسّله یې د تکامل تیوري وه ، چې د نولسمې پېړۍ په منځنیو کلونو کې د انګلیسي عالم (چارلز داروین) لخوا وړاندې شوه ، نوموړي په څرګند ډول روښانه کړه چې د ژوند بهیر او په خپله حیات د طبیعت زېږنده ده ، علمي تګلارو په ټوله کې پر عقلاني توضیحاتو ډېر ټینګار درلود، که څه هم تر اوسه پورې عقلاني توضیحاتو د انسان معنوي غوښتنو ته د حل کومه لاره نه ده وړاندې کړې ، د انسان ، معنوي ، اخلاقي او رواني نړۍ ته د علم د عدم تداخل او نه ننوتلو په نړۍ کې د مذاهبو د بقا او پایښت لمن نوره هم وغوړوله نه یوازې دا چې مذهبي اغېز یې کم نکړ بلکه په مذهبونو کې نورې څانګې یې هم پرانیستي ،چې د نمونې په توګه په مسیحیت کې د اونجلیکا څانګه یادولی شو.

د صنعتي انقلاب رسا اغېزې له ګاونډیو سېمو هاخوا د اوقیانوس اطلس په داوړو خواوو کې ورانوونکي برخلیک درلود ، ځکه چې په امریکا او اروپا کې د ودې او تکامل په حال کې سیاسي ، تجارتي او نظامي ځواک د نورو سېمو محلي ، سیاسي او اقتصادي ځواکونه له خطر سره مخ کړل ، او له بلې خوا ټول محلي او سېمه یېز اصلي عقاید ، باورونه او تګلارې یې له منځه یوړې .

د ښاري ژوند پراختیا ، د ځمکو کموالی او د مالیاتو ډېروالی همدارنګه په ښارونو کې د نورو کښتونو زیاتوالی د کلیوالي ژوند اساسي بنسټونه د نړۍ په ډېرو برخو کې له منځه یوړل ، که څه هم د ځینو ټولن پېژندونکو په وینا په لومړنیو ښارنوکې د ژوند شرایط په مراتبو له کلیوالي ژوند څخه بد حالت درلود.

د کروندګري ژوند تدریجي را پرزېدل او ترڅنګ یې د ښاري ژوند سخت شرایط د دې سبب شول چې په صنعتي ټولنو کې سترې ټولنیزې ننګونې را منځته شي .

هغه دولتونه چې له صنعتي مراکزو څخه لیرې پراته وو، د اقتصادي او نظامي نا انډولتیاوو د سمون لپاره دېته اړ شول چې له اروپایي هېوادونو سره د سیالۍ ډګر ته راووځي ، که څه هم دا ډول دولتونه دېته اړ وو چې خپل زیربنایي او فرهنګي روابط ټینګ وساتي ، ځکه چې دا اړېکې یې د حکومتي ځواک بنسټ ګڼل کېده ، د پخوانیو دولتوني نظامونو د بڼې بدلون او له منځه تلنه په دې ډول ټولنو کې یوه ډېره دردونکې غمېزه وه ، ځکه د کروندګرو ټولنو ماهیت په تجارتي سیستم نه بلکې د فیوډالانو پر ځواک او قدرت ولاړ وو ، خلک په ډېر سرعت سره په دې پوه شول چې صنعتي کېدل په مستقیمه توګه له تجارت سره اړېکه لري ،هغه حکومتونه چې له نویو جوړښتونو سره یوځای را څرګند شول ، په څرګند ډول دوی له پخوانیو ټولنیزو جوړښتونو او سیاسي ارکانو په لمنځه وړنه کې له تریخ او زشت کلتور څخه ګټه واخیسته ، جاپان یو له هغو هېوادونو څخه وو ، چې د خپلو ټولنیزو ځانګړتیاوو له ساتني سره،سره په دې بریالی شو څو دننه په خپله خاوره کې ټولنیزې څیرې ته بدلون ورکړي او صنعتي اقتصاد ته مخه کړي .

تر (۱۹۰۰)میلادي کال پورې دمډرن انقلاب ځانګړتیاوې په ټوله شمالي امریکا کې تر سترګو کیدې د دې موج له خپرېدو سره سم ، ښه یا بد د نړۍ نورې برخې هم د مډرن انقلاب په لومه کې ولویدې او ترې اغېزمن شول ، په دې ډول ګورو چې د نړۍ پر مخ نورو مېشتو انسانانو نوي ژوند د حکومت ډول او د تازه تفکر د بیان خواته مخه کړه .

**شلمه پېړۍ –شخړې او ناروینونه :**

**۱۹۱۴-۱۹۴۵**

د ۱۹۱۳نه تر ۱۹۵۰ میلادي کال پورې اقتصادي څرخ د نړۍ ډېرې برخې متحولې کړې وې ، داسې ښکارېده چې نور یې پرمختګ تم شوی وي ، د (۱۸۷۰)نه تر (۱۹۳۰)میلادي کال پورې د نړیوال ناخالصه تولید نرخ (۳/۱)سلنه وو په داسې حال کې چې د(۱۹۱۳)نه تر (۱۹۵۰)میلادي کال پورې (۹۱)په سلو کې دې نرخ نزول وکړ ، د اقتصادي ودې همدې نزول او ټیټوالي د نړۍ ډېرې برخې تر اغېزې لاندې راوستې ، چې د دې ډول اغېزو جوتې بېلګې په پخوانیو بزګرو ټولنو لکه هند او چین کې ډېرې څرګندې وې ، خو په ځانګړې ډول یوازینی هېواد روسیه وه چې کلنې نرخ وده یې د تزاري دورې په وروستیو کې له (۰۶/۱)سلنې څخه د شوروي د جمهوري اتحاد په لومړیو کې (۷۶/۱)سلنې ته لوړوالی وموند.

د اقتصادي ودې تر ټولو ځانګړی لامل کولی شو د بانکي نظام او نړیوالې تبادلې له منځه تلل وګڼو ، ځکه چې همدې دواړو لاملونو د صنعتي انقلاب په رامنځته کېدو کې اغېزناک رول ولوباوه.

د (۱۸۷۰او ۱۹۵۰)میلادي کلونو تر منځ چې د نړۍ ټول محصولات په هر ګوټ کې مبادله کېدل تقریبآ له سقوط سره مخ شول ، د دې ستونزې یوبل لامل هم کولی شو د تازه صنعتي دولتونو موقعیت وګڼو چې لا تر دې دمه هم دوی د خپلې اقتصادي ودې د ادارې او کنټرول لپاره د نویو تګلارو په آزموینه هلې ځلې کولې ، دې دولتونو لا تر هغې دمه هم لکه د پخوانیو بزګري امپراتوریو په څېر اقتصادي ودې یا (zero-sum)یا په ټوله کې (صفر) ،زیرو سم ، هغه اقتصادي پېژند دی چې یو دولت خپله ګټه د نورو ټولنو او دولتونو په زیان کې ویني ، چې د ګټې او زیان پایله تل په دې ډول ګټه کې صفر وي ، په پایله کې دوی خپله ګټه په نړیوال بازار کې د خپلو سیالانو او رقیبانو په شړلو کې ولیدله .

د نولسمې پېړۍ په وروستیو کې چې امپریالیسم د انکشاف مرحلې ته ورسېد، د اروپایي هېوادونو په منځ کې د سیالۍ څرګندې بېل ګې راښکاره شوې .

دا مهال د امپریالیستي هېوادونو فعالیت په نړیوالو اقتصادي بازارونو کې داوو، چې له یوې خوا یې غوښتل په نړۍ کې نورې سېمې تر خپلې ولکې لاندې وساتي او له بلې خوا یې خپلو داخلي تولیداتو ته وده ورکوله ، د بهرنیو سوداګرېزو توکو د واردولو مخه یې نیوله ، دریم دلیل یې په اورپا کې د ټول ګټو شبکو رامنځته کېدل وو، چې دې شبکو د یوې ډلې هېوادونو ګټو ته د نورو هېوادونو په پرتله امتیاز ورکاوه ، په ټوله کې د همدې لاملونو په وجه یوې کوچنۍ پیښې په بالکان کې دوېم نړیوال جنګ ته لمن ووهله ، په دې ډول د اصلي صنعتي مرکزونو تر منځ سیالۍ او بې باورې د سترو قدرتونو تر منځ د نړیوالې تجارتي شبکې په کړنو کې لا په ډېر سرعت سره بې باوریو ته لمن ووهله ، چې د نړیوالي تجارتي شبکې په برخه کې د تشنج او تاوتریخوالي را منځته کېدنه د هغه وخت د سیاسي او اقتصادي نظام نبض ګڼل کېده په خپل وار د دې اور شغلې نورې هم توپانې کړې .

کله چې شهزاده پرنس فردینان د اتریش –مجارستان ولیعهد ووژل شو ورسره سم د (۱۹۱۴)میلادي کال د جنوري په (۲۸)اتریش سربستان ترخپلې ولکې لاندې راوست ،روسیه د اتریش تر شا ودرېده –آلمان روسیې ته د جنګ اعلان ورکړ ، ورسره سم له روسیې سره ژمنو هېوادونو چې له روسیې سره یې تړون درلود ، انګلستان او فرانسې هم د جنګ دې اور ته را ودانګل ، له بل پلوه د اروپایي هېوادونو نړیواله شبکه او مستعمرې چې په اصطلاح د نړۍ هره برخه په کې شامله وه د جنګ په دې اور کې وسوزیدې ، په دې ډول د نړۍ ټولې برخې په مستقیم او غیرې مستقیم ډول د نړیوال جنګ له نظامي چارو سره مصروف شول ، په افریقا کې د آلمان مستعمرې د آرام سمندر ټاپوګان او چین د فرانسې ، انګلستان او جاپان لخوا تسخیر شول .

په دې توګه نظامي قوتونه ، نظامي تدارکات له اوسنیو او پخوانیو مستعمرو څخه لکه هند ،سهېل ختېځه آسیا ، افریقا ، آسترالیا ، شمالي امریکا او آن ارجنتاین چې نیمه مستعمره وه اورپا ته ننوتل پّه (۱۹۱۷) میلادي کال کې د امریکا متحده ایالاتو هم د آلمان پر وړاندې لومړي نړیوال جنګ ته را ودانګل .

په نولسمې پېړۍ کې د پرمختللو جنګي وسایل و جوړونه د نړیوال جنګ دې خونړي بهیر ته نوره هم لمن ووهله نوي سلاح ګانې لکه مسلسل، شوبلې ، آلوتکي او کیمیاوي وسلې چې د قربانیانو د بدن دنني هډوکې یې هم سوزول په دې جګړو کې و آزمایل شول ، له بلې خوا په ډېرې خواشنۍ سره چې ټول پرمختللې طبي امکانات د جنګ په لومړی کرښه کې د سرتیرو لپاره وو ، چې همدا د جنګ د لومړی کرښې سرتیري به تل د دښمن د مسلسل او توپ په وسیلهد ناسمو تاکتیکي یرغلونو په وجه له عام وژنې سره مخ کېدل.

د نړۍ مډرنو صنعتي هېوادونو د خپلو هېوادونو په بشپړ اقتصادي ملاتړ د تیار جنګ لمنې ته را ودانګل ، د جنګ د جبهې تر شا کروندو کې د نظامي وسلو جوړونې په فابرېکو کې او نورو تولیدي چاروکې د نارینه وو پرځای د ښځو ګمارنه د جګړې په جبهې کې د هغوی له حضوره کم ارزښت نه درلود، په حقیقت کې د ښځو د رایې حق د لومړۍ نړیوالې جګړې وروسته چې دوی د جنګي جبهو تر شا بنسټیز رول ولوباوه څو یې ثبات خپل کړ وپېژندل شو.

لومړی نړیوال جنګ که څه هم د مډرنې صنعتي دورې یو ډېر اغېزناک جنګ وو ځکه چې ځینې څېړونکي لکه د همدې اثر د لیکوال په اند چې د امریکا داخلي جګړي د مډرن پېربشپړ او عیار جنګونه وو، مګر لومړۍ نړیوالې جګړې بیا هم د صنعتي دورې د سترو او ورانوونکو جګړو څرګندې نمونې دي ، لومړی نړیوال جنګ په حقیقت کې د نوي پېر د سترو جنګونو لپاره یو پیل وو.

**نړیواله بلوا:**

د فرانسې په ورسای ښار کې د سولې یو تنبهي تړون لاسلیک شو ،مګر د جامعه ملل د دغه نوي سازمان ناکاره توب په دې کې وو چې د لومړۍ نړیوالې جګړې د پیلوونکو هېوادونو تر منځ سیالۍ یې په واقعیت کې تضمین کړه ، په کال (۱۹۲۹)میلادي کې نړیوال اقتصادي بانک سقوط وکړ ، چې دې رکود پر ټولو اقتصادي مرکزونو او سترو سرمایه لرونکو قدرتونو ناوړه اغېز وکړ.

وروسته بیا د نړۍ ټولې هغه سېمې لکه آسیا ، جنوبي امریکا ، افریقا چې د خامو موادو د تولید مرکزونه وو، هم د دې رکود په لمن کې راولوېدل ، دې نړیوال اقتصادي رکود د سوسیالیستي نظریې چې د پانګوالي نظام را پرزېدل یې یوازینۍ موخه وه په نړۍ کې نوره هم پیاوړې کړه ، ډېری شمېر هېوادونه یو ځل بیا تړلو دیکتاتوري نظامونو (په ځان بسیا او ملي اقتصاد) ته مخه کړه ، خپلې اقتصادي ګټې یې په محدودو سیالیو او هم د محدودو نړیوالو بازارونو په موندنه کې ولیدې .

په کال (۱۹۳۳)میلادي کې د ادولف هیټلر(۱۹۴۵-۱۸۸۹)

میلادي پورې فاشیستي دولت په آلمان کې رامنځته شو ،هیټلر په دې باور وو چې له نظامي پلوه باید د لومړۍ نړیوالې جګړې انتقام واخیستل شي ، ایټالیا هم په دې وخت کې د بنیټو موسولیني تر فاشیستي چتر لاندې راغی (۱۹۴۵-۱۸۸۳) له هغې وروسته آسپانیا ، برازیل او د نړۍ ډېرې نورې سېمې هم له دې بهیر سره یو ځای شوې ، فاشیزم او سوسیالیزم دواړه د نولسمې پېړۍ په وروستیو کې د لیبرالیزم او امپرالیزم په ایډیالوژیوکې ژورې کندې ګڼل کیږي، فاشیزم خپلې ستنې په غالب لوړنژاد او نسل درولي وې ،ځکه چې د دې ایډیالوژۍ د راتلونکي سیاست تګلاره په ملي سیالیو او نژادي لوړتیا کې نغښته وه ، له بلې خوا انقلابي سوسیالیسم هم خپله مبدآ ټولنیز طبقاتي جنګ باله ، چې دا اصل د سرمایه دارۍ له اصل او پانګوالۍ له اصله سره په تضاد کې واقع وو، ځکه چې د کارګر او سرمایه دار تر منځ اختلاف یې اصلي محور دی .

په نولسمه پېړۍ کې د پانګوالی نظام د پاشلو بل لامل ، په روسیه کې د سوسیالیزم پیدایښت د مارکس د عقایدو پر بنسټ وو ، چې یوازینۍ موخه یې د پانګوالي نظام له منځه وړل وو ، تزاري دولت د صنعتي اقتصاد له ودې او پراختیا څخه ملاتړ کاوه مګر د دې په خلاف بل شرقي دولت (جاپان)ونشوای کړای چې دننه په سیاسي –اقتصادي نظام کې د صنعتي ټولنې مجریان او آزاد پانګوال په ښه ډول وروزي ، د ښاري کارګرو (پرولتاریا)ډېر چټک زیاتوالی او د ډېرو کروندګرو او غریبو بزګرو زیاتوالی د ټولنیز چاودون لاره هواره کړه .

کله چې د جاپان او روسیې ترمنځ په نظامي جګره کې ، روسیې نظامي ماتې وخوړه د ماتې ترڅنګ روسیې په لومړي نړیوال جنګ کې ډېر زیات لګښت درلود،چې دا چاره بلآخره د روسیې امپراتوری په له منځه تلو پای ته ورسېده ، د سنتي نوابغو غبرګون په هېواد کې ډېر انفعالي تحرک درلود،چې همدا لامل د دې سبب شو څو قدرت او کنټرول بلشویکان په لاس کې واخلي ، د دې داخلي جګړې رهبري ولادي میر لینن د (۱۸۷۰-۱۹۲۴)کې چې د خونړیو جګړو وروسته د (۱۹۱۸نه تر ۱۹۲۰)پورې یانې دوه کاله په روسیه کې له داخلي جګړو وروسته لینن واک په لاس کې واخیست .

د ژوزف استالین د واکمنۍ پر مهال (۱۸۷۹نه تر ۱۹۳۵)میلادي کلونو ترمنځ د لینن ځای ناستي په شوروي اتحادیي کې ځینې بنسټیز او قهرجن ګامونه د غیرې پانګوالي صنعتي نظام د پایښت لپاره د خپلو پانګوالو سیالانو پر وړاندې پورته کړل .

د شوروي دولت د لومړی نړیوالې جګړې د ځینو کلکو مدېریتي تګلارو په مرسته د ټول هېواد په اقتصادي چارو کې په مدېریت لاس پورې کړ ، د نړیوال آزاد بازار ځواک یې منتفي کړ .

د صنعتي بهیراو نظامي کېدو د کنټرول او مدېریت لپاره د شوروي اتحادیې د یو ستر او قوی سازمان په جوړونه یې لاس پورې کړ ، چې د دوی د موخو د ترسراوې لپاره هر ډول کړنو ، ظلم ، او استبداد ته چمتو وو، د یو وخت لپاره داسې ښکارېده چې دا جوړ شوی نظام د نړۍ د سترو نظامي او اقتصادي پانګوالي نظامونو سره د ټکر توان او ځواک لري د (۱۹۳۰)او بیا د (۱۹۵۰)میلادي کلونو په اوږدو کې د شوروي اتحاد اقتصادي پرمختګ د نړۍ له هره ګوټه ډېر اوچت وو ، که څه هم چې د ارزښت ورکوونې نظام د شوروي په اقتصادي بازار کې پرتلنه ستونزمنه کړې وه ، مګر وروسته شواهدو دا وښودله چې د شوروي دولت د یوې صنعتي ټولنې د جوړیدا لپاره بې شمېره انسانان قرباني کړي وو.

**د نظامي تسلیحاتو بیا جوړونه :**

د (۱۹۳۰)میلادي کال په اوږدو کې له تاوتریخوالي نه په ډکه فضا کې د قدرت او ځواک ټولو مرکزونو د نظامي تسلیحاتو په بیا جوړونه او پراختیا لاس پورې کړ، د دوېم نړیوال جنګ د رامنځته کېدو یو لامل هم دا وو، چې آلمان او جاپان غوښتل بیاځلې خپلې مستعمرې ترلاسه کړي او په دې ډول خپلې امپراتورۍ ته پراختیا ورکړي .

جاپان، منچوریا په کال (۱۹۳۱)میلادي کې تر خپلې ولکې لاندې کړ او چین یې په کال (۱۹۳۱)میلادې کې تسخیر کړ، له بلې خوا پراختیا غوښتونکي آلمان په (۱۹۳۹)میلادي کې د لهستان په تصرف کولو سره نړیوال جنګ پیل کړ له دې وروسته په (۱۹۴۱)میلادي کال کې د امریکا متحده ایالات چې د نړۍ ستر اقتصادي ځواک ګڼل کېده ، د جاپان له هغې حملې وروسته چې په (اپرل هابي)يې تر سره وکړه په مستقیم ډول دې نړیوال جنګ ته را ودانګل او روسیه هم هغه مهال په دې جنګ کې را ننوته کله چې د آلمان لخوا تصرف شوه .

دوېم نړیوال جنګ د آرام سمندر په ټاپوګانو کې په ختېځ او سهېل خیتېځې آسیا کې په هماغه شدت سره روان وو ، لکه څنګه چې په اروپا کې د جنګ لړۍ دوام درلود ، مګر بلآخره د متحده ایالاتو مالي –او نظامي ځواک او له بلې خوا د روسیې د سترو ځواکونو ځای پر ځای کېدل په بشپړ ډول د دوېم نړیوال جنګ صحنه د متحدینو پر وړاندې (آلمان ، جاپان ، ایټالیا)بدله کړه .

دوېم نړیوال جنګ په څو ځله د لومړي نړیوال جنګ څخه خونړی وو ، په دوېم نړیوال جنګ کې د انساني تلفاتو شمېر په یو روایت شپیته میلیونه انسانان ګڼل شوي ، چې د ټولو انسانانو یو پر درېمه برخه وګړي جوړوي .

د جګړې پای هم د سترو وژونکو سلاح ګانو په کارونې (اټومي بم )پای ته ورسېد، لومړني اتومي بمونه په کال (۱۹۴۵)میلادي کې د جاپان په هیرو شیما او ناګاساګي باندې ولوېدل، چې نوموړي ښارونه یې له خاورو سره خاورې کړل .

کلنل پال تي تبس ؛د (ب-۲۹)بم اچوونکي الوتکي پیلوټ وو، چې الوتکه یې د مور په نامه (انو لاګي) نومولې وه خپله بم د کوچني هلک (little boy) په نامه وو ، د دوېمې نړیوالې جګړې ډېری قربانیان عام وګړي وو چې د بم اچوونکو الوتکو له هوایي حملو سره مخامخ شول .

پر ښارونو باندې هوایې حملې د لومړي ځل لپاره د جګړه یېزو شرایطو له دودېزو تګلارو څخه وګڼل شوې، د دوېمې نړیوالې جګړې بې مخینې تاوتریخوالی چې په سیستماتیک ډول د (۶ شپږ)میلیونه یهودیانو په وژنه د هیټلر د نازي حزب له خوا و وژل شول د یهودیانو دا ډل وژنه(عام وژنه) اوس په تاریخ کې د هلو کاسټ (holocaust)په نامه شهرت لري چې د یهودیانو لخوا دا ورځ د ماتم په څېر لمانځل کیږي .

کله چې دوېم نړیوال جنګ پای ته ورسېد ، اروپا بیا د نړۍ لومړی اقتصادي ځواک پاتې شو ، د نړۍ تازه قدرتونه له دې وروسته بیا د امریکا متحده ایالات او د شوروي اتحادیه وه چې هر یوه ځانته پلویان او مشتریان درلودل ،دې دواړو اقتصادي قدرتونو په نړۍ کې د مډرنېزه کېدو لپاره ځانګړې تګلارې غوره او تجویز کړې .

د کمونیستي بلاک ځواک ساحه هغه وخت کله چې د اروپا ختېځ او کمونیست چین د (ماوو)په مشرۍ (۱۹۷۶-۱۸۹۳)په کال (۱۹۴۹)میلادي په څو ځله تر پخوا پراختیا وموندله .

تر (۱۹۵۰)میلادي کال پورې د نړۍ (۳/۱)برخه وګړو د ټولې نړۍ په سطحه د کمونستي دولت تر سیوري لاندې ژوند کاوه ، د دوېمې نړیوالې جګړې په بهیر کې له اروپایي هېوادونو بهر اقتصادي ودې لکه په شوروي ، جاپان او جنوبي امریکا کې په څو،څوځله له اروپايي هېوادونو څخه زیات پرمختګ درلود .

د استعمار او ځواک پر وړاندې پراخ فعالیتونه په جنوب ختېځه آسیا ، هند ،افریقا او د نړۍ په نورو سېمو کې د اروپایي ځواک او استعمار د پای لپاره ښه پيل وو.

کله چې په (۱۸۸۵)میلادي کال کې د هند ملي کنګره تاسیس شوه ډېر ژر دا کنګره د خپلواکۍ غوښتونکو ډلو په یو ستر ځواک بدله شوه .

په دې ډول مهاتما ګاندي د یوه ولسي خوځښت سمبول او فکري رهبر وپېژندل شو ،چې د عدم تشدد د فلسفې له مخې یې بریتانیا دېته چمتو کړه ،څو د هند او پاکستان په نومونو د نوي دولتونو خپلواکي په (۱۹۴۷)میلادي کال کې په رسمیت وپیژني.

د نولسمې پېړۍ په لومړیو کې د ټولو ناورېنونو سره سره بیا هم د سوسیالیسم په وسیلهد پانګوالي نظام د ړنګېدو وړاندوېنه ښه پخه نه وه .

په دغه بهیر کې د تخنیکي وسایل و چټک پرمختګ او د هغه ماشین جوړونه چې د سون له موادو څخه یې انرژي آزادوله د تولیداتو په برخه کې یې بیساري مرسته وکړه .

د الوتکو جوړولو صنعت په سرکې د جنګې موخو لپاره او بیا وروسته د لېږد را لېږد د وسېلې په توګه پرمختیا ومونده ، د دې تر څنګ د نساجي او پلاستیکې لومړنیو مصنوعي موادو جوړونې په چټکتیا سره پراخوالی وموند ،دې پېرته کولی شو د رادار ،اتومي ځواک او نفتو پېر ووایو او یا هم هغه پېر چې بیساري علمي پرمختګونو په ځانګړې ډول د فزیک په برخه کې یې نړۍ ولړزوله .

د بدلونونو او پرمختګونو ټول اړخونه د دې سبب شول چې د پانګوالي نظام د بقا لپاره لاره هواره شي او په پای کې د اقتصادي ودې بیسارۍ پرمختګ په نولسمه پېړۍ کې یو ځل بیا د ژوند ساه واخیسته .

د ودې او پرمختګ د مدېریت ځواک او ملاتړ ، د لومړي ځل لپاره د امریکا په متحده ایالاتو کې را څرګند شو ،چې په دې منځ کې دوه نور لاملونه هم د ځانګړې اهمیت وړ دي یو دا چې د خط د تولید په رامنځته کېدو سره سم د تولیداتو ډېروالی د (هنري فورد)لخوا د (۱۹۱۳)میلادي کال په حدودو کې او بل د ټولنې مصرفي کېدل دا دوه هغه پدېدې وې چې په ټولنه کې عامو خلکو په کال (۱۹۳۰)میلادي کې بېلابېلو لوازمو لکه ماشین ، تلفون او راډیو ته هم لاس رسۍ وموند .

**د مصرف په بازار پورې تړل کېدل:**

د ټولنې مصرفي کول د حل هغه لاره وه چې سترو تولید کوونکو د هغه لامل پر وړاندې چې هغه په نولسمه پېړۍ کې اقتصادي ستونزه وه ، د خلکو عادتول د کم لګښت او کم خرڅ سره یو ډول څرګند غبرګون وو، دې سترو تولید کوونکو له دې لړۍ سره څرګند غبرګون وښوده ، ځکه چې د تولیداتو له ډېروالي سره سم تولید کوونکي کمپنۍ د مشتریانو د نشتون له ستونزې سره مخ شول ، د (۱۸۷۰)میلادي کال څخه دا موضوع څرګنده وه ، چې پانګوالي نظام د تولیداتو له ډېروالي سره سم د مشتریانو له کمښت سره مخامخیږي یاني د عرضې او تقاضا ترمنځ انډول له منځه ځي.

دا ستونزه په خپله د دې سبب شوه څو په پانګوالي نظام کې لوړې او ژورې پیدا کړي ، د پانګوالي نظام څرخ هم لکه د بزګري پېر د اقتصادي څرخ په توګه د مالتوزي څرخ(malthusain cycle) بڼه خپلوي چې په دې ډول له صعود او افول سره مخامخ کېدل یې حتمي امر دی ، مګر په یو توپیر چې د مډرنې اقتصادي دورې زیات پرمختګ د اخیستونکو له کموالی سره مخامخ شو،په داسې حال کې چې د بزګري دورې د مالتوزي اقتصاد څرخ د تولید کموالی او د مصرف له ډېروالي سره مخ وو.

د شلمې پېړۍ په لومړیو کې د دې نظريې د پراخوالي لپاره ډېرکار وشو چې ټولنه له ډېر مصرف سره عادت کړي د دې لپاره چې بازارونه کنټرول شي ، د پانګوالي سیستم د بقا او ودې په موخه یې خلک ډېر او افراطي لګښت سره عادت کړل چې دا حرکت د یو اقتصادي ایډیالوژۍ په توګه ومنل شو.

د غوښتنو له ډېروالي سره سم دولتونه او دهغوی تولیدي همکاران دېته اړ شول چې د خپلو مشتریانو په جیبونوکې نقدې پیسې ولري، څو دوی د خپلو محصولاتو د خرڅلاوو لپاره په ټولنه کې مطمین شي ، نو پر دې اساس دوی د دې پرځای چې خپل کارګر غریب او بیچاره کړي ، نوې او اغېزناکې تګلارې یې د ژوند د استندرد په توګه دوی ته وړاندیز کړې.

په (۱۹۳۰)میلادي کال کې د اقتصادي رکود مرحله وه ، یو شمېر اقتصاد پوهان لکه (مینارد کینز)په دې مدعي شول چې دولت د دې وړتیا لري څو خپل اقتصاد د پیاوړتیا لپاره ددې پرځای چې د کارګرو حقوق کم کړي د نورو لارو لکه د بیکارۍ د حقوقو په ورکولو سره را ژوندی کړي ، په دغو کلونو کې ډېر دولتونه د اقتصادي او مالي تګلارو په بېلابېلو تجربو لګیاشول ، امریکا په (۱۹۳۰)میلادي کال کې د دولتي طرحو له مخې له سرمایې نه د دولت د ملاتړ په تګلارې د خپلو وګړو د تولیدي مشاغلو ملاتړ پیل کړ ، چې دوی وکولای شول د خپلو تولیداتو د خرڅلاوو کچه د پلونو ، لارو او بندونو د جوړولو له لارې په خلکو کې پیاوړي کړي .

**ناورېنونه او پرمختګونه:**

د (۱۹۱۴)نه تر (۱۹۴۵)میلادي کلونو پورې د ډېرو ناورېنونو تر شا یو شمېر بدلونونه او فرهنګي تحولاتو هم خپله څېره ښکاره کړه ، د یو شمېر پوهانو آندونه لکه د آلبرت انشتین د نسبیت نظریه (۱۸۷۹-۱۹۵۵)پورې همدارنګه کوانتوم نیل بور(۱۸۸۵-۱۹۶۲) ،اروین شرودینګر(۱۸۷۸-۱۹۶۱)،ورنرهایزنبرګ (۱۹۰۱-۱۹۷۶) او مکس بورن (۱۸۸۲-۱۹۷۰) په ټوله کې د فزیک د علم پخوانۍ میکانیکي نظریې تر پوښتنې لاندې راوستې ، همدارنګه د اتریشي اروا پېژندونکي زیګمونډ فرویډ (۱۸۵۶-۱۹۳۹) میلادي هغه نظریه چې د رواني انګېزو اوفشارونو په وجه د انسان په عصبي سیستم کې ناڅاپي غبرګون رامنځته کیږي ، هغه پخواني باورونه د انسان د عقلاني اړېکو په برخه کې له پوښتنې سره مخ کړې.

د هنر په برخه کې نوي پرمختګونه او نوې لاسته راوړنې لکه د سینما ،هنر عامو خلکوته د هنر په برخه کې تازه ابتکارات په لاس ورکړل ، همدارنګه نوې تګلارې او غیرې مروجې ځانګړنې یې د لیکوالو او هنروالو په لاس ورکړي څو د نړۍ په پېژندنه کې نوې تګلارې په خلاص مټ تجربه کړي ، چې د کوبیزم او پابلوپیکاسو (۱۸۸۱-۱۹۷۳)له نقاشیو نیولې بیا د جمیز جولیس (۱۸۸۲-۱۹۴۱) میلادي د روانې او مخامخ ژبې پورې یې سترې او څرګندې نمونې دي .

تازه پرمختګونه د ټولنې د عمومي کلتور د پراختیا په برخه کې ښه ګټور ثابت شول ،لکه راډیو ،ورځپاڼه او په ځانګړې توګه سینما د دې لپاره لاره هواره کړه چې خلک خپل عقاید ، باورونه ، غوښتنې او آرمانونه په تازه قالبونو کې په ټوله نړۍ کې څرګند کړي، چې دولتونو او تبلیغي موسسو د دې فرهنګ په پراختیا او پرمختګ کې هم د مرستې لاسونه و نه سمپول .

د شوروي دولت د ټولنیزو شبکوڅخه د حزبي افکارو د ترویج ،تبلیغ او پراخوالي لپاره ښه ګټه پورته کړه ،ځکه ارتباطي وسایل و د دې زمینه مساعده کړه چې نوی کلتور د پخواني کلتور پر وړاندې ودروي او په دې ډول د نوي کلتور سلطه ښه څرګنده شي .

د غیرې صنعتي نړۍ هېوادونو هم د نویو ټولنیزو تضادونو د حل لپاره خپلو پخوانیو عقایدو او مذاهبو په بیا را ژوندي کېدنه لاس پورې کړ،لکه هندوییزم او بوداییزم ،په دې ډول د سنتي او دودېزو افکارو تګلاره یې د لودېځ فرهنګي خوځښت او تر لاسه شویو پایلو سره په آزموینه کې کړل.

**د مډرنې نړۍ په ورځپاڼو او خبرې سرچینو کې مهم بدلونونه :**

\* په کال ۱۸۷۰میلادي کې د امریکا په متحده ایالاتو کې له (۵۰۰۰) زرو څخه زیاتې ورځپاڼې خپرېدلې .

\*۱۸۷۶ د تلفون اختراع د ګراهام بل له خوا.

\* ۱۸۹۸ د پاریس په ښار کې د لومړنۍ سینما جوړېدنه .

\*۱۹۰۰میلادي کال په امریکا کې له (۱۸۰۰)څخه د زیاتو مجلو خپرېدل.

\* ۱۹۰۰میلادي کال په امریکا کې د (۱۵)میلیونو څخه د زیاتو ورځپاڼو خپرېدل په ورځ کې .

\* ۱۹۲۰ میلادي کال په انګلستان کې د مارکوني له خوا د لنډ راډیويي موج اختراع.

\* ۱۹۲۸ میلادي کال د امریکا په متحده ایالاتو کې د تلویزیونې تولیداتو پیل .

**معاصره دوره**

**(۱۹۴۵)میلادي نه تر اوسه :**

له دوېمې نړیوالې جګړې وروسته یو ځل بیا د پانګوالي نظام څرخ په خوځښت راغی چې د انساني تاریخ د اقتصادي ودې چټګ ماشین هم ورسره خپل موازې ګامونه پورته کړل.

د کلني ناخالصه نړیوالې اقتصادي ودې نرخ چې له (۱۹۱۳)نه تر (۱۹۵۰)میلادي پورې (۱۹/۰)اټکل شوی وو،په (۱۹۷۳) میلادي کې دا نرخ (۹۳/۲)سلنې ته پورته شو ،که څه هم چې له (۱۹۷۳)نه تر (۱۹۹۸)میلادي کال پورې دې نرخ ته (۳۳/۱)سلنه زیان رسېدلی وو ؛ مګر د پرمختګ بهیر لاهم پر مخ روان دی .

نړیوال اقتصادي نظام د بازارونو په پراختیا او د مرسته کوونکو موسسو په مرسته چې ډېرې سترې مرستې په دې برخه کې د امریکا د متحده ایالاتو لخوا د مارشال پلان له مخې او هم د نړیوال بنسټ رامنځته کېدل، څارنه او کنټرول لکه د ملګرو ملتونو د سازمان جوړېدنه په (۱۹۴۵)میلادې کې او همدارنګه په (۱۹۴۷)میلادي کال کې د پیسو نړیوال صندوق رامنځته کېدنه ، د نړیوال اقتصادي نظام په بیا را ژوندي کېدنه کې بنسټېز رول ولوباوه.

د (۱۹۱۳)نه تر (۱۹۵۰)میلادي کال پورې له نړیوال اقتصادي سقوط وروسته په نړیوالو بازارونو کې د تولیداتو کچه له (۱۹۵۰)نه تر (۱۹۹۵)میلادي پورې درې برابره شوې ده .

د نړیوال سوداګرېز نظام په بیا را ژوندي کېدو او د ټولنو له مصرفي کېدو سره سم لومړی په امریکا او بیا په اروپا او جاپان کې چې د نړۍ پرمختللي صنعتي هېوادونه دي ، اقتصادي ودې ته لاره هواره شوه ، د لومړي ځل لپاره ډېرشمېر جاپاني او اروپایي اوسېدونکو د شخصي ماشینونو ، راډیګانو او تلویزیونونو په پېرلو شروع وکړه ، په الکترونیکي وسایل و کې د اختراعاتو یو تازه موج را څرګند شو ، چې ددې څېړنو پیل د جګړې له وختونو څخه شوی وو.

په دې ډول یې د (۱۹۸۰)میلادي نه تر (۱۹۹۰)میلادي پورې الکترونیکي انقلاب په نړۍ کې رامنځته کړ ددې ترڅنګ د همدغو الکترونیکي وسایل و په مرسته د بیولوژي د علم په نوو کشفیاتو کې یو هم د(دي ،اوکسي ،رایبونیوکلیک اسید یا DNA) کشف وو، چې د یو ژوندي موجود په سلولونو کې د ژنیتیکي مالوماتو مرکز ګڼل کیږي ، د (DNA)کشف د ژنیتیک علم چې اغېزې یې تازه را پیل شوي د بیولوژي په علم کې یوه نوي لاسته رواړنه ګنل کیږي .

پانګوالو هېوادونو هم د خپلې پانګې د ساتنې او حفاظت لپاره په ډېر سرعت سره د مصرفي بازارونو په موندنې لاس پورې کړ او له بلې خوا یې د پانګه اچونې په برخه کې د همغږۍ او کنټرول زمینه مساعده کړه ،مګر د دې چارو ترڅنګه دوی دا هم ښه وپتېیله ،چې پانګه باید هرو مرو له دولتي کنټروله آزاده کړي ، ځګه چې د (۱۹۷۰)میلادي کال په لومړیو کې اود (۱۹۹۰)کال په وروستیو کې د اقتصادي رکود ضربه هم د پانګې اچونې دوراني او سایکلي سیستم وو ، چې په دې ډول یو شمېر ګونګو او پوښل شوو نظریو چې د نولسمې پېړۍ له فرضیو نه متآثرې وې په نړۍ کې ورو ، ورو خپل رنګ بایلود ، د نړۍ دولتونه په دې پوه شول چې د ننۍ نړۍ پرمختګ او وده او هم د نړیوالې شتمنۍ ورځ تربلې ډېریدنه ، د دولتونو پخوانی مالي سیستم چې دننه په یو هېواد کې د هغوی په زېرمو کې ډېروالی په حقیقت کې د یو دولت اقتصادي ځواک بلل کېده، اوس دې دود خپل رنګ نور بایلود ، د دولتونو او هېوادونو اصلي ځواک او قدرت په نړیوالو بازارونوکې د دوی په برخې یا سهم پورې تړاوو لري ، یانې دا چې یو هېواد که هر څومره په نړیوال اقتصاد کې برخه ولري په هماغه اندازه ځواکمن دی ، د مډرنو دولتونو او هېوادونو د سیاسي او اقتصادي واقعیاتو د پېژندنې لپاره سم تشخیص دادی، چې له دغو دولتونو څخه د امریکا متحده ایالات د خپل مارشال پلان له مخې څومره ملاتړ کوي ، د دې مارشال پلان طرحه په جاپان او اروپا کې له دوېمې نړیوالې جګړې وروسته وړاندې شوه او د هغې له مخې یې د هېوادونو په اقتصادي ملاتړ لاس پورې کړ ، چې دې تګلارې د پرون ورځې دښمنان د نن ورځې په اقتصادي رقیبانو بدل کړل.

اروپایي هېوادونو هم چې کله د اقتصادي پیاوړتیا لپاره نوی لید لورۍ وموند ، نو د استعماري ضد مقاومتونو او فشارونو په وجه دېته اړ شول څو خپلې پخوانۍ مستعمرې او امپراتوری چې په نولسمه پېړۍ کې یې رامنځته کړې وې پریږدي ، د څلویښتو کلونو په اوږدو کې یانې له (۱۹۴۵)میلادي کال را په دېخوا تقریبآ سلوهېوادونو له اروپایي سلطې څخه خپله خپلواکې تر لاسه کړي ،او همدارنګه د (۱۹۹۱)میلادي کال دشوروي اتحاد له ړنګېدو سره سم یو ډېر شمېر هېوادونو له روسيې څخه هم خپله خپلواکې تر لاسه کړه ، په کال (۲۰۰۷)میلادي کې (۱۹۲) هېوادونو دملګرو ملتونو په سازمان کې غړېتوب درلود.

د صنعتي انقلاب رڼاوې د نولسمې پېړۍ د لومړنیو صنعتي هېوادونو له سرحدونو څخه واوښتې او د صنعتي شوو هېوادونو په مرسته د صنعتي انقلاب ځلاوې دنړۍ ټولو برخوته ورسېدې ، دې اقتصادي ودې د (۱۹۹۰)میلادي کال تر وروستیو پورې په ځانګړې توګه په ختېځه او جنوب ختېځه آسیا ، اوبیا په ځانګړې توګه په جنوبي کره کې چې په هغې کې تایوان ،مالیزیا ، تایلند ،هانګ کانګ ، او سینګاپور شامل دي له جاپان نه په درس اخیستنې سره ډېر سرعت وموند .

**موشک او روبل :**

سره ددې چې نړۍ په دوو سترو بلوکونو وېشل شوي وه ، مګر د نړۍ اقتصادي ودې د پخوا په څېر چټکوالی درلود، امپریالیزم او کمونیزم دواړو قدرتونو په نظامي ، سیاسي او اقتصادي چاروکې په سیالیو لاس پورې کړ ، د څولسېزو لپاره د درېم نړیوال جنګ د پیل کېدو وېره د اټومي وسلو تر سیوري لاندې د دې سیالیو په رڼا کې مشهوده وه ، که څه هم سوړ جنګ د اصلي سیالیو یانې اقتصادي او سیاسي سلطې لپاره خپل تغر غوړولی وو، مګر بیاهم دواړه لوري ،د اقتصادي مسایلو پر اهمیت پوه شوې وو ، چې د سیاسي او نظامي بریاوو لپاره باید اقتصادي پیاوړتیا ته لاس رسۍ ومومي ،هربلوک دې پرمختیا ته د رسېدو لپاره بېلابېلې لارې غوره کړې وې ، د درې لسېزو لپاره د دې تشخیص ډېرګران وو، چې یو نظام دې پربل بریالي وي ، په (۱۹۵۳)میلادې کې د استالین له مرګ نه وروسته د ژوند شرایط په شوروي کې مخ په ښه کېدو شول چې د دې ښه والي اصلي لامل هم د مصرفي وسایل و او کورونو په برخه کې د پانګې پایله وه .

د (۱۹۵۰)میلادي په لسېزه کې شورويانو یو شمېر بریاووته لاس رسۍ پیدا کړ ،چې د دې بریاوو لامل هم ددې هېواد د اقتصادي نظام طرحې وې په دغو بریاوو کې د وسلوجوړونه ، اتومې توغندي په (۱۹۵۷) میلادي کال کې د اسپوتینک فضایي رادار استول فضا ته ، همدارنګه په (۱۹۶۱)میلادي کال کې د لومړي ځل لپاره د انسان (یوري ګاګارین)لېږل شپوږمۍ ته د شوروي اتحادیې له بریاوو څخه شمېرل کیږي .

د (۱۹۷۰)میلادي کال په لسېزه کې د شوروي اتحادیې اقتصادي ودې د ځوړتیا په لورې حرکت پیل کړ ، ددې هېواد ټول وګړي د ژوند شرایطو په وروسته والي کې دپرمختللو هېوادونو په پرتله په رواني ستونزو اخته شول ،که څه هم چې د یو قطبي دولتي اقتصاد ښه والي په ځانګړو شرایطو کې د یو شمېر لاسته راوړنو او پرمختګونو سبب کیږي ، مګر د آزاد بازار د سیالیو دفشار نشتون د نوي والي او خلاقیت انګېزه په ټولنه کې له منځه وړې وه ، چې دا امر په خپل ذات کې د پانګوالو هېوادونو د پرمختګ اصلي لامل ګڼل کیږي، د (۱۹۸۰)میلادي کال په لسېزه کې د شوروي اقتصادي نظام د دې امکانات برابر نشوای کړای چې له پرمختللو الکترونیکي وسایل و نه د اقتصادي ودې او پیاوړتیا لپاره کار واخلي ، ځکه چې الکترونیکي وسایل و په خپل وار سره د پانګوالي نظام اقتصادې ودې ته تازه رنګ ورکړی وو، د شوروي د اقتصادي نظام د پاتې کیدا عوامل په څرګنده توګه ښکاره شول ، په دې وخت کې شوروي جنرالانو دېته پام شو ، چې له پرمختللو امکاناتو څخه د ګټې اخیستنې نشتون نه یوازې دا چې اقتصادي ناورین دی ، بلکې یو نظامي ناورین هم ګڼل کیږي د شوروي ماته په اقتصادي ډګر کې له نوي اقتصادي میکانیزم څخه چې په حقیقت کې د اقتصاد څرخ او ماشین ګڼل کیږي مونږ په ښه توګه خبروي .

د (۱۹۵۰)میلادي کال په لسېزه کې شوروي یوازې د آزاد بازار د سیالیو په رڼا کې مشهود پاتې شوو او بس، د(۱۹۳۰)میلادي کال په لسېزه کې د اقتصادي ودې محصول په شوروي کې نظامي فشار او له انساني ځواکه ګټه اخیستنه وه ،نه داسې چې د هغوی په اقتصادي نظام کې دې ښه والی رامنځته شوی وي .

د (۱۹۸۰) میلادې کلونو په لسېزه کې د شوروي نوي رهبر میخایل ګورباچوف خپله په دې واقعیت اعتراف وکړ چې د شوروي اقتصادي څرخ د ودرېدو په حال کې دی ، ځکه چې د (۱۹۳۰)او (۱۹۴۰)میلادي کلونو په خلاف د اقتصادي سرچینو څرخ د دولت له ځواکه بهر شوی وو.

د شوروي اتحادیې د راپرزېدو اصلي لامل په اقتصادي برخه کې له پخوانیو استراتیژیو څخه ګټه اخیستنه وه،ځکه چې دا ډول اقتصادي تګلارې د کروندګرۍ دورې پر وخت د پلي کېدو وړ وې ، که څه هم چې دوی له انساني ځواکه په ګټې اخیستنې په ځینو ځانګړو مواردو کې لکه په نظامي برخه کې بریالي را ووتل ، مګر د ابتکاراتو او تخنیکي پرمختیاوو په برخه کې ناکامه پاتې وو، د شوروي حکومت د دولتي تګلارو پاتې راتلل د مارکس هغه وینا په واقعیت بدلوي چې نوموړي به ویل پانګوالي د مډرنو ټولنو د حرکت ماشین دی.

**په چین کې له نوي اوضاع سره جوړجاړۍ:**

کمونیستي چین یو بېل او ځانګړی نظام وو ،چې عمومي قوانین یې هیڅکله نه دي نقض کړي ،د (۱۹۵۰)میلادي کال په لسېزه کې د ماوتسه تونګ دولت زیار وکېښ چې د استالین له تګلارونه په ګټې اخیستنې سره چین په یوصنعتي هېواد بدل کړي ، د (۱۹۵۸-۱۹۶۱)میلادي کلونو په اقتصادي او ټولنیز ناورین کې چې دا ناورین د مخ پر وړاندې تګلوري ، په نامه شهرت لري ، د چین دولت د ټولو خصوصي ملکیتونو په مخنیوي لاس پورې کړ ، له دې لارې یې غوښتل چې په اجباري ډول چین د صنعتي کېدو خواته بوځي، د (۱۹۶۶-۱۹۷۶)میلادي کلونو په ګډوډیواو فرهنګي انقلابونو په بهیر کې په میلیونونو انسانان د کمونیستي ضد فعالیتونو په تور ونېول شول ، چې بیا وروسته یا مړه شول یا ورک او یا هم له هېواده بهر وویستل شول ، د ټولو اختلافونو تر څنګ د خلکوپه ژوند کې د دې ستونزو شتون په چین او شوروي کې ښه وده کړه ، چین هم له شوروي نه په درس اخیستنې سره ددې بریا ترلاسه کړه څو په هېواد کې ټول ملکیتونه او شتمنۍ تر دولتي کنټرول لاندې راولي .

په کال (۱۹۷۶)میلادي کې د (ماویتسو)له مرګ نه وروسته د هغه ځای ناستو په ډېر احتیاط سره د آزاد بازار اقتصاد یوځل بیا ټولنې ته را دننه کړ، د پانګوالي اقتصادي فعالیتونو سره سم اقتصادي ودې په دې هېواد کې یو ځل بیا پښې ټینګې کړې ، پانګوالي سیستم په چین کې د شوروي برعکس هیڅکله له بشپړ نشتون سره نه وو مخ شوي ، همدا دلیل وو چې د چین د اقتصاد نسبي بریا ، په چین کې د آزاد بازار خواته مخه کول وو، مګر د کمونیستي دولت د قدرت ساتني سره یوځای .

په دغه بهیر کې د انسانانو د ژوند تګلارې هم له اقتصادي انفجار سره سم چې په واقعیت کې د ټولنیز بدلون ماشین ګڼل کیږي،په بشپړ ډول یې پخوانۍ دود له منځه یوړ ، عمومي زده کړو د نړۍ په ګوټ ګوټ کې دود وموند ، د هېوادونو ډېری وګړي په دې بریالي شول چې د لیکلو او لوستلو په اندازه سواد زده کړې ، همدارنګه له بلې خوا د هرې ورځې په تېریدو سره خلکو د ښاري ژوند لورته مخه کړه ځکه چې په لویو ښارونو کې روغتیایي ،صحي او زده کړه یېزو امکاناتو شتون درلود ، دا ډول امکانات په لویو ښارونو کې د دې سبب وګرځېدل چې خلک ځانګړي کسب و کارته لاس واچوي ، په دې ډول ډېر شمېر کلي او بانډې له مېشتو اوسېدونکو خالي شوې.

د لومړي ځل لپاره ښارونو په صحي لحاظ له کلیو او بانډو څخه ښه موقعیت خپل کړ، او بیا په ځانګړې توګه په هغو سېمو کې چې لومړنیو امکاناتو لکه د څښلو اوبو، عمومي صحي خدمتونو، د لېږد را لېږد لپاره د وسایل و شتون او برق موجودیت ، خو د صحي پرمختیاوو په برخه کې د ښه والي او کیفیت یو امر هم په عجیب ډول په منځنۍ کچه د انسانانو د عمر اوږدوالی دی ، چې د بېلګې په توګه په کال (۱۹۵۵)میلادي کې په متوسط ډول د هر انسان عمر (۳۵)کاله اټکل شوی په داسې حال کې چې په کال (۱۹۹۰)میلادي کې بیا همدا اټکل (۵۵)کاله د انسان عمر ښیي.

په ښاري ژوند کې د ښځو اقتصادي لاس ته راوړنو په جلا توګه له نارینه وو څخه په ټولنه کې د ښځو ټولنیز نقش ته بدلون ورکړ، ښځو په پراخه کچه په سیاسي سازمانونو ، زده کړې ، طبابت او نورو علومو کې ونډه واخیسته .

که څه هم چې د ښځو او نارینه وو د حقوقو تساوي په ځانګړې توګه په اقتصادي برخه کې اوس هم د راتلونکي لپاره یوه هېله ده ، د (۱۹۹۰)میلادي کال د یو اټکل له مخې د هرو سلو تنو نارینه وو په وړاندې اتیا ښځو په متوسطه زده کړه کې ، پنځه شپیته ښځو په لوړو زده کړو کې او شپیته ښځو د کسب او کار په برخه کې ګډون درلود.

د (۱۹۸۰)او (۱۹۹۰)میلادي کلونو په اوږدو کې د الکترونیکي اړېکو په پراختیا سره دسفرونو تر سره کېدل، په نړیوالې اقتصادې شبکې کې دختېځې اروپا او چین سره یو ځای کېدل، ټولې نړۍ د یوې واحدې شبکې حیثیت خپل کړ ، نړیوال نبض د دې ډول یوځای کېدو په وجه په یو تازه مفهوم او قالب کې د نړیوال کېدو یا(Globalization) تر سرلیک لاندې ساه اخیستل پیل کړل ، نړیوال کېدل یا ګلوبلایزیشن د لومړنیو اصلي صنعتي مراکزو او هغه هېوادونو چې تازه د صنعتي کېدو په حال کې وو ، د اقتصادي تحرک څرخ نورهم چټک کړ ، که څه هم چې یو شمېر هغه هېوادونه چې هغوی لا تازه د پرمختګ په حال کې وو لکه د افریقا او لاتیني امریکا یو شمېر سېمې ، دوی د سیالي توان په آزاد اقتصادي بازار کې پیدا نکړ او له ډېرسخت اقتصادي سقوط سره مخ شول ، نړیوال کېدل په حقیقت کې د بېلابېلو فرهنګونو سره نژدې کېدل د مثبتو اومنفي پایلو په درلودلو سره وو .

له راډیو او ټلویزیون څخه د ورځې په تېریدو سره زیاته ګټه اخیستنه او دهغې پراختیا د درېمې نړۍ هېوادونو ته په تدریجي ډول د غربي مصرفي فرهنګ په پراختیا کې ډېر رول ولوباوه ،چې پایله يې هم په نورو ټولنو کې پخواني ارزښتونه له منځه وړل او پر ځای یې غربي فرهنګ ځای په ځای کېدل وو .

**د کوکاکولا فرهنګ او منفي غبرګون:**

د امریکا د متحده ایالاتو ډېراغېز د هغو مصرفي محصولاتو په ځانګړنو کې لکه کوکاکولا ،امریکایي کم وزنه جامي ، موزیک ، ورزش او تفریحي توکو کې نغښتې وو ، چې ډېر ژر یې د نړۍ پام ځانته راواړاوه ، لودېځ کلتور یا په اصطلاح (غربي فرهنګ ) په ټولنو کې د غبرګون د را پورته کېدو سبب شو، یو شمېردولتونو او حکومتونو د نړۍ په بېلابېلو برخو کې له خپل فرهنګ ، عاداتو ،باورونو او مذاهبو نه په دفاع لاس پورې کړ ، چې دې ډول فرهنګونو په یادو سېمو کې تاریخي ریښې درلودې ، له فرهنګونو دفاع کله د بریا ویاړ تر لاسه کړی او کله بیا هم له ناکامۍ سره مخ شوی ،چې بېلګې یې په ځېنو هېوادونو کې د تندلارو ډلو او غربي فرهنګ ضد ډلو ټپلو رامنځته کېدل دي ، چې د غربي فرهنګ پر وړاندې یوازینۍ

نمونه شمېرل کیږي ،د نړیوالو نابرابریو او بې عدالتیو موجودیت د دې اور شغلې نورې هم پسې تازه کړي تر هغې چې د غربي فرهنګ ضد احساسات یې خپل اوج ته ورسول .

د (۱۹۶۰)میلادي کال د یو اټکل له مخې چې دنړۍ د ټولنو یو منحني یې رسم کړی وو ، په دغه منحني کې په سلو کې لوړه سلنه (د نړۍ تر ټولو شتمنې ټولنې)اوبیا په سلو کې ښکته سلنه (دنړۍ تر ټولو غریبي ټولنې )د شتمنیو کچه د دغه منحني په تناسب دېرش سلنه توپېر ښیي ، د شتمنوټولنو ثروت دېرش برابره د نورو ټولنوپه پرتله زیاتوالی درلود، په (۱۹۹۱)میلادي کال کې دا میزان (۶۱)برابرو ته ورسېد.

د صنعتي هېوادونو ستر پرمختګونه او د هغو هېوادونو په پرتله چې د پرمختګ په حال کې وو نا انډولتیا ، د صحي مرستو نشتون او کموالی،د زده کړې ټیټه سطحه د څښلو اوبو او پاکې هوا نشتون په بشپړ ډول په دغو هېوادونو کې څرګند او مشهود وو، که څه هم چې په شلمه پېړۍ کې ډېر شمېر هېوادونه د صنعتي کېدو په لوري روان وو، مګر په ډېرو برخو کې دغه پرمختګونه بشپړ نه وو او یاهم یوازې د یو محصول پر بنسټ ولاړ وو لکه قهوه او یا تیل .

په یو شمېر نورو حالاتو کې هم لکه فاسدو نظامي دولتونو کې ټولې هڅې دا وې چې خپلو د جېبونو په ډکولو کې له نظامي ځواکه په ګټې اخیستنې سره چې دوی هیڅکله ټاکلې اومشهورې تګلارې د پانګه اچونې ، زده کړې او صحت په برخه کې نه درلودې او نه یې هم اقتصادي پرمختیا ته کومه پاملرنه درلوده .

نن ورځ سره ددې چې په نړۍ کې د ژوند د لومړنیو اړتیاوو د بسیا کېدو لپاره لازمه شتمني اوتخنیکي وسایل شته ، مګر بیاهم په یو شمېر وروسته پاتې هېوادونو کې په میلیونونو انسانان له لوږې ، قحطۍ د څښلو صحي اوبو د نشتون له کبله سرټکوي .

د لازمو زده کړو نشتون او دلومړنیو مرستو نه موجودیت د ډول ، ډول ناروغیو په خپراوي کې لکه ایډز بې اغېزې نه دي ، لکه څنګه چې په (۱۹۹۰)میلادي کال کې یو پر څلورمه برخه د جنوبي افریقا د ټولو وګړو درد او الم د ایډز ناروغۍ وه ، کروندګري هم د زراعتي ځمکو په له منځه تلو سره چې لامل یې هم د ځمکې وېش او د زراعتي ځمکو د مساحت کمېدل له یوې خوا او له بلې خوا د بېړیو په وسیلهپه نړۍ کې ساحلي سېمو ته د ارزانه خوراکي موادو واردېدل په ټولنو کې د کروندګري سیستم د له منځه تلو سبب وګرځید.

مډرن یا نوی عصر د نړۍ په ډېرو برخو کې د کروندګري او بزګري د مرګ په مانا تلقین کیږي ، یانې د هغې طبقې ختمېدل چې تقریبآ ډېر شمېر انسانان یې په هغې طبقې پورې تړلې وو.

په نړۍ کې د کمونیزم له را پرزیدو سره سم دشرقي بلوک ډېر شمېر هېوادونه د دریمې نړۍ له هېوادونو سره یوځای شول ، د یووېشتمې پېړۍ په لومړیو کې مډرنیزم او پاېلې یې د یو ډېر شمېر ټولنولپاره د افساني حیثیت لري چې ترلاسه کول یې ډېر ګران دي . اقتصادي ، سیاسي توپېرونه او فرهنګي ناانډولتیاوې په پرمختللو هېوادونو کې د نورو هېوادونو په پرتله په مستقیم او یا غیرې مستقیم ډول د چریکي جنګونو او شخړو لمن پراخه کړه ،دا کوچنۍ ډلې د پرمختللو وسلو په درلودلو سره د دې هڅه کوي چې د لوړو اقتصادي او فرهنګي شتمنو هېوادونو سره د مبارزې هوډ ته لمن ووهي .

**د ډېوې سوزېدل:**

سره له دې چې یو شمېر کارپوهان د وروسته پاتې هېوادونو فقر او غریبي او د ژوند ناوړه وضعیت د دوی له خپله لاسه بولي،مګریوشمېر نور بیا دا مسله نړیواله او دا خطر د ټولې بشرې ټولنې لپاره یو ستر ګواښ ګڼي، د شلمې پېړۍ په دوېمه نیمايي کې یو شمېر څېړونکي په دې باور دي، چې په نړۍ کې د نفوسو نامحدود ډېروالی او هم له طبیعي زېرمو څخه نامحدوده ګټه اخیستنه او مصرف ددې سبب ګرځیدلي چې د ځمکې په فضا کې د بیوسفیر (biosphere) پر سطحې باندې له حده زیات فشار راشي ، چې دا فشار په خپل ذات کې د ځمکې د ګرمېدو سبب ګرځي او په دې ډول انسان نه یوازې دا چې خپل ژوند له خطر سره مخ کړي بلکې د ځمکې پرمخ یې د نورو ژوو، لکه الوتونکو ، ماهیانو او حیواناتو خواړه او اوبه هم له جدي خطر سره مخ کړی ، جان مک نیل په خپل اثر (د لمر ترلاندې نوی څیز) یا (some thing new under the sun) کې اشاره کوي ، چې په ستر او اوږد مهاله تصویر کې د انسان اړېکه له خپل چاپېریال سره په خپل ذات کې یو ستر او مهم تحول دی ، چې په یوېشتمه پېړۍ کې یې څرک ولګید.

د جمیعت ډېروالی د دغو بدلونونو یوه ستره ځانګړنه ده ، د ښارونو پراختیا او د کرنېزو ځمکو او ځنګلونو تصرف ، د چاپېریال او د ژوند د محیط ډېرې برخې اسفالت او قیر کول د دې لپاره چې پخې او سترې لارې سره جوړې او ونښلې او همداراز د ډېرو ځمکو تصرف او تر کښت او کر لاندې یې راوستل د درېمې نړۍ د غریبو او بیچاره کروندګرو لخوا د جمیعت د انفجار نښه ګڼل کیږي .

که څه هم چې د یووېشتمې پېړۍ په وروستیو کې د نفوسو د مخنیوي لپاره لازم الزمات د زده کړې ، ښاري ژوند او د ډېر شمېر کورنیو چې نفوس یې زیات دی، د لګښتونو د کچې ډېروالی دا ټول هغه عوامل دي ،چې د نفوسو په مخنیوي کې یې رول لوبولي.

مګربیاهم داسې ښکاري چې د نړۍ د جمیعت ډېروالی به د یووېشتمې پېړۍ په وروستیو کې له (۹)نه تر (۱۰) ملیاردو انسانانو پورې ورسیږي .

مګر له بلې خوا به د لګښتونو تصاعدي پرمختګ د نړۍ په سطح دوام وکړي ، د صنعتي کېدو پراختیا او تر څنګ یې د ژوند د استندردنو لوړېدل (د امریکایي او اروپایي هېوادونو په اندازه )په ځانګړي توګه په یو شمېر هېوادونو لکه چین ، هند، افریقا او لاتینه امریکا کې د جمیعت د مخنیوي سره ،سره به بیاهم د ژوند پر چاپېریال فشار زیات کړي ، د ژوند پر چاپېریال باندې فشار بېلابېل ډولونه لري.

د چاپېریال تصرف د انسان په وسیلهد حیواناتو خوراکي منابع او د ژوند چاپېریال له سخت ګواښ سره مخ کړی ،او آن دا چې د حیواناتو د خوراکې زېرمو سرچینې یې د طبیعت په غیږه کې وچې کړې ، د وحشي حیواناتو له منځه تلل او انقراض په اوسنې پېر کې تر ټولو لوړ میزان په وروستیو (۶۰۰)میلیونوکلونو په اوږدو کې لري ، ډېری عمده منابع لکه د څښلو اوبه د کبانو ډېری ډولونه په ډېر خطرناک ډول د کمېدو په حال کې دي ، تر ټولو مهمه او خطرناکه فاجعه په اوسنې عصر کې له فوسیلې زېرمو څخه د سون لپاره په زیاته اندازه ګټه اخیستنه ده ،چې په مستقیم ډول د ځمکې په اتموسفیر اغېز کوي د فوسیلې زېرمو سوزېدنه د کاربن ډای اکساید ګاز تولیدوي ،ګلخانه یې ګازونه د لمر حرارت ځانته جذبوي او په دې ډول په فضا کې د دې ګازاتو زیات شتون د ځمکې د اتموسفیر د ګرمېدو سبب ګرځي ، په بزګري دورې کې د ځنګلونو له منځه تلل او اور اخیستنه د (دی اوکسي کاربن)د زیاتوالي پیل د ځمکې په اتوموسفیر کې، ددې ډول ګواښونو دپیل لومړی څرک په ګوته کوي ، چې مډرن پېر د فوسیلي سون موادو په سوزولو سره دې بهیر ته نور هم سرعت ورکړ ، او په دې ډول یې د ځمکې په اټوموسفیر کې د دې اوکسیدکاربن ګاز نور هم زیات کړ ، څرنګه چې د دې ګازونو د غلظت حجم په (۱۸۰۰)میلادي کال کې (۲۸۰)برخې په هر میلیون کې اټکل شوې وې ، په داسې حال کې چې همدا رقم بیا په (۲۰۰۰)میلادي کال کې (۳۵۰)برخې اټکل شوې چې د غلظت کچه په هر میلیون کې په همدې ډول محاسبه شوي، د دې تمه کیږي چې په (۲۱۵۰)میلادي کال کې ددې ګاز د غلظت کچه (۵۵۰)نه تر (۶۶۰)برخو ته په هر میلیون کې ورسیږي.

د انسان په وسیلهد ځمکې په اټوموسفیر کې د ناورین د رامنځته کېدو مسله اوس هم په بشپړ ډول مشخصه شوې نه ده ،مګر د ځمکې په اټوموسفیر کې بدلون په ډېر جدي او چټک ډول رامنځته کېدونکی دی .

ډېر شمېر بدلونونه د ځمکې د کنګل له پېر نه وروسته چې را پیښ شول ، په اوسنې عصر کې چې د ځمکې اټوموسفیر د ګرمېدو په حال کې دی، ممکن د ځمکې جنوبي او شمالي قطبونو د یخ غرونه او لړۍ اوبه شي، د ځمکې پر مخ به ډېری ساحلي سېمې تر اوبو لاندې شي ،د نړۍ په ځینو سېمو کې د اوبو او هوا بې ثباته وضیعت رامنځته کېدونکی دی، د دې تر څنګ دنړۍ په اقتصاد کې یو بل ناورین ته لاره هواریږي ، ځکه هغه هېوادونه چې اقتصاد یې پر کرنېزو موادو ولاړ دی خپل اقتصادي ثبات له لاسه ورکوي او په دې ډول به یو شمېر هېوادونه د تل لپاره د نورو هېوادونو پوروړي پاتې شي .

**دنړۍ په تاریخ کې مډرن پېر:**

کله چې په (۱۹۶۹)میلادي کال کې انسان د لومړي ځل لپاره پر سپوږمۍ قدم کېښود په واقعیت کې یې د ځمکې یا پلرنې ټاټوبي د ترک کولو او پرېښودلو لپاره لومړی ګام پورته کړ، دا ډول ګامونه او ستر پرمختګونه زمونږ د سترګو پر وړاندې د یو بل واقعیت راسپړنه کوي ، او هغه دا چې د انساني ټولنو پیچلتیا او ځواک د سترولګښتونواو ورسره مل د احتمالي پېښو په غیږه کې سر راښکاره کړ، ننۍ انسان د دې ځواک لري چې هم خپله بشري ټولنه او هم د ځمکې ټوله هستي د څو دقیقو په بهیر کې له منځه یوسي ، یانې ستر ځواک او ډېر مسولیت چې مونږ یې تر اوسه پورې له بشپړ کنټرول او صلاحیته عاجز یو ،د ننۍ مډرنې ټولنې پیچلتیا او د احتمالي ستر خطر رامنځته کېدل د یو احتمالي او احساساتي تصمیم په نیولو سره کیدای شي د ټول بشري ژوند او تاریخ (له پخوانیو انساني ټولنو څخه تر سومر او مایا)پورې له بربادۍ او نابودۍ له یو مخیز ناورین سره مخ کړي ،مګر له بلې خوا د مالوماتو د سطحې لوړوالی او د انسان عقلاني ځواک د دې احتمال هم شونی کړی، چې بشري ټولنې د نړۍ پر مخ کولی شي د ژوند چاپېریال د ساتنې لپاره ښه مدېریت ته لاس رسۍ پیدا کړي .

مګربیاهم اساسي پوښتنه داده چې آیا اوسنۍ مډرنه بشري ټولنه به د دې ځواک پیدا کړي چې په بشري ټولنه کې تل پاتې نظم ، اقتصادي ،سیاسي او چاپېریالي ثبات ته لار پیدا کړي؟

او یا هم داچې د بدلونونو او پرمختګونو بې کنټروله حرکت به انساني ټولنه له ناڅاپي بربادۍ سره مخ نکړي ،چې بشري تاریخ به پخوانۍ دورې او لومړني پېرته سوق کړي ؟

کیدای شي چې د مډرن انقلاب اصلی معما همدا وي که څه هم چې د ځمکې پر بیوسفیر باندې زمونږ کنټرول شدت موندلی، مګر د ټول نظام حفظ او ساتنه اوس هم تر پوښتنې لاندې ده، آیا په واقعیت کې مونږ ددې ظرفیت لرو چې له انساني نبوغه کافي ګټه واخلو؟

راتلونکي به د دې پوښتنې شاهد او ځواب ورکوونکی وي،چې آیا ټولیز انساني نبوغ به مونږ بلا تشبیه جنت ته بوځې او که په خپل لاس جوړ شوي دوزخ ته ؟

**د تاریخي دورو وېش او ډلبندۍ**

دتاریخ لیکل هم لکه د هر داستان د روایت په څېر یو ځانګړې او اصلي چوکاټ ته اړتیا لري ، د تاریخ لیکلو له تازه تګلارو څخه د یو منل شوي چوکاټ په توګه یو هم دتاریخي دورو وېش د مهمو او سترو پېښو پر اساس ډلبندۍ ده ،که څه هم په مجموعي توګه زموږ په ذهن کې تېر وخت د یو منل شوي قالب او دایمي سیال په توګه ځای لري ، په واقعیت کې مونږ د ځانګړو پېښو له مخې تېر وخت ډلبندي کوو، چې همدا زموږ د انتخاب له مخې د تاریخي ډلبندیو بېلابېلې تګلارې را منځته کوي ‎.

تاریخي وېشنې د دې سبب ګرځي چې یو پیچلي او مستمر تاریخ ټوټې،ټوټې شي یا په بل عبارت کله نا کله زموږ همدا ډول تاریخي وېشنې د تېرو تاریخې واقعیتونو د تغیر سبب هم ګرځي .

په یوه ټولیزه او عمومي مجموعه کې د تاریخې وېش لپاره هڅه یو ستونزمن کار دي ، څو دهغې له مخې په دې عمومي مجموعه کې ځانګړې ،دقیق او بې پرې ټکې رابرسېره شي.

د نړۍ د عمومي او ټولیز تاریخ لپاره د یو ځانګړې نقشې طرحه یو ډېر پیچلی او ستونزمن کار دی چې مونږ د دې کار د ترسراوې لپاره هڅه کوو،یو له دغو ستونزمنو طرحو څخه زمونږ له ذهنه د ډېر لېرې او لرغونې دورې بیان دی ، د دې تاریخ ژورو ته ښکته کېدل د دې سبب ګرځي ،چې مونږ ډېری تاریخي جزییات د یو عمومي تصویر په توګه له لاسه ورکړو ، د نمونې په توګه د تاریخ په همدې وېش او ډلبندۍ کې د کروندګری دورې د ځانګړنو د توضیح لپاره موږ دېته اړ شولو چې د ډېرو لوړو تمدنونو په هکله توضیحات نا ویلي پرېږدو.

دا کتاب نظر نورو تاریخي کتابونو ته په بشپړ ډول له ځانګړې لیدلوري څخه د موضوعاتو په وضاحت لاس پورې کوي ، چې دا موضوع د کتاب په ښه والي یا ناسم والي دلالت نکوي ، په دې کتاب کې کله یو شمېر پېښې تازه ښکاري او کله بیا هماغه پخوانۍ پېښې وي، خو له یوې نوي زاویي نه یې څېړې .

د کتاب ځانګړې موخه د انسان او انساني توکم د تاریخي ډول څېړنه ده ، له تاریخ سره ژوره آشنايي د دې سبب ګرځي څو موږ خپلې اصلي موخې یانې د انسان دعمومي تاریخ طرحې ته ورنژدې شو.

مګر د انسان عمومي تاریخ ته لاس رسۍ په پخوانیو تګلارو کې زیات تفکر ته اړتیا لري ، چې په ناچارۍ سره بېلابېلې ستونزې د تاریخي ډلبندۍ په برخه کې له ځانه سره لري.

د کتاب دا برخه به لومړی د تاریخي ډلبندیو ستونزې وڅېړې ،بیا به د تاریخ پېژندنې لومړنیو او پخوانیو تګلارو ته اشاره وکړي او په بل پړاو کې به د حل هغه لارې په ګوته کړې چې زمونږ لیدلوری د تاریخ په هکله بیانوي .

**د نړۍ په تاریخ کې د تاریخي وېش ستونزې:**

هغه ستونزې چې په دې برخه کې موږ ورسره مخ یو دادي ، نظري ستونزې، جوړښتې ستونزې ، اخلاقي او فني ستونزې.

**۱.نظري ستونزې**

زماني یا مهالنۍ وېش په تاریخ کې د دې اړتیا پېښوي چې موږ باید ځینې تاریخي پیښې د ځینو نورو تاریخي پېښو په پرتله مهمې وښایو ، د مثال په توګه د یوه جنسیت پېژندونکي تاریخ پوه لپاره هغه تاریخي پېښې د تاریخي منشآ اوتاریخي منابعو د صدور منبع ګڼل کیږي چې پر بنسټ یې د نارینه او ښځو ترمنځ ټولنیزو اړېکو خپله بڼه اړولي لکه د کروندګری په پېر کې په ټولنه باندې د نارینه وو حاکمیت یا د ښځو د رایي حق ورکوونه د نوموړي تاریخ پوه لپاره تاریخي منبع ده .

مګربیا د یو نظامي متخصص او څېړونکي لپاره بیا د جګړه یېزو تاکتیکونو څېړنه د باروتوکشف د منظمو جنګي لښکرو پیدایښت تر نورو تاریخي پېښو ډېر اهمیت لري او بلآخره د مذهب د برخې څېړونکي د تاریخي بهیر دعطف ټکی د مذهب پیدایښت ګني د مثال په توګه په مسیحیت کې دنړۍ د تاریخ مبدا دحضرت عیسی (ع) پیدایښت دی، چې تاریخ دوی له میلاده وړاندې او له میلاده وروسته تنظمیوي ،په پایله کې ویلی شو چې د تاریخي دورو وېش د بېلابېلو مفکورو پر بنسټ دود موندلی ، یا په بل عبارت د تاریخي دورو وېش اختیاري او نظري مبدا لري ، چې د یوې تاریخې دورې د ټاکنې اصل هم د یو شمېر تاریخي پېښو ارجحیت نظر نورو پېښو ته ګڼل کیږي، اختیاري وېش په تاریخ کې ډېر ضروري نه بریښې مګر کله چې د ټولې نړۍ او بشریت بیان کوي ، بیا د ځانګړو دورو ټاکنه او نوم ورکوونه یو الزامي امر دی .

په اوس مهال کې دې مهمې پوښتنې ته ځواب چې ،آیا د نړۍ د تاریخ پوهانو ترمنځ د یوځانګړې تاریخي وېش په هکله عقېدوې یوالی شته ؟ تر اوسه د دې پوښتنې ځواب منفي دی.

**۲.جوړښتي اوسازماني ستونزې**

د تاریخ ډلبندۍ او وېش ډېرې زیاتې سازماني او جوړښتي ستونزې هم لري ، څرنګه به وکړای شو چې د متفاوتو انساني ټولنو له منځه د یوې خاصې پېښې واحد ملاتړ تر لاسه کړو چې یاده پېښه په واقعي ډول د ټولو انساني ټولنو د ژوندون پر بهیر عمومي او یو شان انعکاس ولري ، په داسې حال کې چې په میلیونونو پېښې د رامنځته کېدو په حال کې دي د دغو پېښو له منځه به کومه داسې پېښه د تاریخي منبع او تاریخي جهت په توګه ممتاز حیثیت خپل کړي؟

د نورو ستونزو له ډلې د مشابه او موازي شرایطو موجودیت په ګاونډیو هېوادونو کې نظر هغه هېوادونو ته چې په بېلابېلو او متفاوتو شرایطو کې یو له بله ډېر لېرې ژوند کوي ، مونږ په دې ډول له یوه مهم او ستونزمن انتخاب سره مخ کوي ، آیا تاریخي ډلبندۍ باید له ټولو هېوادونو

څخه په یو وخت کې تر سره شی؟

او یا دا چې بېلابېلې ډلبندۍ د نړۍ پرمخ په هره نقطه کې ترسره شي ؟ستونزه داده چې په لومړي فرض کې د ټولو هېوادونو پرتلنه ډېره ستونزمنه موضوع ده ، او په دوم فرض کې اصولآ د تاریخي جریانونو یو عمومي تصویر له لاسه ورکوو.

په مډرن ډول تاریخ لیکنه لومړی ځل په اروپا کې پیل شوه ، چې منظمې او بېلابېلې تاریخي ډلبندۍ د اروپا د تاریخ د تشریح لپاره په مختلفو قالبونو کې تر څېړنې لاندې ونیول شول ،د اورپا ځانګړې تګلاره د تاریخې وېش لپاره نړیوالو ته پر درې دورو ولاړه ده ؛ لرغونې دوره ، منځنۍ دوره او نوی عصر مګر د تاریخ دا ډول وېش د نړۍ د نورو سېمو لپاره کوم مفهوم نلري ، مګر په دې دلیل چې دا تګلاره یو څه پخوانۍ ده او ډېره ګټه ترې اخیستل شوې ، په ډېرو وختونو کې له دې وېشه کار اخیستل کیږي .

چینایي تاریخ لیکونکي هم همداسې ، ډېر کلونه کیږي چې چینایان په خپل هېواد کې د پاچاهي سلسلو پیل د تاریخي وېش د منبع په توګه پیژني ،چې د تاریخ دا ډول وېش د نړۍ د نورو هېوادونو لپاره نا آشنا دی ، د مثال په توګه د تانګ د پاچاهۍ سلسله له چینایانو پرته نورو انسانانو ته کوم خاص مفهوم او ارزښت نلري.

آیا کولی شو چې د تاریخي وېش یو معتبر او ګډ نوم لړ ته چې د نړۍ د ټولو لویو وچو انسانانو ته د منلو وړ وي لاس رسۍ پیدا کړو؟ د دې پوښتنې ځواب هم تر اوسه منفي دی.

**۳.اخلاقي ستونزې**

د تاریخ هر ډول ډلبندي او وېش په ډېرې آسانۍ سره د یو شمېر خاصو تاریخي ارزښتونو په پلوېتوب تعبیرېدلی شي ، چې دې مسّلې ته د تاریخي ارزښتونو په ډلبندۍ کې اخلاقي ستونزه وایي ، د دې ډول تاریخي وېش تر ټولو ښه بېلګه د یوې تاریخي دورې د پرمختګونو او لاسته راوړنو ارجحیت اولوړوالی د بلې تاریخي دورې په پرتله ګڼلی شو ، په اروپا کې د تاریخ داسې کتابونه ډېرځله په داسې سرلیکونو لکه تیاره دوره ، منځنې دوره ، رنسانس دوره ، علمي انقلاب او دموکراتیکو انقلابونو دورو په نومونو پسولل شوي ، چې د عمومي تاریخ د څېړنې پر مهال له دغو سرلیکونو نه ګټه اخیستنه د تاریخ پوهانو بې پرېتوب او ناپلیتوب له منځه وړي.

ځکه دا ډول عنوانونه په عمومي توګه د خاصو تاریخي مقاطعو د پېژندنې له مخې ټاکل کیږي ، د مثال په توګه تیاره دوره ، د ټولنو د وروسته پاتې والي تاریخي دورې ته اشاره کوي ، منځنۍ دوره د یوې تاریخي دورې موّقتي بهیر ته اشاره کوي ، او هم د یوې ټولنې انتقالي بهیر له یوې تاریخي مرحلې څخه بلې ته ، همدارنګه د رنسانس دوره د مډرنېزم خواته د واقعې پرمختګ تاریخي پیل ته اشاره کوي ، دا ډول عنوانونه ، سرلیکونه او وېش په تاریخ کې سره له دې چې مثبتي او منفي پاېلي لري ، خو بیاهم په یوه ځانګړي تاریخي دوره کې د مختلفو هېوادونو په هکله یو ډول ارزښت پاله پرتلنه شمېرل کیږي چې کله یې هم د یو شمېر هېوادونو تاریخي ارزښتونو ته خاص ارجیحیت ورکړی.

د وروستۍ دورې له دود شوې اخلاقي ستونزې له عمده ستونزو څخه یو هم د غربي ټولنو له کړنو څخه مثبت برداشتونه او هم مډرنېزم ته د دوی لاس رسۍ دی چې په نړۍ کې د وروسته پاتې ټولنو په پرتله دوی ته په لوړ نظر کتل شوي.

په وروستي تحلیل کې ،آیا تر دې دمه مونږ د یو جامع تاریخي وېش کوم معیار ته چې د یوې ټولنې تاریخي ارزښتونه نظر بلې ټولنې ته لوړوالی او ارجحیت ونلري رسیدلي یو؟ د دې پوښتنې ځواب هم تر اوسه مالوم نه دی.

**۴.فني ستونزې**

د تاریخي دورو وېش له نورو عمده ستونزو څخه یو هم د نړۍ د اقوامو او ملتونو لخوا بېلابېلې تاریخې مبداوې دي ، د مثال په توګه که چېرې ووایو چې کرستف کولمب په کال (۸۹۷) کې د اوقیانوس اطلس له سمندره تېر شو ، نو ستره اشتباه به مو کړې وي ، ځکه چې دلته مونږ له اسلامي تاریخه کار اخیستی نه له میلادې تاریخه ، د یونان لرغونې دورې تاریخ په اغلب ګومان د هر حکمران د سلطنت له مخې ښودل شوی ، له میلاده څلور پېړۍ پخوا د افلاطون یوه ملګري د تي مې اس(timaeus)په نامه وړاندېز وکړ چې د تاریخ پېژندنې له یوه عمومي سیستم نه چې په یونان کې د لومړي المپیک له تجلیله مبدآ اخلي ، باید استفاده وشي ، چې د مسیحیت د مډرن تاریخي مهال وېش یا میلادي سنې له مخې دا کال (۷۷۶) له میلاده پخوا زمانې ته رسیږي ،پورتنیو تاریخې بېلګو ته پام سره د یو عمومي تاریخ ټاکنه د یوې مشترکې تاریخي مبدآ په توګه یوه ډېره پیچلې ، اوږدمهاله ، سرخوږوونکي پدېده ده ، خو بیا هم د ټولو ستونزو سره ، سره یو ډول عمومي توافق په میلادي سنې شوې که څه هم دا مسّله تر اوسه د بحث وړ ده، آیا له میلادې تاریخه ګټه اخیستنه په خپله یو ډول امپریالیستې فرهنګ نه دی ؟ آیا کولی شو د BC/AD (له میلاده پخوا /له میلاده وروسته ) اوښتون پر BCE/CE(له معاصرې دورې پخوا/معاصره دوره ) موږ له دې اتهامه خلاص کړي .

هیڅ ډول تاریخي وېش او ډلبندۍ د دې ستونزې د حل او ټولو غوښتنو ته د ځواب ویلو توان نه لري د تاریخ هر ډول تقسیم او بېلوالی لکه د یو تاریخي روایت لیکل په یو نه یو ډول په یو ځانګړې دوره کې د ځانګړو ډلو او ټولنو د تعصباتو لېوالتیا له ځانه سره لري .

د تاریخ هر ډول وېش د یو تاریخ پوه د لید لوري زاویه او مقیاس په حتمي ډول منعکسوي ، نو په دې اساس ویلی شو چې هیڅ ډول تاریخي مهال وېش په یوازې ډول د ټولو تاریخي جزییاتو د انعکاس طاقت نلري.

**د تاریخ د وېش ډولونه**

په تر ټولو ساده تاریخي وېش کې چې همدا اوس هم ډېر دود لري ، دوه اصلي دورې دي ، چې د تاریخي مبدآ د وېش په توګه پېژندل کیږي ، که څه هم چې دا دورې په هر هېواد او کلتور کې کیدای شي توپير ولري د مثال په توګه دا دورې کیدای شي د بشریت د پیدایښت او اوسنې عصر د پېژندنې په هکله توضیحات ولري ،لکه په آسترالیا کې د لومړنیو ټولنو پیدایښت او یا هم د یوې مهمې پېښې نه پخوا او یا وروسته پېښو په هکله بحث د انسان د پیدایښت داستان په سامي مذاهبو کې د یادو دوو دورو وېش په آسانۍ سره د پرتلې وړ دی ، چې په سم یا ناسم ډول یې توصیف هم کیدای شي .

د دې ډول تاریخي مهال وېش اغېزې او پرتلنه یې په اوسنې تاریخ کې په ځینو کلمو کې لکه د پخوانۍ ټولنې په څرګند ډول ښکاره دی.

مګر بیاهم یوشمېر تاریخي وېشنې ، پخوانۍ وخت د یو شمېر لمن لیکونو په ترڅ کې په بېلابېلو تاریخي برخو وېشي ، سلطنتي او پاچاهي تاریخونه ډېر ځله د خپلې سلطنتي دورې پیدایښت او پرزېدل د سترو پاچاهانو د تاریخ پر مټ ترسیموي ، کله د چین ، روم او مایا تاریخي دورې په دې ډول تاریخي مهال وېش کې پېښې په متوالي ډول د یو اوښتون له مخې ترسیمېږي ، چې دا بدلونونه عبارت دې له ، د واک لېږد ،کمزورتیا ، ځوانۍ، بلوغ او زړښت د عمر په اوږدو کې د یو پاچا یا یوې سلسلې ؛تاریخي وېشنې په دې ډول کې تاریخي بهیر په مستقیم خط کې اچوي،چې پېښې په پرله پسې ډول د یو بل تر څنګ توضیح کیږي او په دې ډول د اصلي تاریخ چوکاټ د یوې مهمې پېښې پر شاوخوا ترسیمېږي ،که څه هم چې د یو شمېر پېښو دا ډول وېش کیدای شي په راتلونکي کې د تاریخ په څېره کې نورې زاویي پرانیزي.

له میلاده پخوا په اتمه پېړۍ کې ستر یوناني شاعر هېسود د نړۍ تاریخ پر پنځو مرحلو وېشلی ،نوموړي د تاریخ پیل ته د طلایي دورې یا د انسان د ځواکمنتیا نوم ورکړی ، د نوموړي د څرګندونو له مخې په هغه وخت کې د انسان ځواک لکه د خدای د ځواک په څېر وو ، چې وروسته بیا د انسان دا ځواکمنتیا په تدریج سره مخ په زوال ځي او بله مرحله د انساني تاریخ پیلیږي چې نوموړی ورته د سپینو زرو یا د برونزو یا د قهرمانانو د دورې نوم ورکړی ، او بیا په انساني مرحله کې چې قدرت د یوې ډلې پورې تمرکز مومي اوضاع خرابیږي او د انساني ډلو ترمنځ شخړي او جنګونه سر را پورته کوي چې نوموړي یې د جهالت دوره نوموي ، د تاریخ دا ډول نمونوي وېش د راتلونکو لیکوالو لکه (اسوالډ اسپینګر او ارنولډ توین بي) په آثارو کې هم څرګندیږي ،چې د انسان عروج او پرزېدنه د تاریخ اصلي مسیر ګڼل کیږي.

مارکسیستي تاریخ لیکونکو بیا لیکنۍ پېښې او حادثې د ګرځېدونکو تاریخې دورو تر څنګ توضیح کړي ، دا لیکوال د تاریخ پیل د ساده او بې طبقې انساني ټولنو په لمن کې ویني ،چې د تولیداتو له ډېروالي وروسته او په وروستي فاز کې انسانان او استثماري دورې ته داخلیږي.

مارکسیستي تاریخ لیکونکي په دې باور دي چې د بشري نړۍ راتلونکې د دې دواړو طبقو په یوځای کېدو او ادغام کې نغښتی ده ، ځکه هغه وخت چې دواړه متضادې طبقې سره یوځای شي ، یوه بې طبقې ټولنه رامنځته کیدای شي ، ډېری شمېر اوسني پوهان هم دا مهال وېش د خطي اسنادو له مخې توضیح کوي ، ځکه چې تاریخي پېښې په پرله پسې ډول روایت شوي، د تاریخ دا ډول مهال وېش د لرغون پېژندونکو او انسان پيژندونکو له فعالیتونو متآثر ښکاري ، چې د انسان د عمومي تاریخ یو منظم چوکاټ ته اړتیا لري ، د تاریخ د پېژندنې اصلي تګلاره موږ د لرغونو پاتې شونو آثارو او خطي نسخو په رڼا کې وینو ، که خبره داسې وي ، نو د تاریخي دورو د وېش مسّله د لرغون پېژندونکو دنده ده نه د تاریخ لیکوالو ، په نولسمه پېړۍ کې دوو تنو ډانمارکې لرغون پېژندونکو کریسټن تامسون او جین ورسای تاریخ په دریو عمومي دورو تقسیم کړ ، چې عبارت دې له، د کاڼو یا تېږو دوره ، د سپینو زرو یا برونزو دوره او د اوسپنې دوره د تاریخ دا ډول وېش تر اوسه هم په لرغونې تاریخ پېژندنه کې لیدل کیږي .

په شلمه پېړۍ کې آسترالیایي تاریخ پېژندونکي (ګور دون چیلډ)د مارکسیستي ایډیالوژۍ پر بنسټ د اوسنې انسان د ژوند د اوښتون اصلي اغېز په ټولنیز انسان او د ژوند په چاروکې پرمختګ د فني او صنعتي پرمختګونو پرمټ باله ، نوموړي په ځانګړي توګه د کوروندګري پیدایښت او همدارنګه د ښارونو او هېوادونو (ښاري انقلاب)پیدایښت د انسانانو په ژوند کې د اوښتون له مهمو دلایلو څخه وګاڼه.

په شلمه پېړۍ کې دوو نورو لرغون پېژندونکو (لویس هنري مورګان او اډوارډ تیلور) په همدې لړۍ کې د انسان ټولنیز ژوند تقسیم کړ،په دې تعریف کې لومړی انسان په وحشي توګه په طبیعت کې ژوند کاوه بیا لومړنۍ بدوي ټولنې چې د قانون حاکمیت په کې دود نه درلود،چې بیا تمدن ته د رسېدو مرحله ده ، د شلمې پېړۍ په وروستیو کې تاریخ لیکونکي، ټولن پېژندونکي او لرغون پېژندونکي په تاریخ کې له غرض آلوده افکارو دې خطر ته متوجه شول ، که څه هم چې تر دې دمه د تاریخې دورو په وېش کې د پلویتوب کلتور په بشپړ ډول له یاده نه دی وتلی ،مګر د ارزښت ورکوونې مثبت او منفي قضاوت لړۍ تر کنټرول لاندې ده .

تر اوسه هم د تاریخي دورو د وېش عمومي چوکاټ د فني پرمختیاوو انساني اړېکو او یا هم د دواړو د ترکیب پربنسټ څرخي ، ځکه دا هغه دود دی چې رېښه یې په پخوانیو لیکل شوو ، تاریخونو کې نغښتې ده له میلاده پخوا په درېمه زرېزه کې د ګیل ګمش سومري حماسي ، د تضاد اصلي لامل د داستان د دوو شخصیتونو یانې ګیل ګمش او دهغه ملګری انکېدو تر منځ د فني پرمختګونو له مخې توضیح کوي ، د ژوند په نوع کې دا ډول توپیر د ارزښتونو اختلاف او د ژوند د سیاسي او ټولنیزو سیستمونو د اختلاف لړۍ له ځانه سره درلوده ، چې کارل مارکس د تاریخي صورت بندۍ اصلي منشآ د تولید په وسایل و کې ګڼي.

مګر دا ډول لیدلوری او تاریخي پېژندنه د تاریخي دورو د وېش په هکله د اقتصادي او تولیدي عواملو د اغېز پربنسټ د انسان د تاریخي اړېکو پر نورو اړخونه هم څرګند دي لکه، د ژوند استندرد او معیار د جمعیت ترکیب ،دښځو او نارینه وو اړېکې ،سیاسي جوړښتونه د نړۍ په هکله د انسان تفکر او باور ،ټولنه ، خدای یا خدایان او آن د تاریخي بدلونونو سرعت او کیفیت په ټوله کې دا ټول اړخونه په اقتصادي او تولیدي عواملو پورې تړي.

**دتاریخ عمومي وېش په دې کتاب کې**

د دې کتاب عمومي طرحه هم پر دوو اصلي عواملو یانې فني پرمختګونو او ټولنیزو اوښتونونو را څرخي ،په دې کتاب کې تاریخ پر درې اصلي مرحلو تقسیمېږي چې هره مرحله یې د یو شمېر توضیحاتو پر اساس د نړۍ په هرګوټ کې په ځانګړو خصوصیاتو سره سپړل شوې.د دې تاریخ عمومي اسکلیټ هم د یو شمېر بېلابېلو لیدلورو پر اساس چې کیدای شي له ستونزو به خالي نه وي وړاندې شوی ،مګر په ټوله کې بیاهم هغه اساسي ټکي چې د بشریت له وروستیو تاریخي لیکونوسره چې د عمومي هوکړې پر اساس طرحه شوي په خپله محتوای کې رانغاړلي.

د بشري تاریخ درې اصلي مرحلې ،چې لومړی دوره یې د بشري تاریخ د کډوالي پېر دی ، د انسان تاریخ د ژوند تر ټولو اوږد بهیر د ځمکې پر مخ شمېرل کیږي چې نژدې پنځه نوي سلنه د بشر د ټول تاریخ بهیر په کې نغښتی دی.

دوېمه مرحله یانې د کروندګري یا بزګري پېر دی چې نژدې لس زره کاله یې د بشریت په تاریخ کې عمر وکړ، او وروستۍ مرحله اوسنۍ پېر دی چې یوازې دوه سوه پنځوس کاله یې عمر کړی ، د کډوالي دورې پر مهال د انساني جمیعت شمېر ډېر کم وو ،په پایله کې د انساني تاریخ د دوېمې او درېمې مرحلې حجم او عظمت د نفوسو د ډېروالي په وجه ډېره ستره او پراخه غیږ درلوده ، په ټولیز ډول په ټولو تاریخي دورو کې د انسانانو ټول شمېر لس میلیارده وګړي اټکل شوي،یانې لومړی دوره یا د کډوالي پېر ۱۲سلنه ، بزګري پېر ۶۸ په سلو کې ، او اوسنې لنډ تاریخي پېر ټول شمېر ۲۰ سلنه، د بشریت په ټول تاریخ کې اټکل شوي ، مګر په اوسنې پېر کې د عمر د اوږدوالي په وجه دا سلنه له ۲۰ نه ۳۰ ته لوړیږي چې په دې حساب د بزګري دورې د وګړو د شمېر سلنه ۶۰سلنې ته او د کډوالي دورې ۱۰ سلنې ته نزول کوي .

دا کتاب هم لکه د نورو تاریخي ډلبندیو او وېش په څېر مثبت ، منفي او د ضعف ټکي لري، چې له دې ستونزې تر ډېره بریده خالي نه ښکاري ، د دې اثر په لیدلوري کې صنعتي او فني پرمختیاوې د تاریخي دورو د وېش د اصلي چوکاټ په توګه ټاکل شوي ،چې عبارت دې له ۱-د لومړنیو یا کډوالو انسانانو د ژوند ډول چې د بشریت په تاریخ کې د لومړنیو انساني ټولنو د جوړیدا پیل ګڼل کیږي ،چې دې انساني ډلو د ژوند د بقا لپاره کډوال او کوچیاني ژوند ته مخه کړي ۲ـد کروندګرو ټولنو پیدایښت چې د ژوند تګلاره یې پر کروندګري محصولاتو څرخېده ۳-د مډرنېزم پدېده او صنعتي ټولنې.

د انساني تاریخ په رڼا کې دا ډول لیدلوری په ځانګړي ډول د انسانانو په ټولنیزه ډلبندۍ او تاریخي سازماندهۍ کې د لومړۍ او درېمې دورې په هکله یو څه بریالی نظریه ده ، د لومړنیو انساني ټولنو په هکله د دې تاریخ تعبیر د ټولنیزو جوړښتونو د عمومي جوړښت په هکله واقعي او مشروع لیدلوری دی ، مګر دا چې اوس هم په نړۍ کې یو شمېر انسانان کوچیاني او کډوال ژوند لري نو د لومړنیو انسانان په تعریف کې باید ووایو چې په لومړنۍ انساني دوره کې ټولو انسانانو کوچیاني او کډوال ژوند درلود.

د مډرن پېر پېژندنه هم د ګلوبلایزیشن یا نړیوالو کېدو له پدېدې سره تړلې مسّله ده چې دا امر په خپل وار تقریبآ ټولو ته د منلو وړ ده ، ځکه چې د انساني ټولنو له یو بل سره تړاو او هم د یو مشترک ځواک شتون د یوې اغېزناکې پدېدې په توګه ټولو انسانانو ته روښانه ده ،نو پر دې اساس مډرن پېر په دې توګه تعریفولی شو.

مډرن پېر هغه پېر چې د فني او تخنیکي بدلونونو په وجه په دوو ،دریو پېړیو کې عمده بدلونونه په ټولو انساني ټولنو کې رامنځته شول ، مګر په کوچنیو تاریخي ډلبندیو کې بیا ددې پېر په هکله محدود تحلیلونه شتون لري چې هغه تحلیلونه معمولآ سېمه یېز ارزښت لري ،که څه هم چې سېمه یېز تحلیلونه د ډېرو عمده اوښتونونو بیان په نړیوال تاریخ کې کوي .

د بشري تاریخ تر ټولو ستونزمنه مرحله په بزګري ټولنو پورې تړاوو مومي ، چې تقریبآ له لسو زرو کالو پخوا څخه تر دوه سوه پنځوس کاله پخوا پورې تاریخي حوادث په بشري ټولنه کې بیانوي .د دې دورې لیکل شوی تاریخ د نړۍ په مختلفو برخو کې بېلابېلې پېښې بیانوي ، مګر هیڅ کومه پېښه په یوازې ډول د بزګري دورې د عمومیت په توګه نشي منل کیدای ،مثلآ د افریقا ، آسیا،اروپا ، امریکا یا د آرام سمندر د ټاپوګانو تاریخ هر یو د یوې بېلې سېمې تاریخي احوال بیانوي ، د بزګري تاریخي دورې پیل او لرغونتوب په هغه ټولنو پورې اړېکه مومي چې په آسیا او اروپا پورې اړه لري چې نژدې لس زره کالو ته یې لرغونتوب ورګرځي .

په داسې حال کې چې کوچیاني ژوند په امریکا کې له بزګري تاریخه وروسته بیا هم څو زره کاله عمر وکړ ،چې د دې ډول ژوند بېلګې اوس هم په امریکا کې لیدل کیږي .نو په دې اساس تر ټولو وړ تعریف د دې دوري په هکله داسې دی.

بزګري پېر په بشري تاریخ کې هغه پېر دی چې کروندګري تګلارې او کرنېزې پرمختیاوې په عمده ډول په انساني ژوند کې د بدلون سبب شوې .

مګر سېمه یېزې تاریخې ډلبندۍ په کوچني چوکاټ کې بیاهم د دې پېر په پېژندنه کې په سېمه یېزه کچه بېلابېل بهیرونه په ښه ډول سره تشریح کولی شي ،بزګري پېر په مختلفو سېمو او مختلفو وختونو کې بېلابېل او ځانګړی مهال وېش لري، په ټوله کې بزګري پېر کولی شو په څلورو مرحلو ووېشو ؛لومړۍ دوره هغه ټولنه چې ژوند په بزګري او کروندګري سیستم پورې اړه لري او تر هغې دمه لا ښارونه او هېوادونه نه وو رامنځته شوي ؛ دوېمه دوره د ښارونو ،کوچنیوهېوادونو د لومړنیو تمدنونو د رامنځته کېدو مرحله ده ؛درېیمه دوره د لویو ښارونو او هېوادونو چې په یو بل پورې تړلي او په اړېکه کې وو د رامنځته کېدو مرحله وه او بلآخره څلورمه دوره د سترو بدلونونو د رامنځته کېدو مرحله له۱۷۵۰نه تر ۱۰۰۰ میلادي کال پورې د نوي تاریخ په غېږه کې د عمده بدلونونو د رامنځته کېدو مرحله ده .

د لغتونو ، نومونو او مضمونونو په ټاکنه کې ډېر زیات دقت د بشري دورو او تاریخي وېش په برخه کې تر شونې بریده د دې سبب ګرځیدلی چې له اخلاقي او ارزښتي ستونزو څخه مخنیوی وکړي .

هغه مقیاس چې په دې اثر کې د یو ټاکل شوي معیار په توګه په پام کې نیول شوی، د هیڅ یوې ټولنې یا انساني ډلې لوړوالي او یا ټیټوالي ته یې د بلې ډلې په پرتله ارزښت نه دې ورکول شوی ،که څه هم چې په دې اثر کې د بشري تاریخ د دورو وېش تر یوه ځای له پلوېتوب او جهت مندۍ نه لیرې نه دی ، ځکه چې د انساني تاریخ په عمومي تصویر کې دا ډول پلوېتوب له انکاره لیرې نه دی ، د کډوالي ، بزګري او اوسنې عصر تاریخي دورو د وېش تګلارې له منظم ،ځانګړي او منطقي اغېزه برخمنې دې ،چې دا موضوع په خپله د انسانانو په ژوند کې بدلون له چاپېریال سره ښیي نوځکه په علمې لحاظ دا موضوع هم یو ډول جهتوالی ښیي.

د تاریخ په عمومي تصویر کې په تدریج توګه کیدای شي مونږ د عمده اوښتونونوشاهدان و اوسو چې مبدآ او منشآ به یې د ټکنالوژۍ پرمختګ وي ، چې بیا هم همدا اوښتونونه د دې سبب ګرځېدلي څو د خوراکې توکو او انرژۍ سطحه لوړه شي چې پایله یې هم د نفوسو ډېرښت دی،د نفوس ډېروالی په خپل وار سره د یو شمېر ټولنو د ودې او پیچلتیا سبب ګرځي چې پرمختللي فني او صنعتي پرمختګونه د دې سبب شوي څو یو شمېر ټولنې د هغه ټولنو په پرتله چې لا تر اوسه هم له پخوانیو وسایل و نه د ژوند د آسانتیاوو لپاره کار اخلي د پرمختللو ټولنوامتیاز خپل کړي ، انساني تاریخ له داسې یوې مشخصې څخه سر پورته کوي چې د بشري تاریخ د ډلبندۍ او وېش مسّله په دې هکله حتمي امر ګڼل کیږي .

پای